
CUVÂNT ÎNSOŢITOR 
de Andrei Pleşu 


După admirabila antologie Cele mai frumoase povestiri din 
Biblie (Humanitas, Bucureşti, 2013), Monica Broşteanu şi 
Francisca Băltăceanu oferă acum cititorilor „cele mai fru- 
moase pagini de înțelepciune biblică“: o selecție densă din 
literatura sapienţială a Vechiului Testament, de la Levitic 
până la Psalmi. Suntem de mult obişnuiţi cu profesionalismul 
riguros — şi seducător totodată — al celor două doamne. Ele 
ne pun din nou la dispoziție nu doar exemplare traduceri 
(din ebraică şi greacă veche), ci şi comentarii introductive 
concise, lămuritoare, de natură să livreze informaţiile istorice 
şi filologice de care avem nevoie pentru a avea acces la 
înțelegerea promptă şi exactă a textelor. Lectura este, astfel, 
comodă, dar solid „asistată“ ştiinţific: erudiția nu e niciodată 
pedantă, tonul este cordial, fără să alunece în minoratul 
„popularizării“. 

Aşa stând lucrurile, nu vreau să ies din stilistica volumului 
de față printr-o prefață afectată, pretențioasă, cu aere de com- 
petență academică. De altfel, o asemenea competenţă în 
materie îmi lipseşte, iar cartea pe care tocmai ați deschis-o 
nu e dedicată „specialiştilor“, ci tuturor cititorilor dornici de 
învățătură şi de sens. Îmi voi îngădui, deci, doar o rapidă 

notă pregătitoare, cu privire la conturul noțiunii de „înțelep- 
ciune“ în contextul vetero-testamentar. 

De obicei, când în limbajul curent folosim cuvântul 
„înțelepciune“, asociem termenului fie prestigiul senectuțţii 
calificate prin „experiență“, prin autoritate statuară, fie nim- 
bul sofisticat al subtilității metafizice. „Înțelepţi“ sunt, cu alte 
cuvinte, bătrânii şi filozofii. Nu despre acest tip de înțelep- 
ciune e vorba în paginile acestei cărți. Nu despre dăscăleală 
solemnă, nu despre predică „edificată“, şi nici despre rafinate 
şi cvasiobscure „concepții despre lume“. Avem de-a face mai 
curând cu o sumă de îndemnuri concrete, al căror combus- 
tibil nu e fervoarea speculativă, ci nevoia de bună-viețuire, de 
bună-cuviință, de adecvare demnă la un imediat care nu e nici 
neapărat inteligibil, nici neapărat echitabil, nici neapărat 
conform cu impulsurile şi dorințele noastre. Înţelepciunea 
este un mod de a consimţi unui inventar de reguli care se 
adresează lumii, dar care vine de dincolo de ea. Nu poți induce 
un mod coerent — şi nobil — de comportare din împestrițarea 
promiscuă a cotidianului. E nevoie de un reper transcendent, 
din care să deduci (de fapt, din care să-ți parvină) preceptistica 
optimă a conviețuirii cu ceilalți şi cu tine însuți. Numai acest 
reper ne-lumesc este garanția inserării în lume, este „lumina 
lumii“. El impregnează, ordonator, întreaga substanță a 
existentului, de la detaliile lui palpabile până la deschiderea 
răbdătoare spre orizontul lui nevăzut. 

Ce vreau să spun este că „înțelepciunea“ cu care vă veți 
întâlni în paginile care urmează este în acelaşi timp „aplicată“ 
şi inefabilă, transparentă şi tainică. Ni se vorbeşte despre 
imanența cea mai compactă (cum să-ți lucrezi pământul, 
cum să te porți cu părinții, cu femeia ta, cu prietenii tăi, cu 

străinii, cu vrăjmaşii, cu averea ta, cu bucuriile şi nefericirile 
zilnice), dar ni se spune totodată că toate regulile au sens 
numai în măsura în care sunt practicate ca supunere față de 
Cel care le-a creat odată cu întregul cosmos. Înţelepciunea 
trebuie trăită în patosul nemijlocit al vieţii, dar cu privirea 
ațintită spre sursa ei trans-mundană. Înţelepciunea „...stă 
chiar în fața celui cuminte, dar ochii prostului caută spre 
capătul pământului“ — citim în Proverbe 17, 24. Cu alte cuvinte, 
înțelepciunea e la îndemână, dar e dincolo de „îndemânarea“ 
minții omeneşti. Nu te poți mişca eficace şi cuviincios într-un 
ansamblu căruia nu-i cunoşti „modul de întrebuințare“. lar 
modul de întrebuințare nu ţine de competenţa ta, ci de puterea 
Celui care l-a instituit. 

Mă opresc aici. Nu pretind că am cheia înțelepciunii şi a 
textelor care urmează. Dar cititorul are o bună ocazie să-şi 
pună la încercare propriul său gând şi propriile sale soluţii, 
dincolo de sumarele mele sugestii. La sfârşit însă va avea, ca 
şi mine, o mare datorie de recunoştinţă față de autoarele 
acestei antologii. Lectură plăcută şi binefăcătoare! 


NOTĂ ASUPRA EDIŢIEI 


Înţelepciunea, în sens de cunoaştere a voii lui Dumnezeu şi 
de strădanie de a trăi conform ei, străbate întreaga Biblie. 
Dar există unele cărți biblice numite în mod tradițional „cărți 
sapienţiale“, de înțelepciune. 

Cum să alegi însă cele mai frumoase pagini? Selecția are 
şi un grad de aleatoriu. Am căutat de fapt să oferim câte 
ceva din fiecare scriere de acest tip, iar cu ajutorul comenta- 
riilor să-i dăm prilej cititorului să vadă că diferitele cărți, 
chiar atunci când par a se contrazice între ele, sunt de fapt 
complementare. 

Textele au fost traduse din limba originală a fiecăruia. În 
locurile unde există mai multe soluţii de echivalare posibile, 
am optat pentru cea care dezambiguiza cel mai puţin, pentru 
a păstra bogăţia de sensuri. 

Textele sapienţiale biblice sunt în mare parte poetice. În 
textul biblic nu există o diferență marcată între proză şi 
poezie!, iar aceasta din urmă nu e turnată în scheme fixe; 


1. „It is more a matter of degree than of «either-—or»* — E.R. 
Wendland, „The Discourse Analysis of Hebrew Poetry: A Procedural 
Outline“, în Discourse Perspectives on Hebrew Poetry in the Scriptures, 
UBS Monograph Series, nr. 7, UBS, SUA, 1994, p. 3. 

caracterul poetic rezultă dintr-o serie de procedee care țin 
fie de structură (în special paralelismul — sinonimic, antitetic 
etc.), fie de construirea imaginii (vocabularul poetic, figurile 
de stil — îndeosebi metafora şi metonimia —, jocurile de aluzii 
intertextuale). De aceea, am încercat, inclusiv prin aşezarea 
în pagină, care o sugerează pe cea a textului original, să atra- 
gem atenția asupra diferitelor grade ale exprimării poetice 
din aceste texte. 

În introduceri şi note am folosit o transliterare simplificată 
a cuvintelor ebraice, iar numele proprii intrate deja în uz au 
fost lăsate ca atare. 

Sperăm că cititorul se va lăsa îndemnat de aceste câteva 
„mostre“ să exploreze nesfârşita bogăţie a Cărții cărților. 


M.B.,F.B. 


CE ÎNŢELEGEM PRIN 
„ÎNȚELEPCIUNE BIBLICĂ“? 


Orientul antic a avut o literatură sapiențială înfloritoare, 
atât în Egipt, cât şi în diversele culturi din Mesopotamia, 
precum şi la Ugarit. Este o înțelepciune care transcende 
granițele, mai degrabă profană, şi care se ocupă de destinul 
indivizilor nu pe baza reflecției filozofice (precum cea gre- 
cească), ci pe baza experienţei de viață. ÎI învaţă pe om să se 
conformeze ordinii universului, căutând să-i ofere astfel 
mijloacele de a fi fericit. Cum nu întotdeauna reuşeşte, ajunge 
deseori la pesimism. 

Această literatură a fost cunoscută de israeliți: cel mai 
mare elogiu adus lui Solomon este că „era mai presus de fiii 
Răsăritului şi ai Egiptului“ şi decât cananeenii Etan şi fiii lui 
Mahol, Heman, Kalkol şi Darda (1 Regi/3 Regi LXX 4, 31). 
Sunt amintiți înțelepţii arabi şi edomiţi (Ieremia 49, 7, 
Abdia 8). lov şi prietenii lui trăiesc în Edom. Există Psalmi 
atribuiți lui Etan (89/88) şi lui Heman „băştinaşul“ (88/87). 
Agur şi Lemuel, regele din Massa (trib din nordul Arabiei), 
apar ca autori de proverbe (Proverbe 30—31). 

Chiar dacă găsim, în mod firesc, multe elemente comune 
cu literatura sapiențială a popoarelor învecinate, în cărțile 
biblice de înțelepciune totul e privit prin raportare la Dumne- 
zeu, în lumina religiei revelate, care subîntinde modul de 

gândire al vechilor israeliți. Datorită acestui fapt se evită 
pesimismul, chiar dacă problema suferinţei se pune constant 
şi acut, cu multă sinceritate. 

Se afirmă de obicei că, spre deosebire de celelalte cărți 
biblice, în cărțile sapienţiale nu apar marile teme ca legămân- 
tul, mesianismul etc., scopul înțelepților fiind ca, pe baza 
experienței personale, să extragă din viața cotidiană principii 
de comportare constante, plăcute lui Dumnezeu, deoarece 
relația cu Dumnezeu face parte din realitatea vieții omului. 
De fapt, autorii cărților de înțelepciune s-au hrănit întreaga 
viață cu ceea ce s-a numit ulterior „Legea şi Profeții“, indife- 
rent de forma pe care o aveau în vremea lor textele respective: 
ele „trăiesc“ în literatura sapiențială inspirând principiile, 
iar uneori transpar şi în aluzii directe. De aceea, am socotit 
potrivit să începem cu câteva dintre textele inspiratoare. 


DIN 'TORAH 


LEVITIC 


Motivația unei purtări corecte, bune, generoase a omului este 
sfințenia lui Dumnezeu. Termenul tradus în mod obișnuit prin 
„Sfânt“ (ebr. qadoş) se referă în sens strict numai la Dumnezeu, 
însemnând „separat, „cu totul altfel“, „neasemuit“, „dincolo de tot 
ce se poate cunoaște sau imagina“ — „transcendent“, În același timp 
E] se comunică, intră în relaţie cu omul, pe care vrea să-l facă părtaş 
la sfințenia sa! Nu este vorba așadar de o simplă desăvârșire mo- 
rală, însă exigența morală este foarte înaltă pentru ca omul să 
rămână în comuniune cu Dumnezeu și să-i manifeste sfințenia. 
Adevărata pietate se exprimă în dragostea faţă de aproapele, fie el 
și străin, se spune în mod explicit. 


Domnul! a grăit către Moise zicând: „Vorbeşte către toată 
obştea fiilor lui Israel şi spune-le: Fiţi sfinți, căci sfânt sunt 
Eu, Domnul, Dumnezeul vostru. Fiecare să cinstească pe 


1. „Domnul“: echivalează numele divin revelat lui Moise (Exod 3, 
15), ebraicul YHWH; din perioada post-exilică rostirea lui a fost 
interzisă, din respect, fiind înlocuită cu 'Adonay, „Stăpânul meu“. 
Traducerile antice au scris direct, în locul tetragramei, echivalentul 
formei pronunţate, de ex. gr. Kyjrios, lat. Dominus. Pe urma lor, majo- 
ritatea traducerilor moderne procedează la fel. 

mama sa şi pe tatăl său şi să ţineţi zilele mele de odihnă: Eu 
sunt Domnul, Dumnezeul vostru. Nu vă îndreptaţi către 
idoli şi nu vă faceţi zei din metal turnat: Eu sunt Domnul, 
Dumnezeul vostru. 


Când seceraţi recolta pământului vostru, să nu secerați până 
la colțurile ogorului: spicele rămase de la seceriş să nu le 
adunați. Via ta să nu o culegi de tot şi roadele căzute din via 
ta să nu le aduni: să le laşi pentru sărac şi pentru străin: Eu 
sunt Domnul, Dumnezeul vostru. 

Să nu furați, şi să nu minţiţi, şi să nu vă înşelați unii pe alții. 

Şi să nuvă juraţi strâmb pe numele meu; căci pângăreşti 
numele Dumnezeului tău: Eu sunt Domnul. 

Să nu asupreşti pe aproapele tău şi să nu jefuieşti. Să nu 
opreşti plata zilierului tău până a doua zi. 

Să nu vorbeşti de rău un surd şi în fața orbului să nu pui 
piedică, ci să te temi de Dumnezeul tău: Eu sunt Domnul. 

Să nu faci nedreptate la judecată. Să nu nedreptățeşti pe 
cel sărac şi să nu te sfieşti de fața celui mare. Cu dreptate să 
judeci pe semenul tău. 

Să nu umbli cu clevetiri printre ai tăi. 

Să nu te ridici împotriva vieţii! aproapelui tău: Eu sunt 
Domnul. 

Să nu urăşti pe fratele tău în inima ta; negreşit să-l mustri 
pe semenul tău, ca să nu porți păcatul lui. 

Să nu te răzbuni şi să nu porți pică fiilor poporului tău, 
ci să-l iubeşti pe aproapele tău ca pe tine însuți: Eu sunt 
Domnul. 


1. „Vieţii“: lit. „sângelui“. 

Dacă un străin vine să locuiască la tine în țara voastră, nu-l 
asupri. Ca un om născut între voi să vă fie străinul care s-a 
sălăşluit la voi: să-l iubeşti ca pe tine însuți, că şi voi ați fost 
străini în țara Egiptului: Eu sunt Domnul, Dumnezeul 
vostru.“ 


(Levitic 19, 1-4. 9-18. 33-34) 


DEUTERONOM 


În forma pe care o are Decalogul în Deuteronom se insistă asupra 
egalităţii funciare dintre oameni în fața lui Dumnezeu, Suferințele 
îndurate trebuie să-l facă pe om înțelegător și binevoitor, 


Moise a vorbit întregului Israel: „Să păzeşti ziua de odihnă 
ca să o sfințeşti, după cum ţi-a poruncit Domnul, Dumnezeul 
tău. Şase zile să munceşti şi să-ți săvârşeşti toată lucrarea ta, 
dar ziua a şaptea este odihnă pentru Domnul, Dumnezeul 
tău. Să nu faci în ea nici o lucrare: nici tu, nici fiul tău, nici 
fiica ta, nici slujitorul tău, nici slujnica ta, nici boul, nici 
măgarul tău, nici vreunul din dobitoacele tale, nici străinul 
care este înlăuntrul porților tale, ca să se odihnească slujitorul 
tău şi slujnica ta, ca şi tine. Adu-ţi aminte că şi tu ai fost rob 
în țara Egiptului şi Domnul, Dumnezeul tău te-a scos de 
acolo cu mână puternică şi cu braţ întins. De aceea ţi-a 


_ 


poruncit Domnul, Dumnezeul tău să ţii ziua de odihnă. 


(Deuteronom 5, 12-15) 


Toate izvorăsc din atitudinea față de Dumnezeu: pentru prima 
dată ea este exprimată prin „a iubi“. Omul este chemat să-l iubească 

pe Dumnezeu din toată ființa sa, să transmită urmaşilor cuvintele 
lui și să fie recunoscător pentru tot ce a primit: libertatea și țara 
făgăduită. 


„Să te temi de Domnul, Dumnezeul tău, şi să păzeşti toate 
hotărârile şi poruncile lui pe care ți le poruncesc, tu şi fiul tău 
şi fiul fiului tău, în toate zilele vieţii tale, ca să fie îndelungate 
zilele tale. Ascultă, aşadar, Israele, şi ia aminte să le împli- 
neşti, ca să-ți fie bine şi să te înmulțeşti foarte, după cum ţi-a 
făgăduit Domnul, Dumnezeul părinților tăi, în țara care 
şiroieşte de lapte şi miere. 


Ascultă, Israele': Domnul, Dumnezeul nostru, este singurul 
Domn. Să-l iubeşti pe Domnul, Dumnezeul tău, din toată 
inima ta, din tot sufletul tău şi din toată puterea ta. Şi să fie 
cuvintele acestea, pe care eu ți le poruncesc astăzi, în inima 
ta; să le sădeşti în fiii tăi şi să le grăieşti şezând în casă şi 
mergând pe drum, când te culci şi când te scoli”. Să le legi de 
mâna ta ca pe un semn şi să fie fruntare între ochii tăi; să le 
scrii pe uşorii casei tale şi pe porțile tale. 

Iar când te va aduce Domnul, Dumnezeul tău, în țara pe 
care a jurat părinţilor tăi, lui Avraam, lui Isac şi lui Iacob, că 
ţi-o va da, cu cetăți mari şi arătoase pe care nu le-ai zidit tu, şi 
case pline de toate bunătăţile pe care nu le-ai umplut tu, şi 


1. „Ascultă, Israele...“: ebr. Șema' Israel... (Deuteronom 6, 4-9) este 
profesiunea de credință monoteistă a fiecărui evreu, până în zilele 
noastre. 

2. „Şezând în casă şi mergând pe drum, când te culci şi când te 
scoli“; un mod de a sugera totalitatea momentelor vieții. În continuare 
se sugerează în acelaşi fel metaforic îndatorirea memoriei neîntrerupte. 

cu fântâni săpate în piatră pe care nu le-ai săpat tu, şi cu vii 
şi cu măslini pe care nu i-ai sădit tu, când vei mânca şi te vei 
sătura, ia seama să nu uiţi de Domnul, care te-a scos din pă- 
mântul Egiptului, din casa robilor. De Domnul, Dumnezeul 
tău, să te temi, şi lui să-i slujeşti, şi pe numele lui să te juri.“ 


(Deuteronom 6, 2-13) 


Poporul, și fiecare om, e chemat să-l iubească pe Dumnezeu pentru 
că El cel dintâi l-a iubit, Această iubire este gratuită, nu e legată de 
vreun merit, de vreo calitate anume. Felul în care se poartă Dumne- 
Zeu trebuie să fie modelul purtării omului. 


„Tu eşti popor sfânt pentru Domnul, Dumnezeul tău: pe 
tine te-a ales Domnul, Dumnezeul tău, ca să fii al său, popo- 
rul său între toate popoarele care sunt pe fața pământului. 
Nu pentru că ați fi cei mai numeroşi dintre toate popoarele 
s-a alipit Domnul de voi şi v-a ales, căci voi sunteți cel mai 
puţin numeros dintre toate popoarele, ci pentru că vă iubeşte 
Domnul şi păzeşte jurământul pe care l-a făcut părinților 
voştri v-a scos Domnul cu mână tare şi v-a răscumpărat din 
casa robilor, din mâna lui Faraon, regele Egiptului. 

Să ştii, aşadar, că Domnul, Dumnezeul tău, este Dumne- 
zeu: Dumnezeul credincios, care păstrează legământul şi 
bunăvoința până la al miilea neam față de cei care îl iubesc 
şi păzesc poruncile sale şi îi pedepseşte în ei înşişi! pe cei care 
îl urăsc, nimicindu-i; El nu întârzie să-i pedepsească în ei 
înşişi pe cei care îl urăsc. Să iei seama, aşadar, la porunca, 


1. „În ei înşişi“: litt. „spre feţele lor“. Se accentuează răspunderea 
individuală a omului pentru faptele sale. 

la hotărârile şi la rânduielile pe care ţi le poruncesc astăzi, 
ca să le împlineşti.“ 
(Deuteronom 7, 6-11) 


„lar acum, Israele, ce altceva cere de la tine Domnul, Dumne- 
zeul tău, decât să te temi de Domnul, Dumnezeul tău, să 
umbli pe toate căile lui şi să-l iubeşti, şi să slujeşti Domnului, 
Dumnezeului tău, din toată inima ta şi din tot sufletul tău, 
să păzeşti poruncile Domnului şi îndreptările lui, pe care ți 
le poruncesc eu astăzi, spre binele tău? 

Iată, ale Domnului, Dumnezeului tău, sunt cerurile şi ce- 
rurile cerurilor, pământul şi tot ce este pe el; însă numai de 
părinții tăi s-a alipit Domnul ca să-i iubească şi i-a ales pe 
urmaşii lor, adică pe voi, dintre toate popoarele, precum în 
ziua de azi. 

De aceea, tăiați-vă împrejur inimile! şi nu vă mai întăriți 
cerbicea?, căci Domnul, Dumnezeul vostru, este Dumnezeul 
dumnezeilor şi Stăpânul stăpânilor, Dumnezeul cel mare, 
puternic şi înfricoşător, care nu este părtinitor şi nu primeşte 
mită, care face dreptate orfanului şi văduvei, şi-l iubeşte pe 
străin, dându-i hrană şi îmbrăcăminte. 

Să-l iubiţi, aşadar, pe străin, căci şi voi ați fost străini în 
țara Egiptului. 

Să te temi de Domnul, Dumnezeul tău, să-i slujeşti, şi să 
te alipeşti de EI, şi pe numele lui să te juri. El este lauda ta, 


1. „Tăiaţi-vă împrejur inimile: circumcizia, semn al Legământului 
dintre Dumnezeu şi poporul său, are valoare numai dacă e însoțită 
de trăirea lăuntrică. 

2. „Nu vă mai întăriți cerbicea“: ceafa înțepenită, care refuză să 
se încline, este imaginea încăpățânării şi a răzvrătirii. 

El este Dumnezeul tău, care a făcut cu tine faptele mărețe 
şi înfricoşătoare pe care le-au văzut ochii tăi.“ 


(Deuteronom 10, 12-21) 


Dumnezeu l-a creat pe om liber și îi pune în faţă alegerea de viaţă: 
i-a dăruit toate mijloacele de a ajunge la fericire, însă folosirea lor 
depinde de fiecare om. Dar lui Dumnezeu nu-i este indiferentă opțiu- 
nea omului: îl îndeamnă intens să facă alegerea bună. 


„Porunca aceasta pe care ţi-o dau eu astăzi nu este mai presus 
de puterile tale şi nici departe de tine. Nu este în ceruri, ca să 
zici: «Cine se va sui pentru noi la ceruri şi ne-o va aduce, ca 
s-o auzim şi s-o îndeplinim?> Şi nu este nici dincolo de mare, 
ca să zici: «Cine va trece marea pentru noi şi ne-o va aduce, 
ca s-o auzim şi s-o îndeplinim?> Ci cuvântul acesta e foarte 
aproape de tine — în gura ta şi în inima ta, ca să-l îndeplineşti. 


Priveşte, pun înaintea ta astăzi viața şi binele, moartea şi 
răul, poruncindu-ți astăzi să iubeşti pe Domnul, Dumnezeul 
tău, să umbli pe căile lui şi să păzeşti poruncile şi legiuirile 
şi rânduielile lui, ca să trăieşti şi să te înmulțeşti şi să te bine- 
cuvânteze Domnul, Dumnezeul tău, în țara pe care o vei lua 
în stăpânire. 

Dar dacă se va abate inima ta şi nu vei asculta, ci te vei 
lăsa ademenit să te închini altor dumnezei şi le vei sluji, vă 
dau de ştire astăzi că negreşit veți pieri şi nu veți trăi zile 
îndelungate pe pământul pe care îl veţi lua în stăpânire tre- 
când Iordanul. 

Iau martori astăzi împotriva voastră cerul şi pământul: viața 
şi moartea le-am pus înaintea ta, binecuvântarea şi blestemul. 
Alege viața, ca să trăieşti tu şi seminţia ta, iubindu-l pe Dom- 
nul, Dumnezeul tău, ascultându-i glasul şi alipindu-te de 
EI, căci El este viața ta şi lungimea zilelor tale, ca să locu- 
ieşti pe pământul pe care Domnul a jurat părinților tăi, lui 
Avraam, lui Isac şi lui Iacob, că-l va da lor.“ 


(Deuteronom 30, 11-20) 

Un profet este un om care are o lumină specială de la 
Dumnezeu pentru a desluși „semnele timpurilor“, Atunci 
când marile imperii vecine (Asiria, apoi Babilonul) se 
dezlănțuie amenințător, invadând tot mai multe teritorii, 
poporul ales se poate apăra în primul rând printr-o schim- 
bare radicală a vieţii, de la păcat la grija de a împlini voia 
lui Dumnezeu. Tonul mustrărilor profeților este adesea 
deosebit de aspru, pentru că ei își dau seama că ţara se află 
pe marginea prăpastiei, 

Cuvintele lor, cel mai adesea, n-au fost luate în seamă de 
cârmuitori, așa că dezastrul a venit, Dar aceste cuvinte, înspi- 
rate fiind, au o valoare perenă: sunt contemporane cu toate 
generaţiile. Au hrănit în chip deosebit reflecția sapiențială. 


AMOS 


În a doua jumătate a secolului al VIII-lea î.H,, regatul Israel (cu 
capitala la Samaria) se afla în pragul dezastrului: în curând avea 
să se prăbușească, fiind cucerit de asirieni, care înaintau amenin- 
țător, Cârmuitorii nu păreau conștienți de primejdie, iar polarizarea 
socială și corupția erau extreme. Amos e trimis de Dumnezeu să 
încerce o trezire a poporului, cât mai e timp. 


Vai de cei fără de grijă din Sion 
şi de cei ce şi-au pus încrederea în muntele Samariei! 


Ei stau lungiţi pe paturi de fildeş, se tolănesc pe divane; 
mănâncă miei din turmă şi viței crescuți în staul. 
Zbiară cântece în sunet de harfă, 
precum David născocesc cântări pe instrumente. 
Beau vin din pocale mari şi se ung cu cele mai bune miresme, 
dar nu le pasă de prăbuşirea lui Iosif! 
De aceea vor fi duşi acum în robie în fruntea prinşilor de război 
şi chiotele trândavilor vor înceta. 

(Amos 6, 1a. 4-7) 


1. „losif“: Regatul Samariei apare adesea menționat, mai ales în tex- 
tele poetice, după numele unuia din cei doi fii ai patriarhului Iosif, Efraim. 

Ascultaţi aceasta, voi, care îl striviți pe cel sărman, 

şi ați vrea să-i stârpiți pe săracii din țară, 

voi, care ziceți: „Când va trece luna nouă', ca să vindem 
grâul, 

şi când va trece sabatul, ca să ne deschidem grânarul, 

să micşorăm efa?, să mărim şekelul 

şi să strâmbăm cântarul ca să înşelăm? 

Să-i cumpărăm cu argint pe cei nevoiaşi“, 

pe cel sărman pentru o pereche de încălțări, 

şi să vindem şi grâul cel de lepădat!“ 


S-a jurat Domnul pe mândria lui lacob*: 

„Nu voi uita niciodată toate faptele lor! 

Oare nu se va cutremura de aceea țara 

şi nu vor jeli toți locuitorii lui? 

Se va înălța toată precum Nilul, 

se va ridica şi se va cobori ca fluviul Egiptului.“ 


„În ziua aceea, spune Stăpânul meu, Domnul, 
voi face să apună soarele la amiază 
şi voi întuneca pământul în plină zi. 


1. De sărbătoarea lunii noi, ca şi de sabat, era interzisă orice muncă, 
inclusiv negoțul. 

2. „Efa“: măsură de capacitate de cca. 4ol. 

3. „Şekel“ sau „siclu“: măsură de greutate de cca. 6 g, care devine 
şi monedă de aur sau de argint. 

4- „Să-i cumpărăm...“: aluzie la vânzarea ca sclav a datornicului 
insolvabil. 

5. „Mândria lui lacob“: apare ca unul dintre epitetele divine în 
Biblie; aici Dumnezeu se jură pe sine însuşi. 

Voi preface sărbătorile voastre în jale 

şi toate cântările voastre în bocete, 

voi acoperi coapsele voastre cu sac 

şi capetele voastre vor fi rase; 

voi arunca țara într-o jale ca pentru un fiu unul-născut 
şi sfârşitul ei va fi ca o zi amară.“ 


„Iată, vin zile, spune Stăpânul meu, Domnul, 
când voi trimite foame în țară: 
nu foame de pâine şi nici sete de apă, 
ci de a asculta cuvântul Domnului. 
Vor umbla împleticindu-se de la o mare la alta, 
de la miazănoapte la răsărit, 
vor pribegi căutând cuvântul lui Dumnezeu 
şi nu-l vor găsi.“ 
(Amos 8, 4-12) 


MIHEIA' 


Tot în a doua jumătate a secolului al VIII-lea, dar în Regatul de 
Sud, al lerusalimului, un profet denunţă aceeași nedreptate socială, 


Vai de cei care pun la cale nelegiuirea şi urzesc răul în 
culcuşurile lor! 
Când se crapă de ziuă îl săvârşesc, pentru că le stă la 
îndemână. 
Dacă râvnesc ogoare, se fac stăpâni pe ele; 
case dacă vor, îl iau cu sila pe gospodar, cu casă cu tot; pe 
om, cu moştenirea lui. 


De aceea, aşa spune Domnul: 

„Iată, Eu pun la cale împotriva acestui soi de oameni o 
nenorocire 

de care nu vă veți putea feri grumazul 

şi nu veți mai păşi cu mândrie, căci vremurile vor fi rele. 


1. Numele profetului este în ebraică Mikah, o prescurtare din 
Mi-ka-Yah: „Cine e ca Domnul?“; în versiunea grecească a Bibliei, 
numele e redat ca Mikhaias, de unde forma pe care o are în traducerile 
româneşti după Septuaginta. În traducerile după ebraică, numele 
este Mica. 

În ziua aceea veți ajunge de poveste şi va răsuna bocet zicând: 
«S-a isprăvit! Suntem nimiciți cu totul, partea poporului 
meu este dată altora! 
Cum de mi-a fost luată? Ogoarele noastre sunt date 
răzvrătitului!» 
De aceea, nu vei mai avea pe nimeni care să-ți măsoare o 
parte! în adunarea Domnului.“ 


(Miheia 2, 1-5) 


1. Când se va face dreptate, când se va reface corect împărțirea 
pământului, cei lacomi şi asupritori nu vor mai primi parte. 


ISAIA 


La cumpăna dintre secolele al VIII-lea și al VII-lea, unul din cei 
mai mari poeți ai literaturii profetice denunță ipocrizia cultului 
adus lui Dumnezeu: el este zadarnic dacă nu provine dintr-o 
atitudine interioară sinceră și nu are acoperire în „fapte de dreptate”, 
într-o purtare corespunzătoare faţă de aproapele. 


Cartea se deschide cu un mesaj din partea Domnului, care îmbracă 
forma unei chemări în judecată: după ce sunt luaţi drept martori 
cerul și pământul, urmează rechizitoriul aspru, al cărui scop e 
trezirea conștiințelor; pentru a primi iertarea și absolvirea de orice 
pedeapsă este indispensabilă convertirea morală. 


Ascultaţi, ceruri, pleacă-ți urechea, pământule, 
căci Domnul a grăit: 

„Am crescut fii şi i-am făcut mari, 
iar ei s-au răzvrătit împotriva mea. 

Boul îl cunoaşte pe cel care l-a cumpărat 
şi măgarul — ieslea stăpânului său; 


1. „Boul... măgarul“: până şi animalele îşi cunosc şi îşi respectă stă- 
pânul; doar unii oameni fac excepție! Se presupune că acest verset a deter- 
minat prezența simpaticelor animale în iconografia Naşterii Domnului! 

Israel nu cunoaşte, 
poporul meu nu înțelege. 
O, neam păcătos, 
popor împovărat de fărădelege, 
sămânță de făcători de rele, 
fii stricători, 
l-au părăsit pe Domnul, 
l-au disprețuit pe Sfântul lui Israel, 
i-au întors spatele. 


Unde să mai fiți loviți, 
dacă vă lepădaţi tot mai mult? 
Tot capul este bolnav 
şi inima întreagă e vlăguită. 
Din tălpi până-n creştet nu e nimic sănătos, 
vânătăi şi tăieturi şi răni deschise, 
necurățate, nelegate şi nealinate cu untdelemn. 
Pământul vostru e paragină, 
cetățile voastre sunt arse în foc, 
ogoarele voastre le mănâncă străinii în fața voastră 
şi sunt paragină, stricate de năvălitori. 
Părăsită e fiica Sionului? 
precum o colibă în vie, 
ca un bordei într-un câmp de castraveți, 
ca o cetate împresuratăs.“ 


1. „Sfântul lui Israel“: nume divin specific cărții lui Isaia — Dumne- 
zeu e „sfânt“, transcendent, şi în acelaşi timp stabileşte o relație de 
apartenenţă cu poporul său. 

2. „Fiica Sionului“: nume metaforic pentru lerusalim şi poporul lui. 

3. Realitatea istorică la care se referă această imagine dezolantă 
pare a fi pustiirea pricinuită de invazia asirienilor din 7o-î.H. 

Dacă Domnul oştirilor nu ne-ar fi lăsat o mână de 
supraviețuitori, 
am fi ajuns precum Sodoma, 
am fi asemenea Gomorei. 


Ascultaţi cuvântul Domnului, cârmuitori ai Sodomei", 
plecaţi urechea la legea Dumnezeului nostru, popor al 
Gomorei: 
„Ce-mi trebuie mie mulțimea jertfelor voastre? spune Domnul. 
M-am săturat de arderile de tot de berbeci şi de grăsimea 
vitelor; 
sângele vițeilor şi al mieilor şi al țapilor nu-mi e pe plac. 
Când vă înfățişați înaintea mea, 
cine v-a cerut să-mi călcați curțile? 
Nu-mi mai aduceți ofrandă deşartă, 
fumul ei e urâciune pentru mine; 
la fel luna nouă şi sabatul şi adunarea: 
nu mai pot să văd laolaltă fărădelege şi sărbătoare. 
Lunile noi şi sărbătorile voastre le urăşte sufletul meu, 
au ajuns povară pentru mine, 
m-am săturat să le mai rabd. 
Când vă răsfirați palmele?, îmi întorc ochii de la voi, 
chiar când vă înmulțiți rugăciunile, nu vă ascult: 
mâinile voastre sunt pline de sânge: 
spălați-vă, curățiți-vă, 
alungați răutatea faptelor voastre din fața ochilor mei, 


1. Din pricina păcatelor sale, Ierusalimul este asimilat aici cu 
Sodoma şi Gomora, cetățile ale căror fărădelegi au fost pedepsite 
exemplar (cf. Geneză cap. 19). 

2. „Vă răsfirați palmele“: aluzie la poziţia obişnuită de rugăciune. 


DIN PROFEŢI 


încetaţi să faceți răul! 
Învățaţi să faceți binele, 

căutați judecata dreaptă, 
potoliți-l pe asupritor, 

faceți dreptate orfanului, 
apărați-o pe văduvă. 


Veniţi să ne judecăm, spune Domnul. 
De vor fi păcatele voastre precum cârmâzul, 
ca zăpada se vor albi, 
de vor fi roşii ca purpura, 
precum lâna se vor face. 
Dacă aveţi bunăvoință să ascultați, 
veți mânca bunătățile pământului. 
Dar dacă nu voiți şi vă răzvrătiți, 
veți fi mâncaţi de sabie, 
căci gura Domnului a grăit!“ 


37 


(Isaia 1, 2-20) 


În opoziţie cu spaima păcătoşilor în fața urgiei, iată portretul 


omului plăcut lui Dumnezeu: 


„Ascultaţi ce am făcut, voi, care sunteți departe, 
voi, cei de aproape, cunoaşteţi puterea mea! 
S-au îngrozit în Sion păcătoşii, 
tremur i-a cuprins pe cei fără de lege: 
«Cine dintre noi poate sta lângă un foc mistuitor? 


Cine dintre noi poate sta lângă văpaia cea de-a pururi?» 


Cel care umblă întru dreptate şi grăieşte adevărul; 
care dă la o parte câştigul cel din jaf, 

care-şi scutură palmele ca să nu atingă mita, 
care-şi astupă urechile ca să nu audă de vărsări de sânge 
şi îşi închide ochii să nu mai vadă răul. 
Acesta va locui întru înălțime, tăria stâncilor îi va fi adăpost; 
pâine i se va da lui şi nu va duce lipsă de apă'.“ 
(Isaia 33, 13-16) 


Ce fel de post îi este plăcut lui Dumnezeu: 


„Strigă cu putere şi nu te cruța; 
ca trâmbiţa înalță-ți glasul 
şi vesteşte poporului meu fărădelegile sale, 
casei lui lacob păcatele sale. 
În fiecare zi mă cercetează 
şi în cunoaşterea căilor mele se desfată, 
ca un neam care ar săvârşi dreptatea 
şi nu s-ar fi abătut de la rânduiala Dumnezeului său. 
Îmi cer judecăți drepte, 
se desfată în apropierea lui Dumnezeu şi zic: 
«De ce am postit, iar Tu n-ai văzut? 
Ne-am smerit, iar Tu nu ştii?» 


Iată, în ziua în care postiți, voi umblați după poftele voastre 
şi pe toți cei ce trudesc pentru voi îi asupriţi. 

Iată, voi postiţi ca să vă certați, şi să vă sfădiți, 
şi să bateţi răutăcios cu pumnul. 

Nu mai postiți ca acum, 


1. Pâinea şi apa sunt simbolul a tot ce este de trebuință pentru o 
viață îndestulată. 

de vreți ca glasul vostru să se audă întru înălțime. 
Oare acesta este postul care-mi place? 

Ziua în care omul se chinuie, 
plecându-şi capul ca o trestie 

şi culcându-se în sac şi cenuşă? 
Aceasta numeşti tu post 

şi zi plăcută Domnului? 


Iată postul care-mi place: 
dezleagă lanțurile răutăţii, 
desfă legăturile robiei, 
dă drumul celor asupriți 
şi orice jug sfărâmă-l. 
Împarte-ți pâinea cu cel flămând 
şi pe cel sărman şi rătăcitor ia-l în casa ta. 
Dacă vezi un om gol, îmbracă-l; 
şi de cel de un neam cu tine nu te ascunde. 
Atunci va izbucni ca zorile lumina ta, 
şi tămăduirea ta se va grăbi să răsară, 
va merge înaintea ta dreptatea, 
iar slava Domnului te va însoți. 
Atunci vei striga şi Domnul îți va răspunde; 
îl vei chema în ajutor şi EI îți va spune: «Iată-mă!» 
Dacă îndepărtezi din mijlocul tău jugul, 
gestul de ameninţare şi cuvântul răutăcios, 
dacă te lipseşti pentru cel flămând 
şi îndestulezi sufletul celui oropsit, 
atunci va răsări în întuneric lumina ta 
şi bezna ta va fi ca amiaza. 
Şi te va călăuzi Domnul neîncetat 

şi te va îndestula chiar şi în pământ pârjolit; 
va da tărie oaselor tale 
şi vei fi ca o grădină bine udată, 
ca un izvor cu ape ce nu amăgesc. 
Şi se vor zidi în tine cele dărâmate odinioară”, 
vei ridica din nou temeliile străbune 
şi vei fi numit Reparator de spărturi 
şi Înnoitor de uliţe spre a fi locuite. 


Dacă îți vei opri piciorul în ziua de odihnă, 

ca să nu umbli după poftele tale în ziua Mea cea sfântă, 
şi vei chema ziua de odihnă «desfătare» 

şi ziua cea sfântă a Domnului «preacinstită», 
dacă o vei cinsti fără să mai umbli în căile tale, 

fără să-ți mai cauţi plăcerile tale şi să vorbeşti fără rost, 
atunci te vei bucura în Domnul 

şi Eu te voi purta în car de biruință pe culmile pământului; 
te voi hrăni cu moştenirea lui Iacob, părintele tău, 

căci gura Domnului a grăit.“ 

(Isaia 58, 1-14) 


1. „Cele dărâmate...“: aluzie la distrugerea Ierusalimului de către 
babilonieni, în 587 î.H. Dacă poporul va împlini cu adevărat voia 
Domnului, El îi va da posibilitatea să-l reconstruiască. 


IEREMIA 


Atunci când e iminentă catastrofa ce va lovi Regatul lui Iuda, 
cucerirea babiloniană, eremia încearcă să zdruncine siguranţa în- 
conștientă a cârmuitorilor, care își pun toată încrederea în alianțele 
politice, Își avertizează concetăţenii că prima condiţie pentru salvare 
este încrederea în Dumnezeu, împreună cu o viaţă cinstită, 


Aşa grăieşte Domnul: 
„Blestemat omul care îşi pune încrederea în om 
şi-şi face sprijin din trup omenesc 
şi a cărui inimă se îndepărtează de Domnul. 
El este ca un ciulin în câmp uscat 
şi nu vede când vine binele, 
ci se sălăşluieşte în pustiu, 
în pământ sărat şi nelocuit. 


Binecuvântat omul care îşi pune încrederea în Domnul 
şi Domnul este nădejdea lui. 

El este ca un pom sădit pe malul apei, 
care îşi întinde rădăcinile pe lângă râu 


1. „Ca un pom sădit pe malul apei...“: cf. Psalmul 2, infra. 

şi nu se teme când vine arşița, 
iar frunzele lui rămân verzi; 
în anii de secetă e fără grijă 
şi nu încetează a da roade. 


Mai înşelătoare decât orice este inima omului şi nevindecată; 
cine o poate cunoaşte? 
Eu, Domnul, pătrund inima 
şi încerc rărunchii, 
ca să răsplătesc fiecăruia după căile lui 
şi după rodul faptelor lui.“ 
(Ieremia 17, 5-10) 


IEZECHIEL 


Dus în Babilon cu primul val de exilați (597 î.H.), profetul îşi cheamă 
stăruitor compatrioții la convertire, prevăzând că altfel va urma 
cucerirea totală. Cuvintele sale nu au fost luate în seamă atunci, 
dar rămân actuale peste veacuri. 


Un pas înainte în concepția spirituală a vremii este conştientizarea 
răspunderii individuale a omului pentru faptele sale (corectând 
opinia arhaică a responsabilității colective). 


A fost cuvântul Domnului către mine, zicând: „Pentru ce 
tot spuneți zicătoarea aceasta pe pământul lui Israel: 

«Părinții au mâncat aguridă 

şi copiilor li s-au strepezit dinții?» 

Viu sunt Eu! — zice Stăpânul meu, Domnul. Nu se va mai 
rosti la voi zicătoarea aceasta în Israel! Iată, toate sufletele! 
sunt ale mele: sufletul tatălui ca şi sufletul fiului. Cel care 


păcătuieşte, acela va muri.“ 


1. „Sufletele“: semitism pentru a desemna indivizii, persoanele. 

Descrierea omului drept: el va fi răsplătit... 


„lar omul care este drept săvârşeşte judecata şi dreptatea, nu 
mănâncă pe munți", şi ochii nu şi-i ridică spre idolii casei lui 
Israel, şi pe femeia aproapelui său nu o necinsteşte, şi nu se 
atinge de femeie în vremea necurăţiei ei, pe nimeni nu asu- 
preşte, dă înapoi datornicului zălogul primit, nu jefuieşte, dă 
pâinea sa celui flămând şi pe cel gol îl îmbracă, nu împrumută 
cu dobândă şi nu ia camătă, îşi abate mâna de la nelegiuire şi 
face judecată dreaptă între un om şi alt om, urmează îndrep- 
tările mele şi judecățile mele le păzeşte, făptuind adevărul: 
acela este drept şi va trăi — spune Stăpânul meu, Domnul.“ 


„dar buna purtare a părinților nu garantează impunitatea unui 
fiu care ar săvârși fapte rele. 


„Dar dei se naşte un fiu iute la mânie şi vărsător de sânge şi 
care face astfel de lucruri, acesta nicidecum nu va trăi. De 
vreme ce a săvârşit toate aceste urâciuni, negreşit va muri şi 
sângele său va fi asupra sa.“ 


Dumnezeu nu se bucură să pedepsească, ci dorește ca omul rău 
să-și schimbe viaţa spre a se mântui... 


„Dacă omul rău se întoarce de la toate păcatele pe care le-a 
făcut şi păzeşte toate îndreptările mele şi săvârşeşte judecata 


1. „Mănâncă pe munți : aluzie la ospeţele rituale din cadrul cultelor 
idolatre, care îşi construiau sanctuare pe înălțimi. 

şi dreptatea, el va trăi şi nu va muri. Toate fărădelegile pe 
care le-a făcut nu se vor mai pomeni, ci pentru dreptatea 
pe care a săvârşit-o va fi viu. Oare doresc Eu moartea celui 
nelegiuit, spune Stăpânul meu, Domnul, şi nu să se întoarcă 
de la căile sale şi să fie viu?“ 


„dar purtarea dreaptă trebuie să fie statornică până la capăt. 


„Dar dacă cel drept se abate de la dreptatea sa şi săvârşeşte 
fărădelege, asemenea tuturor urâciunilor pe care le făptuieşte 
cel rău, oare va trăi? Nici una dintre faptele de dreptate nu 
i se va mai pomeni; pentru ticăloşia pe care a săvârşit-o şi 
pentru păcatul pe care l-a făcut, de aceea va muri". 

Iar voi spuneți: «Calea Domnului nu e dreaptă». Ascul- 
taţi, voi, cei din casa lui Israel: Oare calea mea nu este dreaptă? 
Sau căile voastre nu sunt drepte?! Dacă cel drept se abate de 
la dreptatea sa şi săvârşeşte fărădelege şi din pricina ei moare, 
el moare pentru fărădelegea pe care a făcut-o. Şi cel rău, dacă 
se întoarce de la răutățile pe care le-a făcut şi săvârşeşte jude- 
cată şi dreptate, el îşi dobândeşte viața. Pentru că el şi-a 
deschis ochii şi s-a întors de la toate fărădelegile pe care le-a 
făcut, de aceea va fi viu şi nu va muri. 


De aceea, pe fiecare îl voi judeca după căile sale, casă a lui 
Israel — spune Stăpânul meu, Domnul. Întoarceţi-vă şi 
abateți-vă de la toate păcatele voastre, ca nelegiuirea să nu 


1. „Va trăi ... va muri“: cu timpul se va înțelege tot mai limpede 
că nu e vorba neapărat de viața sau moartea fizică; omul care trăieşte 
cufundat în păcate este ca şi mort din punct de vedere spiritual. 

vă ducă la pieire. Lepădaţi de la voi toate păcatele pe care 
le-aţi săvârşit şi făuriți-vă inimă nouă şi duh nou. De ce să 
muriți, casă a lui Israel? Căci Eu nu mă bucur de moartea 
nimănui, spune Domnul; întoarceți-vă, aşadar, şi fiți vii“, 
spune Stăpânul meu, Domnul. 

(ezechiel 18, 1-10. 13b. 21-28. 30-32) 


Cârmuitorul căruia puterea și avuţia i-au luat minţile: 


A fost cuvântul Domnului către mine zicând: „Fiu de omi, 
grăieşte către cel ce domneşte în Tir”: Aşa spune Stăpânul 
meu, Domnul: Pentru că s-a îngâmfat inima ta şi ai zis: «Sunt 
dumnezeu şi şed pe tron dumnezeiesc, în mijlocul mărilor» — 
în vreme ce tu ești om, şi nu zeu, şi te socoteşti în inima ta 
dumnezeu! Iată, te crezi mai înțelept decât Danel şi nici o 
taină nu-ți este ascunsă; prin iscusința şi priceperea ta ţi-ai 
agonisit avere, ţi-ai adunat aur şi argint în vistieriile tale. 
Prin marea ta iscusință în ale negoțului ţi-ai sporit averea, 
iar inima i s-a îngâmfat de atâta avuțţie. 

De aceea, aşa zice Stăpânul meu, Domnul: Pentru că te-ai 
socotit în inima ta dumnezeu, voi aduce asupra ta străini, 


1. „Fiu de om “: formulă de adresare semitică, având valoare inten- 
sivă; apare frecvent la lezechiel în interpelările Domnului către profet. 

2. Tirul şi Sidonul, datorită poziţiei lor geografice, ajunseseră la 
o înflorire economică deosebită; în imaginarul colectiv ele devin 
simbolul bogăției arogante. 

3. „Danel“: grafia acestui nume în cartea lui lezechiel (DN'L), 
diferită de numele protagonistului cărții biblice (DNYL), trimite la 
eroul unei epopei ugaritice, rege vestit pentru dreptatea şi înțelep- 
ciunea sa. 

cei mai crunți dintre toate neamurile; ei îşi vor scoate sabia 
asupra frumoasei tale iscusinţe şi vor pângări strălucirea ta; 
te vor cobori în groapă şi vei pieri de moartea celor străpunşi, 
în mijlocul mării. Vei mai spune oare «Sunt dumnezeu» în 
fața celor care te ucid, în vreme ce eşti om, şi nu dumnezeu, 
în mâinile celui care te străpunge? Vei muri de mâna străi- 
nilor, de moartea celor netăiați-împrejur, căci Eu am grăit“ — 
spune Stăpânul meu, Domnul. 

(Iezechiel 28, 1-10) 


Cârmuitorii poporului, care, în loc să se îngrijească de binele celor 
încredințaţi lor, se preocupă numai de interesele proprii, sunt trași 
la răspundere cu asprime de Dumnezeu, El însuşi va veni să-și elibe- 
reze și să-și cârmuiască poporul, ca un păstor bun, 


A fost cuvântul Domnului către mine zicând: 

„Fiu de om, profețeşte împotriva păstorilor lui Israel, 
profețeşte şi spune-le păstorilor: Aşa vorbeşte Stăpânul meu, 
Domnul: Vai de păstorii lui Israel, care s-au păstorit pe ei înşişi! 
Păstorii nu trebuie ei oare să păstorească turma? Dar voi 
laptele l-aţi mâncat şi cu lâna v-aţi îmbrăcat, oile grase le-aţi 
junghiat şi turma n-aţi păzit-o. Pe cele slabe nu le-aţi întărit, 
pe cea bolnavă n-aţi îngrijit-o şi pe cea cu piciorul rupt n-aţi 
pansat-o; n-aţi adus-o înapoi pe cea rătăcită, n-aţi căutat-o 
pe cea pierdută, ci cu asprime le-aţi stăpânit şi cu cruzime! 
Iar ele s-au risipit, neavând păstor, şi au ajuns hrană pentru 
toate fiarele câmpului şi s-au împrăştiat. A rătăcit turma 
mea pe toți munții şi pe toate dealurile înalte şi pe toată fața 
pământului s-au împrăştiat oile mele şi nimeni nu le îngri- 
jeşte şi nu le caută.“ 

De aceea, păstori, ascultați cuvântul Domnului: „Viu sunt 
Eu, spune Stăpânul meu, Domnul: Pentru că turma mea a 
fost prădată şi a ajuns hrană pentru toate fiarele câmpului, 
pentru că n-a avut păstor, iar păstorii mei n-au căutat turma 
mea, ci s-au păstorit pe ei înşişi şi turma n-au păscut-o!“, de 
aceea, păstori, ascultați cuvântul Domnului! 

Aşa spune Stăpânul meu, Domnul: „Iată, vin peste aceşti 
păstori şi voi căuta turma mea ca să o scot din mâinile lor; 
nu-i voi mai lăsa să păstorească turma şi nu se vor mai păstori 
pe ei înşişi; voi smulge oile mele din gura lor şi ele nu vor 
mai fi mâncare pentru ei. 

lată, Eu însumi voi căuta oile mele şi le voi îngriji. Precum 
îşi îngrijeşte păstorul turma în ziua în care se află în mijlocul 
unor oi risipite, aşa îmi voi îngriji Eu oile şi le voi elibera din 
toate locurile unde au fost rătăcite în zi de nori şi de negură. 
Le voi scoate dintre popoare, le voi aduna din feluritele țări 
şi le voi aduce în pământul lor şi le voi paşte pe munţii lui 
Israel, în văi şi în toate aşezările din țară. În păşune bună le 
voi paşte şi pe munţii cei înalți ai lui Israel va fi stâna lor. 
Acolo se vor odihni, într-o stână bună şi în păşune grasă vor 
paşte, pe munţii lui Israel. Eu voi paşte oile mele şi Eu le voi 
odihni, zice Stăpânul meu, Domnul. Oaia pierdută o voi căuta, 
pe cea rătăcită o voi aduce înapoi, pe cea rănită o voi îngriji, 
pe cea slabă o voi întări, pe cea grasă şi puternică o voi păzi 
şi le voi păstori cu dreptate.“ 

(lezechiel 34, 1-16) 


DIN CĂRȚILE SAPIENȚIALE 


Cărţile biblice numite în mod curent „sapiențiale“ sunt: 
Proverbele (Pildele) lui Solomon, Iov și Ecclesiastul 
(Qohelet), la care se adaugă cele două păstrate numai în 
canonul Septuagintei, Înţelepciunea lui Isus Sirah 
(Ecclesiasticul) și Cartea Înţelepciunii, Li se pot ală- 
tura așa-numitele „cărți poetice“: Psalmii și Cântarea 
cântărilor, 

Cărţile sapiențiale biblice au origini complexe, Un punct 
de plecare va fi fost constituit de proverbe populare, adunate 
apoi în colecţii. Importantă este și apariţia unei „elite intelec- 
tuale“: scribi, sfetnici, funcționari de curte (vezi „oamenii 
lui lezechia“ în Proverbe 25, 1); în aceste medii se formu- 
lează și sfaturi pentru tinerii care se pregătesc să ocupe funcţii 
importante, După Exil au existat înţelepţi care au adunat 
textele mai vechi și au compus lucrări de învățătură îmbră- 
țișând toată viața omului. La originea acestei literaturi este 
așezat, ca „patron al înțelepților“, regele Solomon. 

Ce acoperă termenul care e tradus în mod tradiţional 
prin „înțelepciune“, ebr. hokhma? Un prim sens este acela, 

concret, de „pricepere“, „abilitate“, care poate fi folosită spre 
bine sau spre rău, Privită în raport cu Dumnezeu, ea ajunge 
apropiată de „pietate“, „dreptate“; opoziţia „înțelepciune — 
„nebunie“/„prostie“ e similară cu opoziţia „dreptate —„fără- 
delege“ sau „pietate —„impietate“. Se spune adesea că începutul 
înțelepciunii este frica de Dumnezeu. Deci înțelepciunea 
apare ca 0 însușire omenească, dăruită de Dumnezeu, prin 
care omul cunoaşte, pătrunde și practică binele, Se vorbește, 
în sfârşit, de „Înţelepciunea lui Dumnezeu“: este o însușire a 
lui, dar apare și personificată: numai Dumnezeu o are, dar o 
dăruiește oricui e dispus să o primească, 


PROVERBELE (PILDELE) 
LUI SOLOMON 


Titlul cărții are la bază ebraicul maşal, „zicală”, „proverb' și chiar 
„povestire menită să ilustreze o temă, „parabolă“. De aici și variația 
titlurilor româneşti. 

O tradiţie cu valoare simbolică spune că regele Solomon ar fi 
scris la tinerețe Cântarea cântărilor, la maturitate Proverbele, 
iar la bătrâneţe Ecclesiastul. Acest gen de atribuire, curent în 
Antichitate, este menit să pună un text sub autoritatea incontes- 
tabilă a unui personaj considerat a ilustra desăvârșit tematica 
respectivă: în speță, dacă Solomon a fost lăudat de însuși Dumnezeu 
pentru înțelepciunea sa (cf. 1 Regi/3 Regi LXX 3, 4-15), la el se 
poate raporta tot ce ține de înțelepciune, 

De fapt, cartea, o antologie de antologii, după cum o arată și 
titlurile intermediare de pe parcursul ei', a fost alcătuită de-a lun- 
gul mai multor secole: de aceea și forma textelor variază de la 
simple zicale în distih până la adevărate poeme, De asemenea, se 


1. „Proverbele lui Solomon, fiul lui David, regele lui Israel“ (1, 1); 
„Proverbele lui Solomon“ (10, 1); „Şi acestea sunt ale înțelepților“ (24, 
23); „Şi acestea sunt proverbe ale lui Solomon, pe care le-au copiat 
oamenii lui lezechia, regele lui Iuda“ (25, 1); „Cuvintele lui Agur, fiul 
lui Iageh“ (30, 1) şi „Cuvintele regelui Lemuel, învățătură pe care i-o 
dădea mama sa“ (31,1). 

întrezărește în ea un progres de la un ton oarecum prozaic pe 
alocuri până la profunzimea teologică. 

În Antichitatea creștină această carte a fost foarte apreciată: 
este citată de mai multe ori în Noul Testament, iar leronim reco- 
manda chiar să fie învățată pe de rost! 

Tematica este cât se poate de variată, 

Întâlnim, fireşte, sfaturi date de un om matur unui discipol 
lipsit de experiență: 


Ascultă, fiule, îndrumarea! tatălui tău 
şi nu lepăda învățătura” mamei tale, 
căci cunună fermecătoare sunt ele pentru capul tău 
şi salbă la gâtul tău. 
(Proverbe 1, 8-9) 


Fiule, învățătura mea să nu o uiţi, 
şi poruncile mele să le păzească inima ta, 
căci lungime de zile şi ani de viață 
şi pace îţi vor adăuga. 
Bunătatea şi fidelitatea? să nu te părăsească: 
leagă-ţi-le de grumaz, scrie-le pe tăblița inimii tale 
şi vei afla har+ şi bună prețuire 
în ochii lui Dumnezeu şi ai oamenilor. 


Pai 


1. „Îndrumarea“: ebr. musar, „îndreptare“, „dojană“. 

2. „Învățătura“: ebr. torah, „învățătură de viață“, „lege“. 

3. „Bunătatea ... fidelitatea“: ebr. hesed.... 'emet constituie o pereche 
frecvent întâlnită în Biblie; primul termen se află în sfera bunăvoinţei, 
a purtării bune, a îndurării între persoane în baza apartenenţei la 
Legământul cu Dumnezeu, iar al doilea — în sfera adevărului, a stator- 
niciei, a coerenţei, a autenticității. 

4. „Har“: ebr. hen, „farmec“, „trecere“, „favoare“ (apropiat de sen- 
surile grecescului chăris). 

Încrede-te în Domnul cu toată inima 
şi pe înțelepciunea ta nu te bizui; 
în toate căile tale recunoaşte-l 
şi El va îndrepta cărările tale; 
nu fi înțelept în ochii tăi, 
teme-te de Domnul şi abate-te de la rău, 
şi va fi vindecare trupului tău 
şi înviorare oaselor tale. 


Dă cinstire Domnului din avuţiile tale 
şi din fruntea roadelor tale, 

şi se vor umple hambarele tale de belşug 
şi teascurile tale se vor revărsa. 


Mustrarea Domnului, fiule, n-o lepăda, 
nu urgisi certarea lui, 

pentru că pe acela pe care îl iubeşte Domnul îl ceartă 
precum un tată pe fiul care-i este drag. 


Fericit omul care a găsit înțelepciunea, 
cel care câştigă priceperea: 
căci dobândirea ei e mai presus de dobândirea argintului 
şi decât aurul, rodul ei. 
E mai de preţ decât mărgeanul, 
şi nimic din ce-ai putea râvni nu-i e asemeni. 
Lungime de zile în mâna ei dreaptă, 
în mâna ei stângă, bogăţie şi slavă; 
căile ei — căi de desfătare 
şi toate cărările ei — pace!. 


1. „Pace“: ebr. șalom are un sens larg, care include şi „sănătate“, 
„stare de bine“, „tihnă“, „deplinătate“, „îndestulare“. 

Pom al vieții este ea pentru cei care o îmbrăţişează, 
şi cei care se țin de ea sunt fericiți. 


Domnul prin înțelepciune a întemeiat pământul, 
a statornicit cerurile cu pricepere. 
Prin ştiinţa lui adâncurile s-au despicat 
şi norii au picurat rouă. 
(Proverbe 3, 1-20) 


Unele proverbe privesc direct relaţiile dintre părinți și copii sau 
dau sfaturi pedagogice părinților: deși pare a fi încurajată „metoda 
forte“, în realitate, recomandarea ei rămâne doar la nivel teoretic, 
conform cu mentalitatea vremii; naraţiunile biblice atestă o peda- 
gogie bazată mai degrabă pe afecțiune, 


Fiul înțelept îşi bucură tatăl, 
dar fiul smintit este durerea mamei sale. 
(Proverbe 10, 1) 


Cine-şi cruță nuiaua îşi urăşte fiul, 
dar cine-l iubeşte se grăbeşte să-l mustre. 
(Proverbe 13, 24) 


Pedepseşte-ţi fiul, căci mai e nădejde, 
dar nu-ți pune în gând să-l omori. 


Încetează, fiule, să iei seama la mustrare 
dacă vrei să te rătăceşti de la cuvintele cunoaşterii! 
(Proverbe 19, 18. 27) 

Ascultă de tatăl tău, căci el te-a zămislit, 
şi nu o disprețui pe mama ta că a îmbătrânit. 
Cumpără adevăr şi nu-l vinde: 
înțelepciune, învățătură şi pricepere. 
(Proverbe 23, 22-23) 


Cine-şi jefuieşte tatăl şi mama şi spune că nu-i păcat 
acela e tovarăş cu tâlharul'. 
(Proverbe 28, 24) 


Proverbele ilustrează diverse fațete ale purtării înțeleptului în viața 
de zi cu zi. 


Mila, bunătatea: 


Pe Domnul îl împrumută cel care se milostiveşte de sărac 
şi EI îi va dărui răsplată. 
(Proverbe 19, 17) 


Cel ce-şi astupă urechea la strigătul săracului 
va striga şi el, dar nu i se va răspunde. 
(Proverbe 21, 13) 


Scapă-i pe cei duşi la moarte, 
de cei târâți spre ucidere nu sta deoparte! 
Dacă spui: „Nu ştiam aceasta“, 
oare Cel care cântăreşte inimile nu va lua seama? 


1. „Tâlharul“: litt. „omul nimicirii. 

Cel care îți veghează viața ştie 
şi-l va răsplăti pe fiecare după faptele lui. 
(Proverbe 24, 11-12) 


Inima liniştită e viața trupului, 
dar putreziciune a oaselor e pizma. 
Cine-l asupreşte pe sărman îşi bate joc de Făcătorul lui; 
îi dă cinstire cel care are milă de nevoiaş. 
(Proverbe 14, 30-31) 


Nu pregeta să-i faci bine cui trebuie să-i faci, 
când îţi stă la îndemână; 
nu-i spune aproapelui tău: „Du-te şi vino înapoi şi-ţi voi da 
mâine“, 
când ai de unde dărui. 
Nu urzi rele împotriva aproapelui tău 
în vreme ce-ţi stă încrezător alături. 
Să nu te iei la ceartă fără rost cu nimeni, 
când nu ţi-a făcut vreun rău. 
Să nu-l pizmuieşti pe omul silniciei, 
să nu alegi nici una din căile lui. 
(Proverbe 3, 27-31) 


„Chiar și faţă de dușman: 


Dacă e flămând duşmanul tău, dă-i să mănânce, 
dacă-i însetat, dă-i să beat: 


1. „să mănânce ... să bea“: lift. „să mănânce pâine ... să bea apă“, 
expresii idiomatice indicând orice fel de hrană. 


PROVERBELE (PILDELE) LUI SOLOMON 57 


cărbuni aprinşi îngrămădeşti pe capul lui', 
şi Domnul îţi va răsplăti. 
(Proverbe 25, 21-22) 


„Și față de animale: 


Cel drept ştie viața dobitocului său, 
dar măruntaiele necredincioşilor n-au milă. 
(Proverbe 12, 10) 


Chibzuința: 


Avuţia se poate spulbera mai ceva ca o boare, 
dar cel ce adună puţin câte puţin sporeşte. 
(Proverbe 13, 11) 


Cine răspunde unui cuvânt înainte de a-l asculta 
neghiobie e din partea lui şi ocară. 


Duhul omului poate răbda boala, 
dar duhul abătut cine-l va ridica? 
(Proverbe 18, 13-14) 


1. „Cărbuni aprinşi îngrămădeşti...“: expresie citată de apostolul 
Pavel în Scrisoarea către Romani 12, 20. S-a discutat mult asupra inter- 
pretării ei corecte: în context, cea mai plauzibilă este că binele făcut 
duşmanului îi trezeşte mustrări de conştiinţă, astfel încât el nu mai 
poate suporta să țină duşmănie (cf. de ex. Bible de Maredsous, 1975; 
New English Translation, 2005). 

Multe sunt gândurile în inima omului, 
dar numai planul Domnului stă în picioare. 
(Proverbe 19, 21) 


Cinste omului care se fereşte de vrajbă, 
dar orice neghiob se dezlănțuie. 


Ape adânci sunt gândurile în inima omului, 
iar omul cuminte le scoate la iveală. 
(Proverbe 20, 3. 5) 


Prin înțelepciune se zideşte casa, 
prin pricepere se întăreşte 
şi prin cunoaştere i se umplu cămările 
de toată avuţia de preţ şi plăcută. 
Viteazul înțelept e puternic 
şi cunoscătorul îşi sporeşte tăria, 
căci prin bună călăuzire câştigi bătălia, 
biruinţa — cu mulțimea sfătuitorilor. 
(Proverbe 24, 3-6) 


Vezi să cunoşti bine chipul oilor tale, 
ia seama la turmele şi cirezile tale, 
că nu e veşnică avuţia, 
nici cunună din neam în neam. 
Iarba s-a dus şi se arată otava 
şi se adună fânul de pe munți: 
miei pentru îmbrăcăminte, 
țapi — prețul unui ogor, 
lapte de capră destul pentru hrana ta, 
pentru hrana casei tale şi traiul slujnicelor tale. 
(Proverbe 27, 23-27) 

„Sau lipsa ei; 


Ca unul ce apucă de urechi un câine 
e trecătorul care se aprinde într-o ceartă ce nu-i a lui. 


Ca un zănatic care aruncă flăcări, săgeți şi moarte, 
aşa e omul care îşi înşală aproapele şi zice: „Ce, nu mai 
pot să glumesc?“ 
(Proverbe 26, 17-19) 


Nu te făli cu ziua de mâine, 

fiindcă nu ştii ce naşte ziua. 
Să te laude altul, nu gura ta, 

un străin, nu buzele tale. 
Grea e piatra şi greu de dus nisipul, 

dar furia nerodului e mai grea decât amândouă. 
Nemiloasă e furia şi năvalnică mânia, 

dar cine va sta în picioare în fața pizmei? 

(Proverbe 27, 1-4) 


Lăcaşul morților şi al nimicirii' nu au saț, 
la fel şi ochii omului. 
(Proverbe 27, 20) 


1. „Lăcaşul morților ... nimicirii“: ebr. Șeol — în imaginarul omului 
biblic înainte de apariția credinţei în înviere, cei morți se află într-o 
lume a umbrelor, lipsiţi de cunoaştere şi sentimente... Abbadon, „abis“, 
„nimicire“, va deveni în Apocalips 9, +1 numele „îngerului adâncului“. 

Omul chibzuit știe și cum să primească mustrarea: 


Cine iubeşte mustrarea iubeşte cunoaşterea, 
iar cine urăşte certarea e un neghiob. 
(Proverbe 12, 1) 


Nerodul disprețuieşte învățătura tatălui său, 
dar cine ține seama de certare este chibzuit. 
(Proverbe 15, 5) 


Celui batjocoritor nu-i place să fie certat: 
la cei înţelepţi nu se va duce. 
(Proverbe 15, 12) 


Cel care alungă mustrarea se disprețuieşte pe sine, 
cel care ascultă certarea capătă minte. 
(Proverbe 15, 32) 


Ambivalenţa limbajului: pe de o parte, importanța cuvântului 
bun: 


Din rodul gurii se îndestulează cu bunătăţi omul 
şi înfăptuirea mâinii lui se întoarce la el. 
(Proverbe 12, 14) 


Se bucură omul când dă răspuns 
şi cuvântul la vreme potrivită ce bun este! 
(Proverbe 15, 23) 


Inima înțeleptului dă gurii istețime 
şi pe buzele lui se îngrămădeşte învățătura. 

Fagure de miere sunt vorbele bune, 
dulceaţă pentru suflet şi vindecare pentru oase. 
(Proverbe 16, 23-24) 


Ape adânci — cuvintele gurii omului, 
şuvoi năvalnic, izvor de înțelepciune. 
(Proverbe 18, 4) 


Mere de aur în ferecătură de argint — 

cuvântul rostit cum se cuvine; 
inel de aur şi podoabă de aur fin 

e înțeleptul ce mustră pentru urechea ce ia aminte. 
Precum răcoarea zăpezii în zi de seceriş! 

e solul de încredere pentru cei care l-au trimis: 

el înviorează sufletul stăpânului său. 
Nori şi vânt, dar fără ploaie — 

omul care se făleşte cu un dar mincinos. 

(Proverbe 25, 11-14) 


„dar și primejdiile vorbăriei, minciunii, clevetirii și batjocurii: 


În vorbăria multă nu lipseşte păcatul, 

dar cel care-şi înfrânează buzele e chibzuit. 
Argint ales e limba celui drept, 

inima ticăloşilor e ca nimica. 


1. Fiind extrem de improbabil să ningă la vremea secerişului, s-au 
încercat felurite explicaţii pentru această comparaţie. Poate cea mai 
firească este cea a învățatului evreu Raşi (1040-1105): este vorba 
de adierea răcoroasă ce vine de pe vârfurile înzăpezite ale munţilor 
(cf. New English Translation, s.v.). 

Buzele celui drept îi călăuzesc pe mulţi, 
dar nerozii mor din lipsă de minte. 
(Proverbe 10, 19-21) 


În nelegiuirea buzelor e o capcană rea, 
dar omul drept scapă din strânsoare. 


Bârfelile sunt ca împunsături de sabie, 
dar limba înţelepților e tămăduire. 


Buzele adevărat-grăitoare dăinuie pururi, 
şi doar o clipită — limba mincinoasă. 
(Proverbe 12, 13. 18.19) 


Cel care-şi ține gura îşi păzeşte viața, 
cel ce dă mult din buze şi-o strică. 
(Proverbe 13, 3) 


Răspunsul blând potoleşte furia, 
cuvântul tăios stârneşte mânia. 


Limba înțelepților dă gust cunoaşterii, 
gura neghiobilor împroaşcă nebunie. 


Limba alinătoare este pom alvieţii, 
dar în cea vicleană e frângerea duhului. 


Buzele înțelepților răspândesc cunoaştere, 
inima nerozilor — nu aşa! 
(Proverbe 15, 1-2. 4.7) 

Omul viclean stârneşte vrajbă, 
clevetitorul dezbină prieteni. 
(Proverbe 16, 28) 


Martorul cinstit salvează vieți, 
dar cel care scuipă minciuni e amăgire. 
(Proverbe 14, 25) 


Martorul mincinos nu rămâne nepedepsit, 
cine scuipă minciuni nu va scăpa. 
(Proverbe 19, 5) 


Buzele prostului pornesc vrajbă, 
gura lui cere bătaie. 
(Proverbe 18, 6) 


Moartea şi viața stau în puterea limbii, 
cel care o iubeşte îi mănâncă roadele. 
(Proverbe 18, 21) 


Dezvăluie taine cel care umblă cu clevetiri: 
cu cel care dă mereu din buze nu te însoți! 
(Proverbe 20, 19) 


Când nu mai sunt lemne, se stinge focul, 
când nu mai sunt clevetitori, se potoleşte vrajba. 
Cărbunii pentru jar, lemnele pentru foc 
şi omul arțăgos ca să aprindă vrajba. 
Vorbele clevetitorului sunt ca dulceaţa: 
ele coboară până-n cămările pântecelui. 
(Proverbe 26, 20-22) 

Cine râde de un sărac îl jigneşte pe Cel care l-a făcut, 
cine se bucură de nenorocirea altuia nu va rămâne 
nepedepsit. 
(Proverbe 17, 5) 


Alungă-l pe batjocoritor şi va pleca şi sfada, 
se vor opri cearta şi ocara. 
(Proverbe 22, 10) 


În relația dintre oameni e accentuată valoarea prieteniei, se dau 
sfaturi realiste pentru păstrarea ei, dar abundă și constatările 
amare... 


Mai bine mâncare de ierburi unde e iubire 
decât vită îngrăşată unde este ură. 
(Proverbe 15, 17) 


Săracul le e urât şi tovarăşilor săi, 
dar mulți sunt cei care-l iubesc pe bogat. 
(Proverbe 14, 20) 


Bogăția adaugă prieteni mulţi, 
dar săracul e părăsit şi de ultimul prieten. 
(Proverbe 19, 4) 


Cine caută prietenie trece cu vederea greşeala, 
dar cine o tot pomeneşte îşi înstrăinează prietenul. 
(Proverbe 17, 9) 


Ai găsit miere? Mănâncă numai cât îţi trebuie, 
ca nu cumva să ţi se aplece şi s-o verşi! 

Pune mai rar piciorul în casa prietenului tău, 
ca nu cumva să i se aplece şi să te urască. 
(Proverbe 25, 16-17) 


Mai bine dojană pe față 
decât iubire prea ascunsă. 


De încredere sunt loviturile prietenului, 
înşelătoare sărutările vrăjmaşului. 


Untdelemnul şi tămâia bucură inima: 
dulceaţa sfatului sincer de la un prieten'. 
(Proverbe 27, 5-6. 9) 


„dar prietenii trebuie aleși cu grijă: 


Fiule, dacă vor să te amăgească păcătoşii, 
nu încuviința; 
dacă-ți spun: „Vino cu noi, să stăm la pândă spre vărsare 
de sânge, 
să-i întindem curse fără temei celui nevinovat, 
să-i înghițim de vii, precum Lăcaşul morților, 
întregi, ca pe cei ce se coboară în groapă! 
Tot felul de avuţii de preţ vom afla, 
ne vom umple casele cu pradă. 
Vei trage la sorți în mijlocul nostru, 
o singură pungă vom avea cu toții“, 


1. Partea a doua a versetului, litt. „dulceaţa prietenului din/decât 
sfatul sufletului“, este neclară: am ales una din interpretările posibile. 

fiule, nu porni cu ei la drum, 
opreşte-ți piciorul de la cărările lor, 
căci picioarele lor aleargă spre rău, 
şi se grăbesc la vărsare de sânge. 
Ei însă împotriva propriului sânge stau la pândă, 
împotriva lor înşişi stau ascunşi. 
(Proverbe 1, 10-16. 18) 


Pentru mai multă claritate, sunt puși în contrast omul prost — sau 
ticălosul — și omul înțelept: 


Înțeleptul se teme şi se abate de la rău, 
dar prostul e arțăgos şi încrezut. 


Cei răi se pleacă în fața celor buni, 
ticăloşii — la porțile celui drept. 


Cine-şi disprețuieşte aproapele păcătuieşte, 
dar ferice de cel care se milostiveşte de săraci. 
(Proverbe 14, 16. 19. 21) 


O dojană îl pătrunde pe omul cuminte 
mai mult decât o sută de lovituri pe cel neghiob. 


Mai bine să întâlneşti o ursoaică lipsită de puii ei 
decât un prost în nebunia lui. 
(Proverbe 17, 10. 12) 


Înţelepciunea stă chiar în fața celui cuminte, 
dar ochii prostului caută spre capătul pământului. 

Chiar şi nerodul când tace e socotit înțelept, 
cine îşi închide buzele — chibzuit. 
(Proverbe 17, 24. 28) 


Nu-i răspunde prostului după neghiobia lui, 
ca să nu ajungi şi tu ca el. 

Răspunde-i prostului după neghiobia lui, 
ca să nu se creadă înțelept. 


Îşi taie picioarele şi bea ocară 
acela care trimite vorbă printr-un prost. 
(Proverbe 26, 4-6) 


Precum câinele care se întoarce la vărsătura lui 
e prostul care îşi repetă neghiobia. 


Ai văzut un om care se socoteşte înțelept? 
Mai bună nădejde de la un prost decât de la el! 
(Proverbe 26, 11-12) 


Neghiobul îşi dă drumul la toate pornirile, 
înțeleptul, înfrânându-le, le potoleşte. 
(Proverbe 29, 11) 


Se face și un portret global al ticălosului: 


Omul netrebnic, bărbatul nelegiuit 
umblă cu strâmbătatea în gură; 

face cu ochiul, îşi bâțâie piciorul, 
arată cu degetul; 

cu viclenie în inimă pune la cale răul în toată vremea, 
stârneşte vrajbe. 

De aceea, fără veste îi va veni pieirea, 
pe dată va fi zdrobit — şi fără vindecare. 


Şase lucruri îi sunt nesuferite Domnului 
şi şapte! sunt urâciune pentru EI: 
ochii trufaşi, limba înşelătoare, 
mâinile care varsă sânge nevinovat, 
inima care urzeşte planuri viclene, 
picioarele ce se grăbesc să alerge la rău; 
martorul mincinos ce scuipă minciuni 
şi cel care stârneşte certuri între frați. 
(Proverbe 6, 12-19) 


Înaintea prăbuşirii — trufia, 
înaintea poticnirii — semeția. 
(Proverbe 16, 18) 


Diferitele păcate sunt prezentate și separat, uneori cu asprime, 
alteori cu umor: 


Necinstea: 


Îşi surpă casa cel ce umblă după câştig necinstit, 
dar cel care urăşte mita va trăi. 
(Proverbe 15, 27) 


1. „Şase ... şapte“: acest tipar numeric apare de mai multe ori în 
Proverbe şi uneori în textele profetice: structura de bază poate fi „doi 


« 


... ba chiar trei (număr perfect)“, de unde, prin extensie, „trei (totul) ... 

Mită primeşte pe sub mână ticălosul 
ca să strâmbe mersul judecății. 
(Proverbe 17, 23) 


Două feluri de greutăți şi două feluri de măsuri" 
sunt urâciune înaintea Domnului amândouă. 


Dulce e pentru om pâinea înşelăciunii, 
dar apoi îi umple gura cu pietriş. 
(Proverbe 20, 10. 17) 


Dobândirea de comori prin limbă înşelătoare: 
abur fugar pentru cei ce caută moartea. 
(Proverbe 21, 6) 


Cine-şi sporeşte bogăţia prin dobândă şi camătă 
o adună pentru cel care se milostiveşte de săraci. 
(Proverbe 28, 8) 


Nu strămuta un hotar de veci 
şi în țarina orfanilor nu intra, 
fiindcă Apărătorul lor? este puternic: 
el va apăra pricina lor împotriva ta. 
(Proverbe 23, 10-11) 


ba chiar patru (= şi mai mult decât atât)“; aici al doilea termen este 
un simbol al plenitudinii. 

1. „Măsuri : litt. efe; efa era o măsură de capacitate pentru materii 
uscate (cereale etc.), de cca. qol. 

2. „Apărătorul“: ebr. goel, „răscumpărător“, „apărător“, era, la 
vechii evrei, ruda cea mai apropiată, datoare să intervină în situații 
extreme. Pentru cei lipsiţi de apărare, acesta este Dumnezeu însuşi. 

„există totuși și o salvare: 


Cine-şi ascunde fărădelegile nu va spori, 
dar cine le mărturiseşte, şi se lasă de ele, va afla îndurare. 
(Proverbe 28, 13) 


Lenea: 


Mergi la furnică, leneşule, 
priveşte la căile ei şi înțelepțeşte-te! 
Ea nu are căpetenie, 
nici supraveghetor, nici stăpân; 
îşi pregăteşte de cu vară merindea, 
adună la seceriş hrana sa.! 


Până când, leneşule, vei sta culcat? 
Când te vei scula din somn? 
Puțin somn, puțină moțăială, 
puţin cu mâinile încrucişate să te culci: 
şi dă peste tine, ca un vagabond, sărăcia, 
şi nevoia, ca un om înarmat?. 
(Proverbe 6, 6-11) 


Ca oţetul pentru dinţi şi ca fumul pentru ochi, 
aşa e leneşul pentru cei care-i dau o treabă. 
(Proverbe 10, 26) 


1. Septuaginta adaugă aici: „Sau mergi la albină şi învaţă cât este 
de muncitoare şi ce lucru însemnat săvârşeşte: regii şi oamenii de rând 
se folosesc de ostenelile ei pentru sănătate, dorită este de toți şi prea- 
slăvită. Cu toate că-i slabă în putere, cinstind înțelepciunea, e în frunte.“ 

2. „Înarmat“: litt, „cu scut“. 

Pofteşte, dar nimic nu are cel leneş, 
însă cei harnici sunt îndestulați. 


Unde nu sunt vite, ieslea e curată, 
dar mult rod este în puterea taurului! 


Pofta îl ucide pe leneş, 
fiindcă mâinile lui nu vor să lucreze. 


A zis leneşul: „E un leu afară! 
O să fiu omorât pe stradă!“ 


Am trecut pe lângă țarina unui om leneş, 
pe lângă via unuia lipsit de minte, 
şi, iată, pretutindeni se înălțau mărăcini, 


(Proverbe 13, 4) 


(Proverbe 14, 4) 


(Proverbe 21, 25) 


(Proverbe 22, 13) 


erau puzderie de spini şi zidul de piatră era prăbuşit. 


Am privit eu, am luat seama, 

am văzut şi am luat învățătură: 
„Un pui de somn, un pic de moţăială, 

zac un pic cu mâinile încrucişate“ — 
şi-ţi vine tiptil sărăcia 

şi lipsa — ca un om înarmat. 


(Proverbe 24, 30-34) 


Uşa se suceşte pe țâțâni, 
iar leneşul pe culcuş. 

Leneşul îşi vâră mâna în strachină, 
dar e prea obosit să şi-o întoarcă la gură. 
(Proverbe 26, 14-15) 


Betia: 


Batjocoritor e vinul, zurbagie beţia, 
tot cel ce rătăceşte în ea nu va fi înțelept. 
(Proverbe 20, 1) 


Alcui e „vai“-ul? Al cui oftatul? A cui e vrajba? Al cui jeluitul? 
Ale cui rănile fără rost? Ai cui ochii încețoşați? 
Ale celor care zăbovesc la vin, 
ale celor ce umblă după băuturi amestecate. 
Nu te uita la vin că e roşu, 
că sclipeşte în pahar, că lunecă lesne: 
la sfârşit muşcă precum şarpele, 
înțeapă ca năpârca. 
Ochii tăi vor vedea lucruri ciudate, 
inima ta va grăi aiurea 
şi tu vei fi ca unul ce zace în inima mării, 
ca unul ce zace pe vârf de catarg. 
„M-au lovit, dar nu mă doare, 
m-au bătut, dar n-am simţit. 
Când mă voi trezi, voi cere iarăşi vin.“ 
(Proverbe 23, 29-35) 

Mânia, vrajba: 


Omul apucat stârneşte vrajbă, 
cel îndelung-răbdător potoleşte neînțelegerea. 
(Proverbe 15, 18) 


Omul îndelung-răbdător e mai bun decât războinicul, 
cel ce e stăpân pe sine!, decât cuceritorul de cetăți. 
(Proverbe 16, 32) 


Mai bine o coajă uscată, cu linişte, 
decât o casă plină de cărnuri, cu vrajbă. 
Slobozire de ape e începutul unei certe: 
înainte să se întețească vrajba, pune-i capăt. 


Inima veselă e bună spre vindecare, 
duhul posomorât usucă oasele. 
(Proverbe 17, 1. 14. 22) 


Un frate jignit e mai rău ca o cetate întărită 
şi certurile — ca zăvorul fortăreței. 
(Proverbe 18,19) 


Răzbunarea: 
Să nu zici: „i voi întoarce eu răul!“ 


Aşteaptă-l pe Domnul şi îţi va da biruință. 
(Proverbe 20,22) 


1. „E stăpân pe sine“: litt, „îşi stăpâneşte duhul“. 

Dacă duşmanul tău cade, nu te bucura, 
şi, când se poticneşte, să nu se veselească inima ta, 
ca nu cumva Domnul, văzând, să nu-i placă 
şi să-şi abată mânia de la el. 
(Proverbe 24, 17-18) 


Nu fi martor uşuratic împotriva aproapelui tău 
şi nu înşela cu buzele. 
Să nu zici: „Cum mi-a făcut el mie aşa-i voi face, 
îi voi întoarce fiecăruia după fapta lui.“ 
(Proverbe 24, 28-29) 


Femeia se bucură de multă atenţie în această carte — desigur, privită 
din perspectivă masculină: ea e lăudată pentru cumpătare și 
hărnicie, criticată atunci când e certăreață, 


Femeile înțelepte şi-au zidit casa, 
iar cele neghioabe o surpă cu mâinile lor. 
(Proverbe 14, 1) 


Cine a găsit o femeie a găsit fericire, 
a dobândit o binefacere de la Domnul. 
(Proverbe 18, 22) 


Casa şi averea sunt moştenire de la părinți, 
însă un dar de la Domnul este femeia înțeleaptă. 
(Proverbe 19,14) 


Mai bine să locuieşti pe un colț de acoperiş 
decât în casă cu o femeie certăreață. 


PROVERBELE (PILDELE) LUI SOLOMON 75 


Mai bine să locuieşti în ținut pustiu 
decât cu o femeie certăreață şi posacă. 
(Proverbe 21, 9. 19) 


Picurat de streaşină necurmat într-o zi cu ploaie 
şi femeia arțăgoasă sunt totuna. 
Să vrei s-o opreşti e cum ai opri vântul, 
cum ai ține untdelemn în mână. 
(Proverbe 27, 15-16) 


Tânărul naiv e avertizat să nu cadă în mreaja femeii desfrânate: 


Fiule, la înțelepciunea mea ia seama, 
la priceperea mea pleacă-ți urechea, 
ca să-ți păstrezi istețimea 
şi ştiinţa buzele tale s-o păzească. 
Fiindcă miere picură buzele femeii străine', 
mai alunecos decât untdelemnul e cerul gurii ei, 
dar la urmă e amară ca pelinul, 
ascuţită ca o sabie cu două tăişuri; 
picioarele ei coboară către moarte, 
în tărâmul morților duc paşii ei, 
ca nu cumva să ia seama la cărarea vieții! 
Rătăcitoare drumurile ei, dar ea nu ştie. 


Şi acum, fiilor, ascultați-mă 
şi nu vă abateți de la spusele gurii mele: 


1. „Femeia străină“ este în Biblie femeia păgână, care riscă să-l atragă 
pe bărbatul credincios spre idolatrie; în unele contexte poate fi vorba 
însă şi de „femeia altuia“. 

îndepărtează-ți calea de la ea 
şi nu te apropia de uşa casei ei, 

ca nu cumva să dai altcuiva puterea ta 
şi anii tăi unui om nemilos; 

ca nu cumva să se ghiftuiască străinii cu vlaga ta, 
iar roadele trudei tale — în casa altuia. 


Vei geme până la urmă, 

când ţi se va irosi carnea de pe trup 
şi vei spune: „Cum de-am urât mustrarea, 

şi certarea cum de-a disprețuit-o inima mea? 
Şi n-am ascultat de glasul celui care mă învăţa, 

şi la cel care mă povățuia nu mi-am plecat urechea. 
Puțin a lipsit să ajung în răul cel mai mare 

în mijlocul adunării şi al obştii.“ 

(Proverbe 5, 1-14) 


„dar primejdia este extremă când e vorba de o femeie măritată. 


Să nu pofteşti frumusețea femeii în inima ta, 
să nu te prindă cu ocheadele ei, 
căci prețul unei desfrânate este cât pentru o pâine, 
dar femeia măritată vânează o viaţă de preț. 
Oare îşi pune omul foc în sân 
fără să i se aprindă veşmintele? 
Dacă va umbla pe cărbuni aprinşi, 
nu-şi va arde picioarele? 
Aşa cel care intră la femeia aproapelui său: 
nu va fi nevinovat oricine se atinge de ea. 

Nu este disprețuit hoțul care fură ca să-şi astâmpere foamea, 
dar, dacă e prins, va da înapoi înşeptit, 
toată avuţia casei sale o va da. 
Cine săvârşeşte adulter cu o femeie e lipsit de minte, 
îşi strică singur viața din pricina ei. 
Bătaie şi ocară va afla, 
iar ruşinea lui nu se va şterge. 
Căci gelozia stârneşte furia bărbatului — 
va fi necruţător în ziua răzbunării. 
Nu va accepta nimic în schimb, 
nu-l vor îmblânzi mulțime de plocoane. 
(Proverbe 6, 25-35) 


Fiule, păzeşte spusele mele 
şi poruncile mele păstrează-le la tine. 
Păzeşte poruncile mele şi vei trăi, 
învățătura mea — ca pe lumina ochilor, 
înfăşoară-le pe degetele tale, 
scrie-le pe tăblița inimii tale; 
spune-i înțelepciunii: „Sora mea eşti tu“ 
şi înțelegerea numeşte-o prietenă, 
ca să te păzească de femeia străină, 
de necunoscuta care spune vorbe dulci. 


De la fereastra casei mele, prin zăbrele am privit în jos 
şi am văzut printre zănateci, am zărit printre băieți 
un tânăr cu minte puțină; 

trecând strada pe după colț, 

a luat-o spre casa ei. 

În amurg, către seară, 

în toiul nopții şi în beznă, 
iată că femeia se apropie de el, 

haine de curvă, inimă şireată, 
îndrăzneață şi năbădăioasă, 

picioarele nu-i stau locului în casă — 
când pe uliţă, când în piață, 

lângă orice colț stă la pândă. 


Ea îl apucă şi îl sărută, 
şi neobrăzată îi zice: 
„Eram datoare cu o jertfă de pace', 
astăzi mi-am împlinit juruința: 
de aceea ţi-am ieşit în cale, 
ca să te caut, şi te-am găsit; 
cu învelitori mi-am învelit divanul, 
cu broderii pestrițe din Egipt; 
mi-am înmiresmat culcuşul cu smirnă, 
cu aloe şi scorţişoară. 
Hai să sorbim adânc din iubire până la ziuă, 
să ne desfătăm cu dezmierdări, 
căci bărbatul nu-i acasă, 
a plecat la drum lung: 
a luat cu el punga cu arginți 
şi-abia la sfârşitul lunii se va întoarce acasă.“ 


L-a înduplecat cu vorbărie multă, 
cu momeala buzelor l-a ademenit. 


1. „Jertfă de pace“: la acest tip de jertfe o parte din animalul jertfit 
era mâncată de cel care aducea jertfa, împreună cu ai săi; se presupune 
deci şi o invitaţie la o masă copioasă. 

El s-a dus după ea pe dată ca un bou ce merge la junghiere, 
ca un prost la butucii de pedeapsă, 

până când i se înfige o săgeată în ficat; 
zoreşte ca pasărea spre laţ, 
neştiind că va plăti cu viața. 


Iar acum, fiilor, ascultați-mă, 
luaţi aminte la spusele gurii mele: 
să nu ţi se abată inima pe căile ei, 
nu te rătăci pe cărările ei, 
căci pe mulți i-a străpuns şi i-a doborât, 
fără de număr sunt cei ucişi de ea; 
cale a iadului e casa ei, 
ce te coboară în cămările întunecate ale morții. 
(Proverbe 7, 1-27) 


Fidelitatea conjugală este izvor de fericire: 


Bea apă din puțul tău, 
din izvoarele fântânii tale. 
Se vor risipi oare izvoarele tale în afară, 
pe ulițe, pâraiele de apă? 
Să fie numai pentru tine, 
şi nu pentru străinii de lângă tine. 
Să fie fântâna ta binecuvântată, 
bucură-te de femeia tinereților tale: 
căprioară iubitoare, ciută plină de farmec, 
sânii ei să te îndestuleze în toată vremea, 
de iubirea ei îmbată-te mereu. 

De ce să te îmbeţi, fiule, de o femeie străină 
şi să îmbrățişezi sânul alteia? 
Căci înaintea ochilor Domnului sunt căile omului 
şi toate cărările i le cercetează. 
Fărădelegile îl înlănţuiesc pe cel ticălos, 
cu funiile păcatului său stă înfăşurat. 
(Proverbe 5, 15-22) 


Și iată imaginea „soției perfecte“: 


Cine va găsi o femeie puternică? 
Ea este mult mai de preț decât mărgeanul. 
Se încrede în ea inima bărbatului ei, 
şi de câştig nu va fi lipsit. 
Ea îi aduce bine, şi nu rău 
în toate zilele vieții ei. 
Ea caută lână şi in 
şi lucrează cu mâini voioase. 
Este ca o corabie de negoț: 
de departe îşi aduce hrana. 
Se scoală de cu noapte 
să facă de mâncare celor din casa ei 
şi porție slujitoarelor ei. 
Îşi pune în minte un ogor şi îl dobândeşte, 
din roadele palmelor ei sădeşte o vie. 
Îşi încinge mijlocul cu putere, 
şi-şi întăreşte braţele. 
A simțit că treburile-i merg bine: 
lampa ei nu se stinge toată noaptea. 

Cu mâinile apucă furca 
şi palma ei ține fusul. 
Îşi deschide palma spre cel sărman 
şi mâinile şi le întinde spre cel lipsit. 
Nu se teme de zăpadă pentru casa ei, 
căci toți cei din ea au veşminte căptuşite. 
Şi-a făcut cuverturi, 
in şi porfiră — veşmintele ei. 
Cunoscut este bărbatul ei la porți” 
când se aşază cu bătrânii din ținut. 
Ea face pânzeturi de in şi le vinde, 
şi cingători îi dă negustorului. 
Tărie şi strălucire — veşmântul ei, 
ea râde către ziua care vine. 
Gura şi-o deschide cu înțelepciune 
şi învățături pline de bunătate sunt pe limba ei. 
Veghează la mersul casei sale 
şi nu mănâncă pâinea trândăviei. 
Fiii ei se ridică în picioare şi o fericesc, 
soțul ei de asemenea o laudă. 
„Multe fiice au făcut lucruri de ispravă, 
dar tu le întreci pe toate.“ 
Amăgire e farmecul şi abur frumuseţea — 
femeia care se teme de Domnul, aceea va fi lăudată. 


1. „Porţi: la porțile cetăţii era locul de întâlnire, unde se dezbăteau 
treburile publice şi se împărțea dreptatea. Aici bărbatul poate participa 
din plin la acestea, căci hărnicia femeii l-a eliberat de grijile casei şi i-a 
dat un statut social bun. 

Daţi-i din rodul mâinilor sale, 
şi s-o laude la porți lucrările sale. 
(Proverbe 31, 10-31) 


Înţelepciunea trebuie să se manifeste și în viața cetății: ar fi ideal 
ca în ea să domnească adevărul, oamenii de ispravă să se bucure 
de cinste, concetăţenii să se respecte între ei, conducătorii să fie bine 
intenţionaţi și destoinici, cerând și urmând sfatul celor pricepuţi, 
judecătorii să fie nepărtinitori... 


Cu gura necredinciosul îşi duce aproapele la pieire, 
dar prin cunoaştere cei drepți se vor izbăvi. 

De binele celor drepți se bucură cetatea, 
iar de pieirea ticăloşilor chiuie de veselie. 


Cel care îşi disprețuieşte aproapele e lipsit de minte, 
dar omul cuminte păstrează tăcerea. 

Cel care umblă cu bârfe dezvăluie taine, 
dar omul vrednic de încredere le acoperă. 


Fără bună cârmuire poporul se prăbuşeşte; 
izbăvirea e în mulțimea sfetnicilor. 
(Proverbe 11, 9-10. 12-14) 


Solul ticălos va da de necaz, 
dar trimisul de încredere aduce vindecare. 
(Proverbe 13, 17) 


În mulțimea poporului e strălucirea regelui, 
în împuținarea neamului — prăbuşirea cârmuitorului. 


PROVERBELE (PILDELE) LUI SOLOMON 83 


Dreptatea înalță un neam, 
dar ruşine pentru orice popor este păcatul. 
(Proverbe 14, 28. 34) 


Planurile se zădărnicesc fără sfatul adunării, 
dar mulțimea sfătuitorilor le pune pe picioare. 
(Proverbe 15, 22) 


Urâciune pentru regi este facerea de rău, 
căci pe dreptate se statorniceşte tronul. 
(Proverbe 16,12) 


Bunăvoința şi adevărul îl vor păzi pe rege, 
pe bunăvoință se va sprijini tronul său. 
(Proverbe 20, 28) 


Slava lui Dumnezeu este să tăinuiască, 
iar slava regilor — să cerceteze. 
Înalte sunt cerurile, adânc e pământul; 
dar inima regilor, de nepătruns. 
Dă jos zgura de pe argint 
şi-i va ieşi un vas argintarului. 
Alungă-l pe ticălos din fața regelui 
şi tronul lui se va întemeia în dreptate. 
(Proverbe 25, 2-5) 


Leu ce rage şi urs ce se năpusteşte 
este cârmuitorul ticălos peste un popor sărac. 
Conducătorul nechibzuit e mare asupritor, 
dar cel ce urăşte câştigul necinstit va avea zile îndelungate. 
(Proverbe 28, 15-16) 

Un rege prin dreaptă judecată ridică o țară, 
dar iubitorul de plocoane! o surpă. 
(Proverbe 29, 4) 


Şi acestea sunt ale înțelepților: 
să cauţi la fața omului? la judecată nu e bine defel; 
pe acela care-i spune ticălosului: „Eşti nevinovat“ 
îl blestemă popoarele, îl afurisesc mulțimile. 
(Proverbe 24, 23-24) 


Precum cursurile de apă — inima regelui în mâna Domnului: 
oriîncotro îi place o îndreaptă. 
(Proverbe 21, 1) 


„Se dau chiar și sfaturi de bună purtare la curte: 


Când te așezi să mănânci cu un cârmuitor, 
ia bine seama la cine este în fața ta 

şi pune-ți un cuțit la gâtlej 
dacă eşti mare mâncău. 

Nu pofti la bucatele lui alese, 
pentru că sunt mâncăruri amăgitoare. 


Nu mânca pâinea celui cu ochi rău 
şi nu pofti la bucatele lui alese, 


1. „Lubitorul de plocoane“, litt. „omul ofrandelor“: poate fi şi unul 
care măreşte mereu birurile. 

2. „A căuta la fața omului“: expresie des întâlnită în Biblie, cu 
sensul de „a fi părtinitor“. 

căci el este ca unul care face socoteli în sinea lui — aşa-i el — 
„Mănâncă şi bea!“ îţi spune, dar inima lui nu e cu tine. 
(Proverbe 23, 1-7) 


Nu te semeţi înaintea regelui 
şi pe locul celor mari nu sta, 
căci mai bine să ți se spună: „Urcă aici“ 
decât să te coboare în fața unui om de vază 
pe care l-au văzut ochii tăi! 
(Proverbe 25, 6-7) 


„„„Şi câteva virtuți ale regelui ideal pe care le prețuiesc și străinii: 


Cuvintele lui Lemuel, regele din Massa', 
învățătură pe care i-o dădea mama sa: 

O, fiule, o fiul pântecelui meu, 
o, fiul juruințelor mele! 

Nu da femeilor vlaga ta, 
căile tale, nimicitoarelor de regi! 

Nu pentru regi, o, Lemuel, nu pentru regi este băutul vinului, 
nici băutura tare pentru cârmuitori, 

ca nu cumva, bând, să uite cele hotărâte 
şi să strâmbe pricina săracilor. 

Daţi băutura tare celui ce stă să piară, 
vin — celor cu sufletul amar, 


1. „Lemuel“: rege, necunoscut altfel, al unui mic regat din nordul 
Arabiei. Faptul că se inserează într-o carte biblică înțelepciunea unui 
rege neevreu şi că sfaturile care l-au format provin de la mamă lărgeşte 
şi universalizează perspectiva. 

să bea şi să uite de sărăcie 
şi de trudă să nu-şi mai amintească! 
Deschide-ți gura pentru cel mut, 
pentru pricina tuturor celor părăsiți! 
Deschide-ţi gura, judecă cu dreptate, 
apără pricina celui sărman şi lipsit! 
(Proverbe 31, 1-9) 


De ce să faci binele? Motivația poate fi mai pragmatică, dar pe alocuri 
se înalță spre gratuitate în relația cu Dumnezeu: 


Fiule, acestea să nu se depărteze de ochii tăi: 
ia seama la chibzuială şi iscusință 
şi vor fi viață pentru sufletul tău 
şi podoabă pentru grumazul tău. 
Atunci vei umbla încrezător pe calea ta, 
şi piciorul tău nu se va poticni; 
de te culci, nu te vei înspăimânta, 
te vei culca şi somnul îţi va fi dulce. 
Să nu te temi de spaima fără veste 
şi de pustiirea celor ticăloşi, când va veni, 
căci Domnul va fi sprijinitorul tău 
şi va feri piciorul tău de cursă. 
(Proverbe 3, 21-26) 


Nu lasă Domnul să flămânzească un suflet drept, 
dar dorința celor ticăloşi o răstoarnă. 


Fiul chibzuit adună vara, 
fiul care doarme la seceriş se face de ruşine. 

Binecuvântările sunt peste capul celui drept, 
gura ticăloşilor ascunde silnicie. 
Amintirea dreptului e spre binecuvântare, 
dar numele ticăloşilor va putrezi. 
Cel înțelept cu inima primeşte poruncile, 
dar cel cu buze neroade se îndreaptă spre pieire. 
Cel ce umblă întru cinste umblă în siguranță, 
iar cel care-şi strâmbă căile va fi dat pe față. 
(Proverbe 10, 3. 5-9) 


Fapta celui drept este spre viață, 
roadele ticălosului — spre păcat. 
(Proverbe 10, 16) 


Frica de Domnul adaugă zile, 
dar anii celor răi se scurtează. 
Aşteptarea celor drepți e bucuria, 
dar nădejdea necredincioşilor piere. 
Fortăreață pentru cel cinstit este calea Domnului, 
dar nimicire pentru făptuitorii strâmbătății. 
(Proverbe 10, 27-29) 


Gura celui drept odrăsleşte înțelepciune, 
dar limba înşelătoare se va tăia. 
Buzele celui drept ştiu ce e plăcut, 
dar gura ticăloşilor — înşelătorie. 
(Proverbe 10, 31-32) 


Cine răsplăteşte binele cu rău — 
răul nu se va îndepărta de casa lui. 
(Proverbe 17, 13) 

Cine sapă o groapă va cădea în ea, 
cine prăvăleşte o piatră — ea se va întoarce asupră-i. 
(Proverbe 26, 27) 


Să nu-i pizmuiască inima ta pe păcătoşi, 
ci fii cu frică de Domnul ziua întreagă, 
căci aşa vei avea viitor, 
iar nădejdea ta nu va fi curmată. 
(Proverbe 23, 17-18) 


Nu te aprinde din pricina răufăcătorilor 
şi nu-i pizmui pe ticăloşi, 
căci cei răi nu vor avea urmaşi, 
lampa ticăloşilor se va stinge. 
(Proverbe 24, 19-20) 


Omul vrednic de încredere va fi mult binecuvântat, 
dar cine vrea să se îmbogăţească repede nu va rămâne 
nepedepsit. 
(Proverbe 28,20) 


Cântarul măsluit:! îi e urât Domnului, 
iar greutățile cinstite îi sunt bineplăcute. 


Urâciune pentru Domnul — cei cu inima? întortocheată; 
şi bună plăcere — cei fără prihană în cale. 
(Proverbe 11, 1. 20) 


1. „Cântarul măsluit“: litt. „talerele înşelăciunii“. 
2. În Biblie, „inima“ metaforizează interioritatea omului: minte, 
voinţă, sentimente. 

Toată viața omului este în fond subîntinsă de relația cu Dumnezeu: 


În frica de Domnul! e nădejde tare 
şi pentru fiii săi va fi adăpost. 
Frica de Domnul e fântână de viaţă, 
pentru a ocoli lațurile morții. 
(Proverbe 14, 26-27) 


Frica de Domnul e învățătură de înțelepciune, 
şi înainte de slavă e smerenia. 
(Proverbe 15, 33) 


Încredințează? Domnului făptuirile tale 
şi planurile tale vor avea bună temelie. 
Inima omului îi plănuieşte căile, 
dar Domnul îi întăreşte paşii. 
(Proverbe 16, 3. 9) 


Urechea ce aude şi ochiul ce vede: 
Domnul le-a făcut pe amândouă. 
(Proverbe 20, 12) 


De la Domnul sunt paşii omului, 
dar cine îşi pricepe drumul? 


Lampă a Domnului — suflarea omului, 
ea scotoceşte cămările lăuntrice. 
(Proverbe 20, 24. 27) 


1. „Frica de Domnul“ înseamnă în Biblie respect față de EI, 
venerație, grija de a nu-l supăra. 


II 


2. „Încredinţează“: litt, „rostogoleşte asupra“. 

E pregătit calul pentru ziua bătăliei, 
dar de la Domnul vine biruința. 
(Proverbe 21, 31) 


Neghiobia omului îi strâmbă calea, 
dar împotriva Domnului se înfurie inima sa. 
(Proverbe 19, 3) 


Cine poate spune: „Mi-am curățit inima, 
curat sunt de păcatul meu?“ 
(Proverbe 20, 9) 


Cine s-a suit la ceruri şi a coborât? 

Cine a adunat vântul în căuşul palmelor? 
Cine a înfăşurat apele în veşmânt? 

Cine a ridicat toate marginile pământului? 
Care e numele său şi care e numele fiului său: 

ştii tu oare? 
Orice rostire a lui Dumnezeu este curată, 

El este scut pentru cei care se adăpostesc la El. 
Nu adăuga nimic cuvintelor lui, 

ca să nu te certe şi să te arăţi mincinos. 


Două lucruri am cerut de la Tine: 
nu mi le tăgădui înainte să mor: 
deşertăciunea şi cuvântul mincinos ţine-le departe de mine, 
nici sărăcia, nici bogăția nu mi le da; 
să-mi primesc doar partea mea de pâine, 
ca nu cumva, îmbuibat, să te tăgăduiesc 
şi să zic: „Cine e Domnul?“, 

ori, lipsit fiind, să fur 
şi să necinstesc numele Dumnezeului meu. 
(Proverbe 30, 4-9) 


Cultul care nu are acoperire în atitudinea interioară și în compor- 
tare nu-i este plăcut lui Dumnezeu: este și una din temele predilecte 
ale profeților, 


Jertfa ticăloşilor e urâciune pentru Domnul, 
rugăciunea celor cinstiți îi e bineplăcută. 
Urâciune pentru Domnul e calea ticăloasă, 
dar pe cel ce urmăreşte dreptatea îl iubeşte. 
(Proverbe 15, 8-9) 


Toată calea omului e dreaptă în ochii săi, 
dar cel care cântăreşte inimile este Domnul. 
A împlini dreptatea şi judecata 
este mai de preț pentru Domnul decât orice jertfă. 
(Proverbe 21, 2-3) 


Cine îşi binecuvântează cu glas mare prietenul dis-de- 
dimineață 
blestem i se va socoti lui!. 
(Proverbe 27, 14) 


1. Exprimare paradoxală, pe care Talmudul o explică astfel: prima 
acțiune a omului dimineaţa trebuie să fie lauda adusă lui Dumnezeu; 
din relaţia cu EI trebuie să izvorască şi relația cu semenii. 

Întelepciunea este a lui Dumnezeu, Ea apare uneori personificată: 
procedeu literar — și mai mult decât atât... 


Oare nu strigă înțelepciunea? 
Priceperea dă glas. 
Pe vârful înălțimilor, lângă drum, 
la răspântie, acolo stă; 
lângă porți, la intrarea în cetate, 
aproape de uşi ea strigă: 
„Pe voi, oamenilor, vă chem, 
şi glasul meu e către fiii de om: 
înțelegeți, nepricepuților, iscusința, 
voi, prostuților, deşteptați-vă! 
Ascultaţi, căci lucruri de seamă voi grăi, 
rostirea buzelor mele — lucruri drepte, 
căci adevăr va rosti gâtlejul meu, 
urâciune pentru buzele mele e răutatea. 
Cu dreptate sunt toate spusele gurii mele, 
în ele nu-i nimic pieziş, nici încâlcit. 
Toate sunt lesne de înţeles, 
şi limpezi pentru a afla cunoaşterea. 
Luaţi învățătura mea mai degrabă decât argintul 
şi ştiinţa mai mult decât aurul cel mai curat, 
căci mai bună e înțelepciunea decât mărgeanul 
şi nimic din cele râvnite nu-i e asemeni! 


Eu, Înţelepciunea, locuiesc întru chibzuinţă, 
şi ştiinţa discernerii am aflat-o. 

Frica de Domnul urăşte răul; 
mândria, trufia şi calea cea rea 
şi gura vicleană le-am urât. 

Ale mele sunt sfatul şi iscusința, 

eu sunt înțelegerea, a mea este puterea; 
prin mine domnesc regii, 

cârmuitorii legiuiesc cu dreptate. 


Domnul m-a făcut început" al căii sale, 
cea dintâi dintre lucrările sale din veac. 
Din veac am fost întemeiată, 
de la început, înainte de a fi pământul; 
nu era adâncul când am fost născută, 
nici chiar izvoare încărcate cu apă; 
înainte de a fi fost întemeiați munții 
şi înaintea dealurilor eu am luat ființă; 
când încă nu era făcut pământul, 
nici câmpiile, nici cel dintâi fir de praf din lume, 
când El a întemeiat cerurile, eu eram acolo; 
când EI a tras un cerc peste fața adâncului, 
când a întărit norii sus 
şi izvoarele adâncului au țâşnit cu putere, 
când EI a pus hotar mării, ca apele să nu mai treacă peste 
țărmuri 
şi când El a aşezat temeliile pământului, 
atunci eu eram alături de El ca un copilaş?, 
şi eram desfătare zi de zi jucându-mă în fața lui în toată 
vremea, 


1. „Început ... la început“: ebr. bere'șit deschide cartea Genezei; 
relatarea creaţiei va fi reluată aici în culori poetice. 

2. „Copilaş“: termenul ebraic care apare aici este foarte rar şi a 
primit şi alte interpretări, în funcţie de vocalizare: „meşter“, „persoană 
preferată/de încredere“; am urmat opțiunea traducerii antice greceşti, 
deosebit de fidelă, a lui Aquila. 

jucându-mă pe rotundul pământului lui, 
iar plăcerea mea — printre fiii oamenilor. 


Iar acum, fiilor, ascultați-mă: 
fericiți cei care păzesc căile mele! 
Ascultaţi învățătura, şi înțelepțiți-vă, 
şi nu o daţi deoparte. 
Fericit omul care mă ascultă 
veghind la porțile mele zi de zi, 
păzind pragul intrărilor mele. 
Cine mă găseşte află viață 
şi dobândeşte bunăvoință de la Domnul. 
Dar cel care păcătuieşte împotriva mea îşi pustieşte sufletul, 
toți cei care mă urăsc pe mine iubesc moartea.“ 
(Proverbe 8, 1-36) 


„uneori personificarea înţelepciunii amintește de elogiul femeii 
desăvârșite: 


Înţelepciunea şi-a zidit casa, 
şi-a cioplit stâlpii — şapte”, 
şi-a înjunghiat vitele, a amestecat vinul? 


1. Aici omul e arătat veghind la uşa Înţelepciunii; în Cartea Înţelep- 
ciunii (6, 14), atunci când omul porneşte în căutarea ei, o găseşte aştep- 
tându-l deja la uşă! 

2. „Şapte“: număr cu valoare simbolică sugerând totalitatea; casa 
Înțelepciunii este întregul Univers. 

3. „A amestecat vinul“: în spațiul mediteraneean vinurile, obținute 
din struguri foarte dulci, erau prea dense sau prea tari pentru a fi 
băute ca atare; în mod normal se amestecau cu apă. 

şi a pregătit masa; 
şi-a trimis slujnicele; 
ea strigă de pe vârful înălțimilor cetății: 
„Cine este nepriceput să se abată pe aici.“ 
Iar celui lipsit de minte îi zice: 
„Haideţi să mâncaţi din pâinea" mea 
şi să beți din vinul pe care l-am amestecat! 
Lăsaţi deoparte nesăbuința şi veți trăi, 
şi păşiți drept pe calea înțelegerii!“ 
(Proverbe 9, 1-6) 


Adevăratul înțelept nu este lipsit de umor: stau mărturie aceste 
consideraţii pe schemă numerică: 


Lipitoarea are două? fiice: „Dă!“, „Dă!“, 
trei sunt care nu au saț, 
patru care niciodată nu zic „Ajunge!“: 
lăcaşul morților şi pântecele sterp, 
pământul nesătul de apă şi focul, 
care niciodată nu zic „Ajunge!“ 


Trei sunt minunății pentru mine, 
patru pe care nu le cunosc: 
calea vulturului pe cer, 
calea şarpelui pe stâncă, 


SEDII i îi a 
1. „Pâinea“: termen generic pentru bucate; „pâinea ... vinul 
sugerează aici un ospăț complet. 
2. „Două... trei ... patru“: vezi supra, p. 68, nota 1 la Proverbe 6, 16. 

calea corabiei în mijlocul mării 
şi calea bărbatului la o fată. 
Sub trei se cutremură pământul 
şi patru nu le poate purta: 
robul care ajunge rege, 
smintitul care se ghiftuieşte, 
femeia urâcioasă care se mărită 
şi slujnica înstăpânită pe averea doamnei ei. 


Patru sunt mici pe pământ, 

dar mai înțelepte decât înțelepții: 
furnicile, popor fără tărie, 

care îşi pregătesc însă mâncarea de cu vară; 
damanii', popor fără putere, 

care îşi fac însă casa în stâncă; 
rege nu au lăcustele, 

dar ies cu toatele în bună rânduială; 
şopârla — o prinzi cu mâinile, 

dar sălăşluieşte în palatele împărăteşti. 


Trei sunt care păşesc falnic, 
patru, cu mers frumos: 
leul, cel mai viteaz dintre animale, 
care nu dă înapoi în fața nimănui; 
cocoşul țanțoş, țapul 
şi regele cu oastea în jurul său. 
(Proverbe 30, 15-16. 18-19. 21-31) 


1. „Daman“: mamifer ungulat erbivor, numit şi iepure de stâncă, 
originar din Africa, dar prezent şi în Orientul Apropiat. 


IOV 


Iov este, poate, cartea cea mai enigmatică a Vechiului Testament 
și a fost interpretată de-a lungul timpului în moduri foarte diferite, 
Și asupra datării părerile sunt împărțite, ea fiind plasată, în funcţie 
de tradiţii, din timpul patriarhilor până după exil. Din însăși 
structura cărţii se vede că ea are o istorie. Este și părerea cvasiuna- 
nimă a exegeților de astăzi, Pornind de la o povestire tradițională 
despre un om drept, fără cusur, căruia au început să i se întâmple 
la un moment dat tot felul de nenorociri, dar care a rămas neclintit 
în credinţa sa în Dumnezeu, la sfârșit fidelitatea fiindu-i răsplătită 
cu asupra de măsură, un poet de geniu, probabil din secolul al V-lea, 
după marile suferințe abătute asupra poporului lui Israel — 
distrugerea Ierusalimului și a templului, exilul în Babilon —, a 
intercalat între prologul și epilogul povestirii un poem de o mare 
densitate a gândirii și plin de o sensibilitate sufletească nemaiatinsă 
până atunci în Biblie, La acesta au fost adăugate apoi o serie de 
pasaje, oarecum în completarea ideilor. 

Povestirea arhaică este în proză (capitolele 1—2 și 42, 7-17), 
formând cadrul în care se desfășoară textul poetic, Indicaţiile de 
spațiu și timp sunt voit vagi, sugerând astfel că e vorba de o poveste 
exemplară; mai mult, nu se dă nici o genealogie a eroului, aşa cum 
ne-a obișnuit Biblia. Profetul Iezechiel, la începutul secolului 

al VI-lea î.H. amintește tradiția despre cei trei oameni drepți: 
Noe, Danel și lov (lezechiel 14, 14, 20). 

Dacă Iov este un prieten al lui Dumnezeu, un om fără păcat, 
de unde vine nenorocirea asupra lui? Autorul nu teoretizează, ci 
inventează o poveste, indispensabilă în desfășurarea acțiunii, care 
îl arată pe Dumnezeu permițându-i diavolului, între anumite 
limite, să-l „încerce“ pe Iov, Ca într-un basm popular, la curtea 
cerească se înfățișează „fiii lui Dumnezeu“, un mod poetic de a-i 
desemna pe îngeri, dar și satana. Povestea vrea să spună că nu 
Dumnezeu este la originea răului, ci doar îl îngăduie uneori, după 
planul înţelepciunii sale, În prima fază, lov rămâne fără tot ce are, 
iar în a doua își pierde sănătatea, statutul social și reputaţia, deoa- 
rece opinia comună în acea vreme era că cei buni trebuie să o ducă 
bine, iar cei răi trebuie să sufere, sau chiar invers, dacă un om o 
duce bine înseamnă că e iubit de Dumnezeu, iar dacă are de suferit 
înseamnă neapărat că e pedepsit de Dumnezeu. Biblia ebraică se 
străduiește să spulbere această imagine simplistă și falsă asupra 
dreptății lui Dumnezeu — mai ales în Cartea lui lov, 


Era un om în ținutul Uţ', pe nume lov. Omul acela era desă- 
vârşit? şi drept, se temea de Dumnezeu şi se ferea de rău. 1 s-au 


1. „Ținutul Uţ': nu există certitudine asupra localizării. Totuşi, 
ar putea fi o trimitere la Edom, teritoriu vecin cu Israelul. Oricum ar 
sta lucrurile, în economia textului este obligatoriu ca Iov să fie un 
străin, pentru că trebuie să pară a ignora explicaţiile pe care le dau 
textele sacre asupra caracterului intrinsec păcătos al omului în urma 
păcatului primordial („iar eu întru fărădelege m-am născut şi în păcate 
m-a zămislit maica mea“ — vezi Psalmul 51/50, 7 etc.). 

2. „Desăvârşit“ (ebr. tâm): întreg, coerent cu sine, dintr-o bucată. 

3. „Drept“ (ebr. yășăr): nepărtinitor; care face mereu ceea ce se 
cuvine. 

născut şapte fii şi trei fiice!. EL avea şapte mii de oi, trei mii 
de cămile, cinci sute de perechi de boi, cinci sute de 
măgăriţe şi servitorime foarte multă”: omul acela era cel 
mai mare dintre toți fiii Răsăritului?. 

Fiii săi se duceau şi făceau ospăț în casa fiecăruia, pe 
rând, şi trimiteau să le cheme şi pe cele trei surori ale lor ca 
să mănânce şi să bea cu ei?. Şi, când se sfârşeau zilele de 
ospăț, Iov trimitea după ei şi îi sfințea: se scula de dimineață 
şi aducea arderi de tot după numărul tuturora5, pentru că, 
zicea Iov, poate că fiii mei au păcătuit şi l-au blestemat“ pe 
Dumnezeu în inimile lor. Aşa făcea Iov de fiecare dată. 


Într-o zi, fiii lui Dumnezeu au venit să se înfățişeze înain- 
tea Domnului şi a venit şi satana? printre ei. 
Domnul a spus către satană: „De unde vii?“ 


1. „Şapte fii şi trei fiice“: şapte şi trei sunt numerele ce sugerează 
perfecțiunea; chiar şi raportul între numărul băieților şi al fetelor este 
ideal. 

2. Enumerarea avuţiilor lui Iov care constau în animale trimite 
la o lume patriarhală, imagine care va fi întărită pe parcurs. 

3. „Fiii Răsăritului“: nume generic pentru locuitorii ținuturilor 
de la răsărit de Israel, în special triburi edomite şi arabe. 

4. Alt aspect al fericirii depline a lui lov este armonia din familia sa. 

5. Gestul lui Iov vădeşte ataşamentul său față de Dumnezeu şi 
față de familia sa. Faptul că el însuşi îi aduce cult lui Dumnezeu, fără 
intermediar sacerdotal, subliniază caracterul patriarhal al povestirii. 

6. „L-au blestemat“: litt, „l-au binecuvântat“ — eufemism provenit 
din reticența de a alătura numelui divin verbul „a blestema“. 

7. Satana: e folosit întotdeauna cu articol (ha-satan), pentru că nu 
este vorba de un nume propriu, ci de unul de funcţie — adversar, cel 
care pune piedici. Echivalentul grecesc, diâbolos, înseamnă „calom- 
niator“, cel care, prin insinuările sale, dezbină. 

Satana i-a răspuns Domnului şi a spus: „Am dat târcoale 
pe pământ şi am hoinărit încoace şi încolo.“ 

Domnul a spus către satană: „Ai luat seama la slujitorul 
meu lov, că nu este ca el pe pământ — om desăvârşit şi drept, 
care se teme de Dumnezeu şi se fereşte de rău?“ 

Satana i-a răspuns Domnului şi a zis: „Oare pe degeaba 
se teme lov de Dumnezeu? Oare nu ai pus tu gard în jurul 
lui, şi în jurul casei lui, şi în jurul a tot ce are? Lucrarea mâi- 
nilor lui ai binecuvântat-o şi turmele lui au umplut pământul. 
Dar acum, întinde-ți mâna şi atinge-te de tot ce are şi vezi 
dacă nu te va blestema! în față!“ 

Domnul a zis către satană: „lată, tot ce are este în mâna ta; 
numai asupra lui să nu-ţi întinzi mâna.“ Şi satana a ieşit din 
fața Domnului. 

Într-o zi, fiii şi fiicele lui Iov mâncau şi beau vin în casa 
fratelui lor mai mare; şi a venit un sol la Iov şi i-a spus: „Boii 
arau şi măgărițele păşteau alături de ei, când au năvălit 
sabeenii” şi i-au luat, iar pe argați i-au trecut prin ascuțişul 
sabiei; numai eu am scăpat ca să-ți dau de veste.“ 

Pe când acela încă mai grăia, a venit un altul şi a spus: 
„Focul lui Dumnezeu a căzut din ceruri şi a ars oile şi pe ar- 
gați, mistuindu-i; numai eu am scăpat ca să-ți dau de veste.“ 

Pe când acela încă mai grăia, a venit un altul şi a spus: „Cal- 
deii? au făcut trei cete şi s-au năpustit asupra cămilelor şi 
le-au luat, iar pe argați i-au trecut prin ascuțişul sabiei; numai 
eu am scăpat ca să-ți dau de veste.“ 


1. „Te va blestema“: vezi nota 6, p. 99. La fel în toate ocurenţele 
similare. 

2. „Sabeenii“: probabil triburi nomade din nordul Arabiei. 

3. „Caldeii“: nu este vorba aici de locuitorii Babilonului, ci de cete 
de tâlhari din zonă. 

Pe când acela încă mai grăia, a venit un altul şi a spus: 
„Fiii tăi şi fiicele tale mâncau şi beau vin în casa fratelui lor 
mai mare şi, iată, un vânt mare a venit de dincolo de pustiu 
şi a izbit în cele patru colțuri ale casei, şi ea s-a prăbuşit peste 
tineri, şi ei au murit; numai eu am scăpat ca să-ți dau de veste.“ 

Atunci lov s-a ridicat, şi-a sfâşiat veşmântul şi şi-a ras 
capul; a căzut la pământ şi s-a închinat; şi a zis: „Gol am ieşit 
din sânul mamei mele şi gol mă voi întoarce acolo. Domnul 
a dat şi Domnul a luat; fie numele Domnului binecuvântat!“ 

În toate acestea, lov nu a păcătuit şi nu a pus nimic necu- 
venit pe seama lui Dumnezeu. 


Iarăşi a fost ziua când fiii lui Dumnezeu au venit să se înfăți- 
şeze înaintea Domnului; şi a venit şi satana printre ei ca să 
se înfățişeze înaintea Domnului. 

Domnul a spus către satană: „De unde vii?“ 

Satana i-a răspuns Domnului şi a spus: „Am dat târcoale 
pe pământ şi am hoinărit încoace şi încolo.“ 

Domnul a spus către satană: „Ai luat seama la slujitorul 
meu lov, că nu este ca el pe pământ — om desăvârşit şi drept, 
care se teme de Dumnezeu şi se fereşte de rău, şi stăruie în 
desăvârşirea sa, iar tu m-ai stârnit să-l nimicesc fără pricină?“ 

Satana i-a răspuns Domnului şi a spus: „Piele pentru 
piele! Omul dă tot ce are ca să-şi scape viața. Însă întinde-ți, 
rogu-te, mâna şi atinge-te de osul lui şi de carnea lui, şi vezi 
dacă nu te va blestema în față!“ 

Domnul a zis către satană: „lată, el este în mâna ta; numai 
viața să i-o cruți.“ 

Satana a ieşit din fața Domnului şi l-a lovit pe Iov cu 
bubă rea din tălpi până în creştet. Iov şi-a luat un ciob ca să 
se scarpine cu el şi s-a aşezat în cenuşă. 

Atunci nevasta lui i-a spus: „Tot mai stărui în desăvârşirea 
ta? Blestemă-l pe Dumnezeu şi mori!“ 
Însă el i-a spus: „Grăieşti ca o nebună! Dacă primim binele 
de la Dumnezeu, să nu primim oare şi răul?“ 
În toate acestea Iov nu a păcătuit cu buzele. 
(Iov 1,1 — 2,10) 


Prietenii lui lov se manifestă iniţial cu o deosebită delicateţe a 
compătimirii, Îi stau alături în tăcere vreme îndelungată, 


Trei prieteni ai lui lov au auzit despre tot răul care dăduse 
peste el şi au venit, fiecare din locul său: Elifaz din Teman, 
Bildad din Şuah şi 'Țofar din Naamah; s-au adunat laolaltă 
ca să meargă să-l jelească şi să-l mângâie. De departe şi-au 
ridicat ochii şi nu l-au recunoscut; atunci au ridicat glas şi 
au plâns; şi-a sfâşiat fiecare veşmântul şi şi-au aruncat țărână 
peste cap spre ceruri”. Şi au şezut pe pământ cu el şapte zile 
şi şapte nopți şi nu i-au grăit nici un cuvânt, căci vedeau cât 
de mare îi era durerea. 

(Iov 2, 11-13) 


Cu capitolul al treilea începe textul poemului, care are o structură 
destul de precisă. După o primă jeluire a lui Iov, fiecare dintre 
prieteni îi adresează pe rând câte un discurs, la care Iov răspunde, 


1. Conform opiniei populare că Dumnezeu îl va nimici pe loc 
pe cel care îndrăzneşte să-l înfrunte, soția îl îndeamnă de fapt pe Iov 
să-şi provoace astfel moartea. 

2. Sfâşierea hainelor şi acoperirea capului cu țărână sunt gesturile 
de durere extremă. 

Această schemă se repetă de trei ori, terminându-se cu un mai 
lung monolog al lui Iov (capitolele 29—31), Înainte de acesta apare 
un text considerat a fi o inserţie ceva mai târzie — despre înţelepciune 
și izvorul ei —, un elogiu al înțelepciunii similar cu cele din Proverbe 
8-9, Sirah 24, Înţelepciune 6, 

De acum înainte, se schimbă complet tonul: Iov își afirmă 
nevinovăția, părând a-i cere socoteală lui Dumnezeu pentru ce i 
se întâmplă, mergând uneori până la limita blasfemiei (traducătorii 
Septuagintei s-au speriat și pe alocuri au atenuat mult textul), în 
timp ce prietenii par a-i ține partea lui Dumnezeu: dacă lov suferă, 
de bună seamă că a făcut niște păcate pentru care e pedepsit. Pe 
parcurs, tonul se exacerbează de ambele părți. În final apare și un 
al patrulea prieten, Elihu, care vorbeşte despre valoarea profilactică 
și pedagogică a suferinţei. Este probabil un adaos ulterior, ca dovadă 
că personajul dispare la fel cum a apărut. Textul se încheie cu răspun- 
sul lui Dumnezeu, Apoi, totul reintră în poveste: finalul în proză. 


Urmărind poemul, se nasc mai multe întrebări: 
În ce constă adevărata suferință a lui lov? Ce vrea el cu adevărat? 
Discursurile prietenilor par fără cusur, și totuși lui Dumnezeu 
nu-i plac: ce nu este bine în ele? 
Pe ce ton îi răspunde Dumnezeu lui lov? 
Ce anume îi aduce lui lov adevărata alinare? 


După aceea, lov şi-a deschis gura! şi şi-a blestemat ziua în 
care s-a născut?. Şi a zis lov: 


1. Expresie tipică stilului biblic, menită să atragă atenția asupra 
importanţei a ceea ce urmează. 

2. Această fascinaţie a morții, ba chiar dorința de a nu se fi născut, 
este extrem de rară în Biblie. Cu mai puţină intensitate, ea apare în 

„Să piară ziua în care m-am născut 

şi noaptea care a spus: «S-a zămislit un băiat.» 
Ziua aceea să fie întuneric, 

să nu caute Domnul spre ea de sus 

şi să nu strălucească asupra ei lumina. 
S-o cotropească întunericul şi umbra morții, 

să se aşeze peste ea un nor 

şi s-o înspăimânte negura ce acoperă ziua!. 
Noaptea aceea s-o cuprindă bezna, 

să nu fie printre zilele anului, 

să nu mai fie numărată între luni. 


De ce nu am murit în sânul mamei, 
ori să fi ieşit din pântece şi să fi pierit? 
De ce au fost genunchi să mă primească 
şi sâni la care să sug? 
Căci acum aş sta culcat şi în tihnă; 
aş dormi şi m-aş odihni, 
împreună cu regi şi sfetnici ai pământului 
care şi-au zidit morminte ajunse dărâmături 
sau cu căpetenii care au aur, 
care şi-au umplut casele cu argint. 
Sau, ca fătul lepădat, n-aş mai fi fost, 
ca pruncii care nu au mai văzut lumina. 
Acolo cei fără de lege nu mai tulbură pe nimeni, 
acolo cei sleiți de puteri se odihnesc. 
Prinşii de război stau în tihnă laolaltă, 
nu mai aud glasul vătafului. 


cartea profetului leremia (e.g. 20, 14-18), cu care cartea lui lov are 
destule afinități. 
1. „Negura ce acoperă ziua“ = eclipsa. 

Cel mic şi cel mare sunt tot acolo, 

iar robul e liber de stăpânul său. 
De ce i se dă celui nefericit lumină 

şi viață celui cu suflet amărât, 
care tânjesc după moarte şi ea nu vine, 

scormonesc după ea mai mult decât după o comoară; 
celor care s-ar bucura şi s-ar veseli peste măsură 

dacă şi-ar afla mormântul; 
omului care nu-şi mai află drumul 

şi pe care îl îngrădeşte Dumnezeu din toate părțile? 
Căci drept pâine îmi vine suspinul 

şi se revarsă ca apa gemetele mele. 
De ce m-am temut, aceea a venit peste mine 

şi ceea ce mă îngrozea mi se întâmplă. 
Nu am tihnă, nu am linişte şi nici odihnă, 

ci a venit tulburarea.“ 

(Iov 3, 1-6. 11-26) 


În discursul său, Elifaz, cel mai bătrân și mai „sfătos“ dintre prie- 
teni, pare a spune că atotștiința lui Dumnezeu se manifestă mai 
ales prin neîncredere și dispreț față de tot ce este imperfect. Omul 
nu ar putea fi niciodată curat în întregime în fața lui, de vreme 
ce nici îngerii nu sunt fără cusur, Sigur de situarea sa printre cei 
drepți, Elifaz îl învaţă pe Iov să se căiască și să se întoarcă la 
Dumnezeu: astfel va dobândi toate cele bune ale vieții. 


Atunci Elifaz din Teman a răspuns şi a zis: 

„Dacă încearcă cineva să-ți vorbească, îţi va cădea greu, 
dar să-şi oprească vorbele cine ar putea? 

Iată, tu i-ai mustrat pe mulți 
şi ai întărit mâini slăbite. 

Vorbele tale îl ridicau pe cel ce se poticnea 
şi genunchii încovoiaţi îi înzdrăveneai. 
Dar acum, când vine peste tine năpasta, îţi cade greu; 
când te loveşte, te îngrozeşti. 
Oare frica ta de Dumnezeu nu-ți dă încredere, 
nu-ți dă nădejde desăvârşirea căilor tale? 
Adu-ţi aminte, rogu-te, cine este nevinovat şi a pierit, 
unde au fost nimiciţi cei nepărtinitori? 
După cum am văzut eu, 
cei care ară nelegiuirea şi seamănă necazul le culeg. 
De suflarea lui Dumnezeu ei pier 
şi de vijelia mâniei sale sunt spulberaţi. 


Oare poate omul să fie drept înaintea lui Dumnezeu? 
Va fi cineva curat înaintea Făcătorului său? 
lată, El nu se încrede nici în slujitorii săi, 
chiar şi în îngerii săi află greşeală. 
Cu atât mai mult în cei care locuiesc în case de lut 
care îşi au temelia în țărână 
şi se dărâmă în fața unei molii. 
(Iov 4, 1-9. 17-19) 


„..și Elifaz continuă: 
Nu din țărână iese nenorocirea 

şi nu din pământ răsare chinul. 
Ci spre chin se naşte omul, 


aşa cum scânteile' zboară în sus. 


1. „Scânteile“: litt, „fiii flăcării“. 

Eu însă îl voi căuta pe Dumnezeu, 
în fața Lui voi pune pricina mea. 
El face lucruri mari şi de nepătruns, 
fapte minunate fără de număr. 
EI dă ploaie pe fața pământului, 
trimite apă pe fața câmpiilor, 
ca să-i ridice pe cei smeriți 
şi cei îndurerați să se înalțe întru izbăvire. 


lată, fericit e omul pe care îl ceartă Dumnezeu: 
mustrarea Celui Atotputernic să n-o disprețuieşti. 
Căci El răneşte şi tot El leagă rana, 
loveşte şi tot mâna lui vindecă. 
Din şase strâmtorări te va izbăvi 
şi la a şaptea răul nu te va atinge. 
În timp de foamete te va scăpa din moarte, 
în timp de război — de puterea sabiei. 
De biciul limbii vei fi la adăpost 
şi nu te vei teme când vine prăpădul. 
De pusstiire şi de foamete vei râde 
şi de fiarele pământului nu te vei înfricoşa. 
Vei avea legământ chiar şi cu pietrele câmpului 
şi cu fiarele câmpului vei trăi în pace. 
Vei cunoaşte bunăstarea! în cortul tău, 
iar când îți vei cerceta staulul nu vei afla lipsă. 
Vei cunoaşte că multă este sămânța ta, 
vlăstarele tale, precum iarba pământului. 


1. „Bunăstare“: ebr. șălâm desemnează starea de bine, de pace, de 
împlinire. 

Vei merge în mormânt la vârstă împlinită!, 
precum snopul adunat la vremea sa. 
lată, am cercetat aceasta: aşa este! 
Ascultă! Tu ia seama, spre binele tău.“ 
(Iov 5, 6-11. 17-27) 


În cuvintele sale de răspuns, lov pare a se adresa mai curând lui 
Dumnezeu decât prietenilor. Acestora din urmă le reproșează că 
încearcă să-l apere pe Dumnezeu prin minciuni pioase, EI se știe 
nevinovat, dar este la rându-i tributar concepției potrivit căreia 
suferința este semnul mâniei lui Dumnezeu care îl pedepsește pe 
păcătos, De aceea, privirea lui Dumnezeu este acum pentru el o apă- 
sare de care ar vrea să scape (cf, Psalmul 139, 7-12, infra). 

La vremea aceea, se credea că cei care au murit se află în Șeol — 
tărâmul celor morţi, lume a umbrelor: lipsiţi de cunoaștere și sen- 
timente, ei nu mai au relație cu Dumnezeu, deși Dumnezeu este 
stăpân și peste Șeol. Este impresionantă descrierea condiţiei umane 
făcută de lov aici: el nu se preocupă strict de propria-i suferință, 
ci se arată sensibil la truda și chinul tuturor. O speranță răzbate: 
va veni un moment în care Dumnezeu îl va căuta iarăși; chiar și 
după moarte, 


lov a răspuns şi a zis: 
„O, de s-ar cântări bine necazul meu, 

de s-ar îngrămădi nenorocirea mea pe o balanţă! 
Fiindcă e mai grea decât nisipul mărilor, 

de aceea cuvintele mi se împleticesc. 


1. Se socotea că o viață lungă este negreşit un semn al binecuvân- 
tării lui Dumnezeu. Ideea va fi deconstruită în Cartea Înțelepciunii 
(vezi mai jos). 

Oare nu este ca într-o slujbă ostăşească omul pe pământ, 
ca zilele unui simbriaş zilele lui? 
Precum robul care gâfâie după umbră, 
ca simbriaşul care îşi aşteaptă plata, 
aşa am ajuns să am parte eu de luni de zădărnicie 
şi nopți de chin mi-au fost rânduite. 
Dacă mă culc, spun: Când mă voi scula? 
E lungă noaptea şi m-am săturat să mă tot zvârcolesc 
până-n zori. 
Şi iarăşi aştept seara şi mă frământ în chinuri până în 
amurg. 
Carnea mi s-a îmbrăcat în viermi şi pulbere scorțoasă, 
pielea mi se zbârceşte şi puroiază. 
Zilele mi-au fugit mai iute ca suveica, 
s-au dus fără nădejde. 
Adu-ţi aminte, Doamne, că o suflare: e viața mea 
şi ochiul meu nu va mai vedea cele bune. 
Nu mă va mai zări ochiul celui care mă priveşte: 
ochii tăi vor căuta spre mine, dar nu voi mai fi. 


Ce este omul, că-i dai atâta greutate, 
că îl iei atât de mult în seamă? 

Îl cercetezi în toate diminețile, 
în toate clipele îl pui la încercare. 


1. „Suflare“: ebr. hevel, „boare“, „adiere“, „abur“ —termen-cheie în 
cartea Ecclesiastului (Qohelet). 

2. „Ce este omul...“: citat „în răspăr“, aşa cum vor mai fi şi altele, 
din Psalmul 8; acolo poetul admiră atenţia şi grija lui Dumnezeu 
pentru făptura sa predilectă, pe când aici caracterul neînsemnat al 
omului e arătat ca un argument că acesta ar trebui lăsat în pace. € „îl 


x, 


iei... în seamă“: litt. „îţi pui asupra lui inima“ = îți pui mintea cu el. 

Când îţi vei întoarce privirea de la mine, 
când îmi vei da răgaz ca să-mi înghit scuipatul? 
Am păcătuit? Ce ţi-am făcut eu ţie, păzitor al omului? 
De ce m-ai luat drept țintă 
şi am ajuns povară pentru tine? 
De ce nu înlături fărădelegea mea 
şi nu-mi treci cu vederea vinovăția? 
Căci acum mă voi culca în țărână: 
mă vei căuta, dar nu voi mai fi.“ 
(Iov 6, 1-3; 7, 1-8. 17-21) 


Spre deosebire de prietenii săi, care vorbesc despre Dumnezeu, lov 
hotărăște să i se adreseze direct și o face cu multă îndrăzneală, 


„Însă eu cu Cel Atotputernic voi grăi, 
față de Dumnezeu doresc să-mi apăr pricina. 
Cât despre voi, vopsitori cu minciună, 
doftori de nimic, cu toții! 
O, de aţi fi tăcut de-a binelea 
vi s-ar fi socotit înțelepciune! 
Ascultaţi, rogu-vă, rostirea! mea, 
la apărarea spusă de buzele mele luaţi aminte. 
Oare de dragul lui Dumnezeu grăiți strâmbătate, 
pentru El grăiți înşelăciune? 
Oare lui îi ţineţi partea, 
lui Dumnezeu îi luaţi apărarea? 


1. „Rostirea“: ebr. tokhahat, litt. „pledoarie“, în paralelism cu terme- 
nul juridic riv, „dispută“, „argument“, aici, la pl., redat prin „apărare“, 
este adresată aici prietenilor. Va urma imediat cea către Dumnezeu. 


IOV 11 


Oare n-ar fi bine să vă cerceteze? 

Oare îl puteți păcăli cum ați păcăli un om? 
Negreşit vă va mustra 

dacă pe ascuns veți fi părtinitori! 


Tăceți, Lăsaţi-mă să grăiesc eu, 
orice ar da peste mine! 
De aceea îmi iau inima! în dinți, 
viața mi-o pun în palmă. 
Chiar de mă va ucide — n-am nici o nădejde, 
totuşi căile mele i le voi înfățişa. 
Chiar aceasta îmi este spre izbăvire: 
că un nelegiuit nu vine în fața Lui. 


Doar două lucruri să mi le îngădui, 

atunci nu mă voi ascunde de fața Ta: 
îndepărtează-ți mâna de deasupra mea 

şi groaza ta să nu mă mai tulbure. 
Apoi cheamă-mă şi voi răspunde, 

ori să grăiesc eu şi Tu să-mi dai răspuns. 
Câte vini şi păcate am eu? 

Fărădelegea şi păcatul meu fă-mi-le cunoscute! 
De ce-ţi ascunzi fața 

şi mă socoteşti dușmanul tău? 
Vrei să înspăimânțţi o frunză mânată de vânt, 

să prigoneşti pleava uscată? 


1. „Inima“: lift. „carnea“. lov se va încumeta să-l cheme la judecată 
pe Dumnezeu, sperând că va obține în sfârşit un răspuns, căci suferința 
sa profundă este pricinuită de tăcerea lui Dumnezeu. 

O, dacă m-ai ascunde în lăcaşul morților, 
de m-ai acoperi până îţi trece mânia, 
mi-ai rândui o vreme când să-ți aduci aminte de mine! 
Dacă moare omul, va mai trăi apoi? 
Toate zilele slujbei mele ostăşeşti aş aştepta până mi-ar 
veni liberarea. 
Atunci mă vei striga şi eu îţi voi răspunde, 
de lucrarea mâinilor tale îţi va fi dor?. 
Acum îmi numeri paşii, 
atunci nu vei mai lua seama la păcatul meu.“ 
(Iov 13, 3-10. 13-16. 20-25; 14, 13-16) 


În „procesul“ la care îl cheamă pe Dumnezeu, Iov simte nevoia unui 
martor, unui mediator, unui apărător! 


„Faţa mi s-a înroşit de plâns 

şi pe pleoapele mele este umbra morții. 
Dar mâinile mele n-au săvârşit silnicie 

şi rugăciunea mea este curată. 
Pământule, nu-mi acoperi sângele 

şi strigătul meu să nu-şi afle loc. 


1. Din mijlocul descumpănirii provocate de suferința celui drept, 
se deschide credinţa în învierea morților: dacă Dumnezeu este drept 
şi n-a împlinit total dreptatea în viața de pe pământ a omului, nu se 
poate să nu o realizeze după moarte. Formulări explicite despre 
învierea morților apar abia către finalul Vechiului Testament (e.g, 
Daniel 12). 

2. Treptat, lov pare tot mai sigur că Dumnezeu nu-l poate părăsi: 
cunoaştere izvorâtă din relaţia sa de mai înainte cu EL. 


IOV 113 


Şi acum, iată, martorul meu este în ceruri, 
apărătorul meu — întru înălțimi. 


Pune-te Tu însuţi chezaşul meu pe lângă Tine: 
cine altul ar bate palma cu mine?“ 
(Iov 16, 16-19; 17, 3) 


Bildad este un om mediocru, care repetă locuri comune; insistă 
aproape cu voluptate asupra felurilor în care vor fi pedepsiți păcătoşii. 


A răspuns Bildad din Şuah şi a spus: 
„Când veți pune capăt vorbelor? 
Vom cumpăni şi apoi vom grăi. 


Lumina ticălosului se va stinge? 
şi flacăra focului său nu va mai străluci. 
Lumina se va întuneca în cortul său 
şi candela de deasupra lui se va stinge. 
Paşii săi puternici se vor scurta 
şi planurile lui îl vor dobori, 
căci este vârât în plasă chiar de picioarele sale, 
păşeşte drept în capcană. 


1. „Martorul... apărătorul“, iar mai jos „chezaşul“: în acelaşi limbaj 
juridic, apare imaginea unui „al treilea“, care i-ar pune în sfârşit față 
în față pe cei doi. În contextul dat, acesta nu poate fi altul decât 
Dumnezeu însuşi. 

2. În general, în discursurile prietenilor transpare aproape o 
satisfacție în descrierea colorată şi ingenioasă a suferințelor „celor 


au 


răi“, de care, bineînţeles, ei, „cei buni“, nu vor avea nicicând parte. 

De jur împrejur îl îngrozesc spaimele 
şi îi hărțuiesc paşii. 
Va flămânzi puterea lui 
şi nenorocirea îi stă mereu alături.“ 
(lov 18, 1-2. 5-8. 11-12) 


După o mustrare adusă prietenilor, care nu fac decât să-i adân- 
cească suferința, după o nouă descriere a chinurilor sale accentuând 
singurătatea în care se află, lov izbucnește: lucrurile nu pot să ră- 
mână așa între el și Dumnezeu. Conștient parcă de importanța a 
ceea ce urmează să spună, ar vrea ca vorbele să-i fie imortalizate, 
În creştinism, pasajul a fost raportat la acțiunea răscumpără- 
toare a lui Hristos, dar încă de acum licărește nădejdea unei 
vieți după moarte, 


lov a răspuns şi a zis: 
„O, de s-ar scrie vorbele mele, 
de-ar fi înscrise într-o carte! 
Cu priboi de fier şi plumb 
să fie săpate în stâncă pe vecie. 
Eu ştiu că Răscumpărătorul' meu trăieşte 
şi în cele de pe urmă se va înălța peste țărână. 
Şi după ce pielea mea aceasta va fi destrămată, 
din trupul meu îl voi vedea pe Dumnezeu. 
Eu însumi îl voi vedea, ochiul meu îl va privi, şi nu altul: 
rărunchii mei tânjesc în mine.“ 
(Iov 19, 1. 23-27) 


1. „Răscumpărător“, ebr. goel: vezi nota 2, p. 69, la Proverbe 23, 11. 

Țofar este cel mai tânăr și mai vehement dintre prieteni. Fericirea 
celui drept este exprimată de el în metafore destul de limitate; în 
schimb, nenorocirile care vin peste păcătos îi stimulează imaginaţia. 


Țofar din Naama a răspuns şi a zis: 
„Ştii, de bună seamă, că din veac, 
de când a fost aşezat omul pe pământ, 
veselia! ticăloşilor e scurtă, 
bucuria nelegiuiților ţine o clipă. 
Dacă s-ar ridica până la ceruri 
şi capul i-ar ajunge până la nori, 
tot ca murdăria lui ar pieri el pentru totdeauna, 
iar cei care l-au văzut vor spune «Unde e?». 
Ca un vis va zbura şi nu va mai fi aflat, 
alungat va fi ca o vedenie de noapte. 


Oasele lui erau pline de puterea tinereții, 
dar împreună cu el se vor culca în țărână. 
Dulce era răul în gura lui, 
şi-l ascundea sub limbă, 
îl păstra şi nu-i dădea drumul, 
îl ținea în cerul gurii, 
dar hrana în pântecele lui se va preface — 
venin de năpârcă înlăuntrul lui. 
Avuţii a înghiţit, dar le va vărsa: 
Dumnezeu i le va scoate din pântece. 
Otravă de năpârcă a supt: 


1. „Veselia“: ebr. r“nanăh desemnează strigătul de veselie, veselia 
gălăgioasă, freamătul de voioşie. 

îl va ucide limbă de aspidă. 
Nu va mai privi la pâraie, la râuri, 
la şuvoaie de miere şi de smântână; 
va da înapoi câştigul şi nu-l va înghiţi, 
de avuţia din negoț nu se va bucura. 
Căci i-a strivit şi i-a părăsit pe cei săraci, 
a dărâmat o casă şi n-a zidit-o la loc. 


Aceasta este partea hărăzită de Dumnezeu celui nelegiuit, 
moştenirea rostită de Dumnezeu pentru el.“ 
(Iov 20, 1. 4-8. 11-19. 29) 


Pe lov, în schimb, îl înspăimântă succesul celor fără de lege. Respinge 
explicația că Dumnezeu îi va pedepsi prin urmașii lor (de altfel, 
profeții biblici din secolul al VI-lea, mai ales Ieremia și Lezechiel, 
insistă asupra responsabilități individuale). Este tot mai doritor 
să primească explicaţii de la Dumnezeu însuși, dar se loveşte de 
un Zid de tăcere, Partea finală a fragmentului amintește, tot în 
răspăr, de Psalmul 139/138 (vezi mai jos). 


lov a răspuns şi a spus: 
„Ascultaţi, ascultați vorbele mele, 
dați-mi această mângâiere! 


Când îmi amintesc, mă înspăimânt, 
carnea pe mine se-nfioară: 
de ce sunt în viață cei fără de lege, 
înaintează în vârstă şi îşi sporesc puterea? 
Sămânţa li se statorniceşte în față odată cu ei, 
odraslele lor — în fața ochilor lor. 

Casele lor sunt în pace, ferite de teamă, 
varga lui Dumnezeu nu-i ameninţă. 
Taurul lor e plin de vlagă şi nu dă greş, 
junincile lor fată şi nu leapădă. 
Îşi lasă copiii să zburde ca iezii, 
băieții li se zbenguie în preajmă. 
Pun mâna pe tamburină şi pe harfă, 
se veselesc în glas de fluier. 
Îşi duc zilele în bunăstare, 
apoi într-o clipă coboară în lăcaşul morților. 
Ei îi spuneau lui Dumnezeu: «Lasă-ne în pace! 
De căile tale nu vrem să ştim. 
Ce este Atotputernicul ca să-i slujim 
şi ce folos avem dacă ne rugăm lui?» 

[Veţi zice:] «Dumnezeu păstrează pentru fiii lor necazul.» 


Dar să le plătească lor, ca să ştie! 

Ochii lor să vadă nenorocirea 
şi din mânia Atotputernicului să se adape! 

Căci ce-i pasă omului de casa pe care o lasă în urmă, 
când numărul lunilor i se retează?“ 


(Iov 21, 1-2. 6-15. 19-21) 


„.„tot lov: 


„Chiar şi astăzi plângerea mea e răzvrătire, 
mâna-mi e grea peste suspinul meu. 

O, de aş şti unde să-L găsesc, 
să ajung până la sălaşul Lui, 

mi-aş înfățişa pricina înaintea Lui, 
gura mi-aş umple-o cu plângeri. 
Aş cunoaşte vorbele cu care mi-ar răspunde 
şi aş pricepe ce are să-mi spună. 
Oare cu marea-i putere s-ar certa cu mine? 
Nu, ci doar ar lua aminte la mine. 
Atunci omul drept ar sta de vorbă cu El, 
aş scăpa cu bine de Judecătorul meu. 
Dar iată, de merg spre răsărit, nu este acolo, 
spre apus — tot nu-l zăresc; 
la miazănoapte de lucrează, nu-l pot vedea, 
la miazăzi de se ascunde, nu-l descopăr. 
Dar El ştie calea pe care apuc: 
dacă mă cercetează, ca aurul ies la iveală. 
Piciorul meu s-a ținut de paşii lui, 
calea lui am păzit-o şi nu m-am abătut.“ 
(Iov 23, 2-11) 


Excurs despre înţelepciune: autorul descrie cu admiraţie eforturile 
oamenilor de a scormoni pământul și de a stăpâni forțele naturii, 
dar subliniază că acestea nu înseamnă încă găsirea înţelepciunii; 
ea se află numai la Dumnezeu, care însă î-o împărtășește bucuros 
omului. 


Argintul îşi are zăcământ de unde se scoate 
şi aurul — loc unde se curățeşte, 
fierul se ia din țărână, 
iar piatra topită slobozeşte arama. 
Omul pune capăt întunericului şi în toate colțişoarele 
scotoceşte — 

piatra din beznă şi din umbra morţii. 
Unii sapă văi departe de sălaşuri, 
uitaţi de paşii drumețţilor, 
atârnă legănându-se departe de oameni. 
Pământul din care iese pâinea e răscolit pe dedesubt ca de foc: 
pietrele lui ascund safire şi pulberi de aur sunt în el. 
Cărare pe care n-o cunosc păsările de pradă 
şi nici ochiul şoimului n-o zăreşte. 
Nu o străbat fiarele mândre, 
nu trece peste ea leul. 
Peste cremene şi-a întins mâna omul, 
a răsturnat munții din rădăcină. 
Prin stânci sapă şanţuri 
şi după orice lucru de preț se uită ochii lui. 
Opreşte curgerea râurilor 
şi taina lor o scoate la lumină. 
Dar înțelepciunea unde se găseşte 
şi unde este locul priceperii? 
Omul nu-i cunoaşte cărarea: 
ea nu se află pe pământul celor vii. 
Adâncul spune: „Ea nu este în mine“ 
şi marea spune: „Nici la mine nu-i“. 
Nu se poate da aur curat în schimbul ei, 
nici cântări argint ca preț pentru ea. 


De unde, aşadar, vine înțelepciunea? 
Unde este locul priceperii? 
Tăinuită e de ochii oricărei făpturi; 
până şi de păsările cerului se ascunde. 
Genunea şi moartea zic: 

„Doar ne-a ajuns la urechi câte ceva despre ea.“ 
Dumnezeu pricepe calea ei, 
E] îi cunoaşte locul. 
Căci doar EI priveşte până la marginile pământului, 
sub toate cerurile ajunge vederea lui. 
Când a dat greutate vântului 
şi apelor le-a hotărât măsura, 
când a statornicit rânduială pentru ploaie 
şi cale pentru bubuitul tunetelor, 
atunci a văzut înțelepciunea şi a arătat-o, 
a statornicit-o, ba a şi cercetat-o. 
Apoi i-a spus omului: 
„Iată, frica de Domnul, aceasta este înțelepciunea 
şi îndepărtarea de rău este priceperea.“ 
(Iov 28, 1-15. 20-28) 


Iov își rememorează viața de odinioară, cinstea de care se bucura 
din partea tuturor datorită faptelor sale bune, În contrast, descrie 
mizeria în care a ajuns și suferinţa pricinuită de aparenta ostilitate 
a lui Dumnezeu, 


lov a mers mai departe cu rostirea sa, zicând: 
„Cine-mi va da înapoi lunile de odinioară, 
zilele în care Dumnezeu veghea asupra mea, 
când făclia lui strălucea deasupra capului meu 
şi în lumina lui străbăteam prin întuneric, 
ca atunci când eram în floarea vârstei 
şi prietenia lui Dumnezeu era asupra cortului meu? 
Pe când Atotputernicul era cu mine 
şi-mi stăteau împrejur băieții mei. 


10V 


Când ieşeam la poarta cetății", 
când în locul larg îmi aşezam jilțul, 
la vederea mea tinerii se dădeau deoparte, 
bătrânii se sculau şi rămâneau în picioare, 
căpeteniile se opreau din vorbit, 
îşi puneau mâna la gură, 
glasurile celor de vază amuţeau 
şi limba li se lipea de cerul gurii, 
urechea ce mă auzea mă fericea 
şi ochiul ce mă vedea îmi dădea mărturie. 
Căci îl izbăveam pe sărmanul ce striga după ajutor 
şi pe orfanul cel lipsit de sprijin. 

Binecuvântarea celui ce trăgea să moară venea asupra mea 


şi inima văduvei o umpleam de veselie. 
Mă îmbrăcam cu dreptatea şi ea mă înveşmânta, 

mantie şi turban îmi era judecata dreaptă. 
Ochi eram pentru cel orb 

şi picioare pentru cel şchiop; 
tată eram pentru cei sărmani 

şi cercetam pricina celui necunoscut. 
Sfărâmam fălcile celui nedrept 

şi din dinți îi smulgeam prada. 
Şi-mi ziceam: În cuibul meu voi muri, 

ca nisipul de multe vor fi zilele mele. 


Şi acum!... se scurge sufletul din mine, 
m-au ajuns zile de ocară. 


1. „Poarta cetăţii“: locul unde se judecau pricinile şi se tratau 


afacerile. 

Strig către tine după ajutor şi nu-mi răspunzi, 
stau în picioare şi nu iei seama la mine. 
Te-ai făcut nemilos cu mine, 
cu puterea mâinii tale mi te împotriveşti.“ 
(Iov 29, 1-5. 7-18; 30, 16. 20-21) 


Iov își afirmă din nou nevinovăția, printr-o serie de condiţionale: 
dacă ar fi făcut cutare și cutare lucru rău sau dacă ar fi neglijat să 
facă binele care îi ieșea în cale, atunci ar fi fost vrednic de pedeapsa 
divină, Faptele se pot raporta, toate, la Legea lui Moise, dar este 
remarcabilă accentuarea asupra îndatoririi de a face bine seme- 
nilor; mai mult, apar aici elemente foarte avansate: respectarea 
dreptului slujitorului chiar când se află în conflict cu stăpânul, 
compătimirea chiar și faţă de dușman. 


„Oare necazul nu este pentru cel nelegiuit, 
nenorocirea pentru făcătorii de rele? 
Oare El nu vede căile mele 
şi toți paşii mei nu-i numără? 
Dacă am umblat întru minciună 
şi mi-am zorit spre înşelăciune piciorul 
— să mă cântărească cu balanță dreaptă 
şi va cunoaşte Dumnezeu cinstea mea —, 
dacă mi s-a abătut pasul de pe calea dreaptă, 
dacă mi-a umblat inima unde m-au purtat ochii, 
dacă de palmele mele s-a lipit vreo murdărie, 
atunci eu să semăn şi altul să mănânce, 
vlăstarele mele să-mi fie smulse din rădăcini. 
Dacă mi-a fost ademenită inima de vreo femeie, 
dacă am pândit la uşa vecinului meu, 

atunci femeia mea să macine pentru altul 
şi alții să se aplece asupra ei. 


Dacă am disprețuit dreptul robului meu 
ori al slujitoarei mele, când aveau o plângere împotriva mea, 
ce-aş putea face când Dumnezeu s-ar ridica 
şi, când m-ar cerceta, ce i-aş răspunde? 
Oare Cel care m-a făcut pe mine în pântecele mamei nu l-a 
făcut şi pe el? 
Unul este Cel care ne-a alcătuit în sânul ei. 
Dacă nu le-am dat săracilor ceea ce doreau 
şi ochii văduvei de i-am lăsat să se mistuie, 
de mi-am luat singur îmbucătura 
şi nu a mâncat din ea şi orfanul, 


dacă am văzut pe cineva pierind din lipsă de îmbrăcăminte 
şi pe un om sărman fără învelitoare, 
dacă nu m-au binecuvântat şalele lui 
când s-a încălzit el cu lâna mieilor mei, 
dacă mi-am ridicat mâna asupra orfanului 
văzând că am sprijin la judecător”, 
atunci să-mi cadă mâna din umăr 
şi brațul din cot să mi se frângă. 


Dacă m-am bucurat de năruirea celui care mă urăşte, 

dacă am tresăltat fiindcă s-a abătut asupra lui nenorocirea, 
eu, care n-am dat voie gurii mele să păcătuiască 

cerând cu blestem moartea lui, 


a 


1. „La judecător“: lit. „la poartă“. 

dacă a înnoptat afară străinul 
şi uşile mele nu s-au deschis pentru călător, 
dacă mi-am acoperit precum Adam fărădelegea', 
ascunzându-mi vina înlăuntrul meu, 


dacă pământul meu strigă împotriva mea 
şi brazdele lui plâng laolaltă, 
dacă i-am mâncat rodul fără să plătesc 
şi suflarea stăpânilor lui am curmat-o, 
atunci în loc de grâu să răsară mărăcini 
şi în loc de orz, buruieni urât mirositoare!“ 
(lov 31, 3-10. 13-17. 19-22. 29-30. 32-33. 38-40) 


Iov pare a-l chema pe Dumnezeu la judecată: 


„Cine-mi va da ascultare mie? lată semnătura mea! 
Cel Atotputernic să-mi răspundă 
şi să scrie cineva plângerea împotriva mea! 
Aş purta-o negreşit pe umăr, 
mi-aş lega-o ca pe o cunună. 
De numărul paşilor mei i-aş da socoteală, 
ca un prinț m-aş apropia de EI!“ 
(lov 31, 35-37) 


Răspunsul lui Dumnezeu este, la prima vedere, descumpănitor. 
Iov vrea să știe de ce are de suferit, sau, mai exact, de ce Dumnezeu, 


1. „Dacă mi-am acoperit precum Adam fărădelegea“: aluzie la 
Geneză 3, 8-10. 

cu care era prieten, pare a-și fi întors fața supărat. Dar Dumnezeu 
descrie creaţia și, făcând aceasta, se descrie, în oglindă, pe sine: EL 
este atotputernicie, splendoare, generozitate, dar și providență până 
în cele mai mici amănunte, iubește tot ce a creat, Cuvintele rostite 
de EI „din mijlocul furtunii“ depășesc în frumusețe și măiestrie 
poetică vorbirile lui Iov, și ele uimitor de profunde și îndrăznețe, 


Domnul i-a răspuns lui lov, din mijlocul furtunii, zicând: 
„Cine este cel care întunecă pronia' 
prin vorbe fără cunoaştere? 
Încinge-ți mijlocul ca un viteaz: 
Eu te voi întreba, iar tu îmi vei da învățătură! 
Unde erai când am întemeiat pământul? 
Vorbeşte, dacă ai pricepere! 
Cine i-a rânduit măsurile — de bună seamă ştii! 
Cine a întins deasupră-i sfoara de măsurat? 
Pe ce se sprijină temeliile lui 
sau cine i-a pus piatra din capul unghiului, 
când stelele dimineţii cântau laolaltă 
şi strigau de bucurie toți fiii lui Dumnezeu? 
Cine a închis marea cu porți 
când a ieşit țâşnind din pântece; 
când i-am făcut din nori veșmânt 
şi din negură scutec, 
când i-am pus oprelişte cu legiuirea mea 
şi i-am rânduit zăvor şi porți, 
zicându-i: Până aici să vii, nu mai departe, 
aici să se oprească trufia valurilor tale! 


1. „Pronia“: litt. „sfatul“ — e vorba de planul înțelepciunii lui 
Dumnezeu, pe care Iov nu-l poate lămuri. 

De când eşti tu, ai poruncit cumva dimineții 
şi ai arătat zorilor care le este locul, 
ca să apuce de capete pământul 
şi să-i scuture pe cei răi de pe el? 
Atunci pământul ia chip ca lutul sub pecete 
şi se colorează" precum un veşmânt. 
Celor răi li se ia lumina 
şi brațul cel înălțat se frânge. 


Ai pătruns tu la izvoarele mării 
şi în cele ascunse ale adâncului ai păşit? 
Ți s-au dezvăluit ție porțile morții, 
porțile umbrei morții le-ai văzut? 
Ai cuprins tu întinderile pământului, 
povesteşte, dacă e ştii pe toate! 
Încotro este drumul spre sălaşul luminii, 
iar întunericului unde-i este locul, 
ca să o iei spre hotarul lui 
şi să zăreşti cărările spre casa lui? 
De bună seamă ştii, căci erai născut pe atunci 
şi numărul zilelor tale este mare! 
Ai intrat tu în cămările zăpezii 
şi încăperile grindinei le-ai văzut — 
cele pe care le-am pus deoparte pentru vremea strâmtorării, 
pentru ziua de bătălie şi de război? 
Pe ce cale se împarte lumina, 
se răspândeşte vântul de răsărit deasupra pământului? 


1. „Se colorează“: Biblia ebraică are „stă“, „se aşază“ (yityaţibi), 
_u 


dar mulți l-au emendat în tițțăbba”, „se colorează“ (cf. e.g. New English 
Translation, s.v.). 

Cine a tăiat albie pentru puhoaie 
şi cale pentru bubuitul tunetului 
ca să aducă ploaie pe un pământ unde nu e nimeni, 
pustiu în care nu e nici un om, 
ca să îndestuleze ținutul răvăşit şi pustiit, 
ca el să dea la iveală colțul ierbii? 
Are ploaia tată? 
Sau cine zămisleşte picăturile de rouă? 
Din pântecele cui răsare gheața 
şi promoroaca cerurilor cine o naşte? 
Ca piatra îngheață apele 
şi fața adâncului o prind cu putere. 
Înnozi tu legăturile Pleiadelor 
sau dezlegi funiile Orionului? 
Scoți tu la iveală constelaţiile la vremea lor 
şi Ursa cu puii săi o călăuzeşti? 
Cunoşti tu rânduielile cerurilor, 
le aşezi cârmuirea pe pământ? 
Se ridică până la nori glasul tău 
ca noianul apelor să te acopere? 
Trimiţi tu fulgere ca să plece 
şi ele îți spun ţie «Iată-ne!»? 


Vânezi tu pradă pentru leoaică 
şi îndestulezi foamea puilor de leu 
când şed ghemuiţi în vizuini, 
stau la pândă în desişuri? 
Cine-i pregăteşte corbului hrana 
când puii lui strigă la Dumnezeu după ajutor, 
şi se clatină pentru că n-au mâncare? 

Ştii tu vremea când nasc caprele sălbatice, 
stai tu de veghe când fac pui cerboaicele? 
Numeri lunile pe care le împlinesc ele 
şi cunoşti vremea când trebuie să fete? 
Ele se lasă la pământ, îşi fată puii, 
scapă grabnic de dureri. 
Puii lor se înzdrăvenesc, cresc în câmp, 
pleacă şi nu se mai întorc la ele. 
Cine l-a lăsat slobod pe măgarul sălbatic, 
legăturile onagrului cine le-a desfăcut? 
Lui i-am dat pământul sărac drept casă, 
drept sălaş sărătura; 
el râde de zarva oraşului, 
strigăt care să-l îmboldească nu aude. 
Străbate munții, păşunea lui, 
căutând orice verdeață. 
Vrea oare bivolul sălbatic să-ți slujească, 
va înnopta el oare la ieslea ta? 
Legi tu bivolul cu funia, să-ți tragă brazdă, 
să grăpeze văile mergând în urma ta? 
Te vei încrede în el, căci multă e puterea lui, 
îi vei lăsa în seamă truda ta? 
Te vei bizui pe el că-ţi va aduce înapoi ce-ai semănat 
şi va aduna la arie? 


Oare tu dai calului vitejie, 

tu-i înveşmântezi gâtul cu coama ce fâlfâie? 
ÎL faci tu să sară ca lăcusta? 

Măreţu-i fornăit trezeşte spaimă. 
Scurmă în vale şi tresaltă cu putere, 

se aruncă în întâmpinarea armelor. 

Îşi bate joc de spaimă, nu se sperie: 
nu dă înapoi din fața sabiei. 
Pe el zăngăne tolba cu săgeți, 
sclipire de lance şi de suliță. 
Fremătând de nerăbdare, mănâncă pământul, 
n-are astâmpăr când dă glas trâmbița. 
La fiecare trâmbiţă el spune «Heah!»!, 
de departe adulmecă bătălia, 
răcnetul căpeteniilor şi strigătul de război.“ 


(lov 38, 1-35. 39-41; 39, 1-12. 19-25) 


Iov își dă seama că a vorbit necugetat și îşi pune mâna la gură. 
Dumnezeu își continuă descrierea creaţiei vorbind, în mod surprin- 
zător, despre două animale care dominau imaginarul negativ al 
omului biblic, cu unele conotații mitice: crocodilul și hipopotamul. 
Dumnezeu arată că este stăpân și peste acestea și, mai mult, le 
subliniază, parcă admiratiy, puterea și frumuseţea. 


Ultimele cuvinte ale poemului sunt rostite de Iov, care își dă seama 
că există un plan minunat al lui Dumnezeu, care îl depășește prin 
profunzime și frumusețe. Ajuns la o cunoaștere superioară a lui 
Dumnezeu, el se linişteşte și își cere iertare în bună tradiţie orientală, 


Atunci lov i-a răspuns Domnului şi a zis: 
„Ştiu că toate le poţi 
şi gândului tău nimic nu-i stă-mpotrivă. 
[Ai zis:] «Cine e acela care întunecă pronia fără să aibă habar?” 


1. Ebr. heh — interjecție de bucurie, aici folosită onomatopeic. 
2. Cf. 38,2. 

Dar eu am vorbit, fără să înțeleg, 
despre minuni prea mari pentru mine, 
pe care nu le ştiu! 
[Ai zis:] «Ascultă, rogu-te, şi Eu voi grăi, 
te voi întreba şi tu-mi vei da învățătură.» 
Cu urechea auzisem despre tine, 
dar acum ochiul meu te-a văzut?. 
De aceea osândesc spusele mele 
şi mă pocăiesc în praf şi cenuşă.“ 
(Iov 42, 1-6) 


De aici se reia textul în proză, prima lui parte fiind, de bună seamă, 
rearanjată de poet pentru a încheia la un prim nivel istorisirea,. 


Iar după ce a rostit Domnul aceste cuvinte către Iov, a spus 
către Elifaz din Teman: „S-a aprins mânia mea împotriva ta 
şi împotriva celor doi prieteni ai tăi, pentru că nu ați grăit 
drept despre mine, precum slujitorul meu? Iov. lar acum, 
luaţi-vă şapte viței şi şapte berbeci şi duceți-vă la slujitorul 
meu lov, ca el să-i aducă ardere de tot pentru voi; şi lov, sluji- 
torul meu, să se roage pentru voi, căci pe el îl voi lua în seamă, 


1. Cf, 38,3. 

2. „Ochiul meu te-a văzut“: efectul avalanşei de imagini vizuale 
prin care Dumnezeu îşi descrie opera; totodată metaforă ce sugerează 
o formă de cunoaştere mai intimă. 

3. „Slujitorul meu“: a fi slujitorul lui Dumnezeu este un termen 
de mare cinste în Biblie — de pildă, pe tot parcursul cărții care îi poartă 
numele, Iosua este numit „slujitorul lui Moise“ şi abia la sfârşit, după 
ce a binemeritat, este în fine numit „slujitorul lui Dumnezeu“. 

aşa încât să nu fac cu voi după nebunia voastră; căci n-aţi 
grăit drept despre mine, precum slujitorul meu Iov.“ 
Atunci Elifaz din Teman, Bildad din Şuah şi 'Țofar din 
Naamah au mers şi au făcut după cum le grăise Domnul, 
iar Domnul l-a luat în seamă! pe lov. 
(lov 42, 7-9) 


Acum totul se reîntoarce în povestea naivă care a început cu 
„A fost odată“ și se va termina cu „Și au trăit fericiţi... Numai 
într-un astfel de context se poate afirma fără a scandaliza că 
Domnul l-a consolat pe Iov dându-i al doilea rând de copii. Este 
prima dată când apar și nume proprii din familia lui lov: numele 
fetelor sugerează gingășia și farmecul, În plus, tatăl le dă și parte 
de moștenire la fel ca băieților, depășind legile timpului. Totul pare 
a sugera că în lumea lui au reintrat bunătatea și frumuseţea, 


Domnul l-a aşezat iarăşi pe Iov în starea de la început, după 
ce el s-a rugat pentru prietenii săi; Domnul i-a dat lui lov de 
două ori pe cât avusese. 

Şi au venit la el toți fraţii şi surorile lui, şi toți cunoscuții 
lui, şi au mâncat împreună cu el în casa lui, şi l-au plâns, şi 
l-au mângâiat pentru tot răul pe care Domnul îl adusese 
asupra lui; şi i-au dat fiecare câte o qesită? şi câte un inel de 
aur. Şi a binecuvântat Domnul anii din urmă? ai lui lov mai 


1. „L-a luat în seamă“: lit, „i-a ridicat fața“ — Dumnezeu i-a ascultat 
rugăciunea, iertându-i pe prietenii lui. 


2. „Qesită“: o monedă valoroasă, care mai apare şi în alte texte 
biblice, dar despre care nu se ştie altceva. 


e, II 


3. „Anii din urmă“: liit. „cele din urmă“. 

mult decât pe cei de la început: el avea paisprezece mii de oi 
şi capre', şase mii de cămile, o mie de perechi de boi şi o mie 
de măgărițe. A avut şapte fii şi trei fiice: celei dintâi i-a pus 
numele lemima?, numele celei de a doua Cheţias, iar numele 
celei de a treia Cheren-Hapucf. Şi nu aflai femei frumoase 
ca fiicele lui Iov pe tot pământul; iar tatăl lor le-a dat moşte- 
nire printre frații lor. 

După aceasta lov a mai trăit o sută patruzeci de ani şi i-a 
văzut pe fiii săi şi pe fiii fiilor săi până la al patrulea neam. 
Şi lov a murit bătrân şi sătul de zile. 

(Iov 42, 10-17) 


De fapt, dacă întrebarea lui Iov ar fi fost doar de ce i s-au întâmplat 
asemenea lucruri groaznice, ea nu primește un răspuns explicit. 
Întrebarea mai profundă a lui lov este însă „Cum este Dumnezeu?" 
Atunci răspunsul ar fi: există un plan minunat pe care nu-l poți 
înțelege, dar mergi pe încredere, fiindcă Dumnezeu are grijă și de 
cele mai neînsemnate făpturi ale sale, lar în creştinism, Isus Hristos 
nu dă un răspuns teoretic, care nici nu s-ar putea exprima în cuvinte, 
ci vine El însuși și își asumă condiţia lui lov — condiția umană, 
spre a o ridica la slava învierii. 


1. „Oi şi capre“: ebr. țân, „cornute mici“. 

2. lemima = „turturea“. 

3. Cheţia = „casie“. 

4. Cheren-Hapuc = „cutie (litt. corn) cu fard“. 


ECCLESIAST 
(QOHELET) 


Este un text straniu, care a stârnit multe controverse, încă din 
perioada formării canonului Bibliei ebraice. Până la urmă nu 
numai că a fost acceptat în canon, dar se află și printre meghilloth, 
sulurile cărților care se citesc la sărbători, fiind prescris pentru cea 
mai veselă dintre ele, Sărbătoarea Corturilor. E un text straniu, 
pentru că distonează cu tonul optimist, încrezător, al majorităţii 
cărților. Toată lumea cunoaște măcar expresiile care au devenit 
proverbiale: „deșertăciunea deșertăciunilor“, „nimic nou sub soare“, 

Tradiţia îi atribuie această carte lui Solomon: la tinereţe ar fi 
scris, evident, Cântarea Cântărilor, la maturitate Proverbele, 
iar la bătrânețe, sastisit de toate, cartea de faţă. Atribuirea către 
Solomon este, evident, o convenţie literară, de felul celei existente și 
în Antichitatea greacă și latină, de a pune un text sub autoritatea 
unei figuri reprezentative pentru tematica respectivă: în speţă, 
Solomon fiind considerat „înțeleptul“ prin excelență, cărțile de înţe- 
lepciune sunt așezate sub umbra lui. 

Cvasitotalitatea specialiștilor este acum de acord că Ecclesiastul 
este o scriere ce datează de pe la jumătatea secolului al III-lea î.H, 
(întrucât conține cuvinte perse și aramaisme), deci pe la mijlocul 
perioadei dintre sfârșitul „restauraţiei“ (întoarcerea din exil, recon- 
strucția materială și spirituală) și criza determinată de prigoana 
declanșată de regele Antioh al IV-lea. Iudeea se afla sub dominaţia 

pașnică a Ptolemeilor și începea să se exercite influenţa culturii 
elenistice, fără a fi foarte semnificativă. 


Autorul cărții este numit Qohelet, termen care apare numai în 
această carte și este pus în legătură cu ebr, qahal, „adunare, fiind 
o formă participială a verbului corespunzător, Ar însemna deci 
„Cel care convoacă adunarea“ sau „cel care vorbește unei adunări“. 
Traducerea grecească Septuaginta l-a echivalat printr-un calc: 
Ekklesiastes, nume de agent de la ekklesia, „adunare“. 

Identificarea autorului ca „rege în Ierusalim”, „fiu al lui David” 
îl introduce în sfera sacră, punându-l în legătură cu profeția 
referitoare la urmașul lui David. În același timp, are rostul de a 
oferi o garanție de adevăr: dacă autorul a strălucit prin avere și 
putere, dacă și-a putut căuta fericirea în multe feluri și totuşi spune 
că toate sunt „0 boare“ înseamnă că știe ce spune! 

Deși forma tradițională în românește este „deșertăciunea deșer- 
tăciunilor...“, traducere a grecescului mataites, cuvântul ebraic 
hevel înseamnă mai degrabă „suflare“, „adiere“, „boare“, „abur“, 
deci sugerează mai mult evanescenţa, implicând și o lipsă de sens, 
o zădărnicie — de aceea este aproape imposibil de echivalat peste 
tot la fel în altă limbă —, dar fără altă conotaţie negativă. Expresia 
„Sub soare“, care revine ca un laitmotiv, circumscrie câmpul obser- 
vației înțeleptului: e vorba despre ceea ce este accesibil observaţiei 
naturale, lăsând astfel loc și unei realități deocamdată inaccesibile, 


Cuvintele lui Qohelet, fiul lui David, rege în Ierusalim. 
Boare, doar o boare, a spus Qohelet; boare, doar o boare; 
o boare este totul. 
Ce folos are omul din toată truda lui pe care o trudeşte sub 
soare? 

O generație pleacă şi o generație vine, dar pământul dăinuie 
în veac. 
Soarele răsare, soarele apune şi aleargă! spre locul de unde 
răsare. 
Merge către miazăzi şi se întoarce către miazănoapte, 
roate-roate face vântul şi către rotirea sa se întoarce vântul. 
Toate râurile merg către mare şi marea nu se umple; 
către locul spre care curg râurile, tot într-acolo vor curge iarăşi. 
Toate lucrurile se zbat cum omul nu poate spune; 
ochiul nu se satură văzând şi urechea nu se umple auzind. 
Ce a fost va mai fi, şi ce s-a făcut se va mai face, şi nu e nimic 
nou sub soare. 
Este vreun lucru despre care să se spună: „Uite, acesta este 
nou?“ 
El a mai fost în veacurile de dinaintea noastră. 
Nu este amintire despre cele dintâi şi nici despre cele de pe 
urmă care vor fi: 
nu va mai fi amintire despre ele printre cei care vor veni pe 
urmă. 


(Qohelet 1, 1-11) 


În postura de rege, autorul își poate permite să experimenteze totul: 
fără a-și pierde chibzuința, caută un rost, o mulțumire care să dăinuie, 


Eu mi-am spus în inima mea: 

„Hai să te încerc cu veselia ca să vezi binele!“ 

Dar iată, şi aceasta este doar o boare. 

Râsului i-am spus „nebunie“ şi veseliei — „la ce bun?". 


Pai 


1. „Aleargă“: litt. „gâfâie“. 

Am căutat în inima mea cum să-mi îmboldesc trupul cu vin, 
în timp ce inima mă călăuzea cu înțelepciune, şi să stăpânesc 
nebunia până ce voi vedea ce e bine pentru fiii oamenilor să 
facă ei sub cer, de-a lungul zilelor vieții lor. 


Am făcut lucrări mari, 
mi-am zidit case, mi-am sădit vii. 
Mi-am făcut grădini şi livezi! şi am sădit în ele tot felul de 
pomi roditori. 
Mi-am făcut iazuri cu apă ca să ud din ele crângul în care 
cresc copaci. 
Am cumpărat robi şi roabe şi am avut şi slugi născute în casă?. 
Am avut cirezi şi turme mai numeroase decât ale celor care 
au fost înaintea mea în Ierusalim. 
Mi-am adunat şi argint, şi aur, comoară de la regi şi din 
provincii. 
Mi-am luat cântăreți şi cântărețe, plăcerile oamenilor, şi o 
mulțime de concubine. 
Am ajuns mare şi mai presus de toţi cei care au fost înaintea 
mea în lerusalim, 
dar înțelepciunea a rămas cu mine. 


Şi nu mi-am lipsit ochii de tot ce au poftit; 

nu mi-am oprit inima de la nici o veselie, căci inima mea s-a 
bucurat de toată truda mea 

şi aceasta mi-a fost partea din toată truda mea. 


1. „Livezi“: ebr. pardes, cuvânt de origine persă, de unde şi 
„Paradisul“. 

2. „Slugi născute în casă“: avuţia lui este veche, nu e un proaspăt 
îmbogăţit. 

Atunci am luat seama la tot ce au săvârşit mâinile mele şi la 
tot ce am trudit ca să înfăptuiesc, şi iată, totul e boare şi vânare 
de vânt şi de nici un folos sub soare! 


M-am întors să privesc înțelepciunea şi nebunia şi sminteala, 
căci ce poate face omul care vine după un rege' 
decât ceea ce a făcut şi acela? 


Şi am văzut că este mai de folos înțelepciunea decât prostia, 
precum lumina este mai de folos decât întunericul. 

Înțeleptul îşi are ochii în cap, pe când prostul umblă în 
întuneric; dar eu am cunoscut şi că aceeaşi soartă îi aşteaptă 
pe toți; şi mi-am zis în sinea mea: soarta prostului mă 
aşteaptă şi pe mine, şi atunci de ce m-am mai înțelepțit atât 
de mult? 

Şi mi-am zis în sinea mea: şi aceasta e doar o boare. 

Căci amintirea despre cel înțelept, ca şi despre cel prost, 
nu dăinuie în veci, ci deja în zilele ce vin toți vor fi uitaţi; şi 
cum moare înțeleptul aşa moare şi prostul. 

Şi am urât viața, căci rău mi s-a părut tot ce se face sub 
soare, căci totul e boare şi vânare de vânt. 


Şi am urât tot ce am trudit sub soare, pentru că trebuie să-i 
las omului ce va fi după mine. Şi cine ştie dacă va fi înțelept 
sau smintit, dar el va stăpâni peste toată truda mea pe care 
am trudit-o şi cu care m-am înțelepțit sub soare: şi aceasta 
este doar o boare. 


1. Sensul frazei este oarecum obscur. Ar putea însemna că autorul 
nu speră ca urmaşii lui să aducă ceva nou. 

Şi iarăşi a deznădăjduit inima mea pentru toată truda pe 
care am trudit-o sub soare, căci un om care a trudit cu înțelep- 
ciune, cunoaştere şi iscusință îi lasă partea lui unuia care n-a 
trudit: şi aceasta este doar o boare şi un foarte mare rău. 

Căci ce are omul din toată truda lui şi din grija inimii lui, 
cu care a trudit sub soare? Toate zilele lui sunt dureri, şi supă- 
rare e lucrarea lui; nici noaptea inima lui nu are odihnă: şi 
aceasta este doar o boare. 

(Qohelet 2, 1-23) 


Se repetă deseori în text că ceea ce îi rămâne omului sunt bucuriile 
simple și imediate, De aceea unii l-au socotit în același timp sceptic 
și hedonist și s-a discutat îndelung în ce măsură va fi fost influenţat 
de curentele hedoniste grecești sau de înțelepciunea din zona 
Semilunii fertile, În Ghilgameş, de pildă, eroul e îndemnat de 
hangița Siduri: „Fii sătul, bucură-te zi și noapte... să ai haine 
curate, spală-ți capul, îmbăiază-te, privește-ţi cu drag copilul, lasă-ţi 
nevasta să se desfete la pieptul tău, căci aceasta e soarta oamenilor!“ 

Dar tocmai comparaţia cu texte similare din culturile încon- 
jurătoare arată că aici accentul cade altfel. Nu e vorba doar de 
valorizarea bucuriilor simple, chiar dacă și aceasta e importantă: 
în cotidian, omul poate vedea și o bucurie, nu doar normalitatea 
supraviețuirii. Diferența importantă este dată de accentuarea 
repetată a faptului că este vorba de darul lui Dumnezeu. Cui nu-i 
place să primească un cadou dăruit din toată inima de cineva 
drag? Or, Qohelet ne deschide ochii să vedem că Dumnezeu are 
grijă de om mereu, chiar în lucrurile banale, dar indispensabile, 
ale vieții zilnice, 

Nu este alt lucru bun pentru om decât să mănânce şi să bea 
şi să-şi îndestuleze sufletul cu bunătăți din truda lui: şi aceasta 
am văzut că este din mâna lui Dumnezeu. 

Căci cine poate să mănânce şi să simtă, fără de EI? 

El i-a dat omului ceea ce este bun înaintea sa — înțelep- 
ciunea şi cunoaşterea şi bucuria, iar păcătosului i-a dat treaba 
de a îngrămădi şi de a aduna ca să-i dea celui bun în fața lui 
Dumnezeu. Şi aceasta e boare şi vânare de vânt. 


(Qohelet 2, 24-26) 


Poate cel mai cunoscut pasaj din această carte este cel care s-ar 
putea intitula „Toate își au timpul lor“. EI este alcătuit dintr-o 
serie de perechi de contrarii ce îmbrățișează toată activitatea 
umană, sub dublul aspect, pozitiv și negativ. Interpretările pasajului 
diferă de la un comentator la altul, în funcţie de precomprehen- 
siunea proprie, S-a văzut aici, de pildă, ideea că omul este incapabil 
să acționeze constant în același sens, fiind silit să se supună unui 
ritm de du-te vino, De aici caracterul contradictoriu al acțiunii 
umane, ba chiar negarea oricărui sens al vieții pământești, Alţii 
înțeleg că jumătate dintre ocupațiile omului sunt distructive, viața 
apărând ca o serie de acte disparate. Dar, dacă seria pe care am 
putea-o intitula „e timp pentru a construi și e timp pentru a de- 
construi“ este privită împreună cu concluzia ei și ținem seama și 
de jocul cuvintelor care se referă la timp (zeman e timpul măsura- 
bil, 'eth este momentul potrivit pentru a face ceva, iar olăm, de 
la sensul mai vag de durată nemăsurată, ajunge să se refere la 
veșnicie), poate că lucrurile pot fi înţelese și altfel, mai ales când te 
situezi imaginar în mijlocul acțiunilor. Autorul nu zice „construieşti, 
dar, atenţie, se va dărâma“, ci spune că există un moment în care 

ziditul e la timpul său și alt moment în care e la timpul său 
dărâmatul. Concret, dacă ai construit și acum se distruge, dacă 
ai sădit și acum e smuls etc, te liniștești gândindu-te că tot ce a 
fost făcut a fost bine și la vremea potrivită, dar și „desfacerea“ e la 
timpul la care trebuie să vină, iar nu un efect al hazardului orb. 
Trebuie să existe un rost și pentru ce apare ca pozitiv, și pentru 
ce apare ca negativ, lar această zbatere e doar „sub soare“. Omul 
a primit de la Dumnezeu și 'olăm, simțul ansamblului duratei, 
gândul veşniciei, dar trebuie să fie conștient că nu le poate cuprinde 
pe toate, de la început până la sfârșit. Dumnezeu însă, care „toate 
le-a făcut frumoase și la timpul lor“, știe ce sens au toate pentru 
viața omului — aceasta e certitudinea autorului. 

„Eu nu știu/noi nu știm ce rost au toate, însă Dumnezeu știe,“ 
Depinde cum pui accentele: pe unii îi poate apăsa, frustra gândul 
că doar Dumnezeu știe, pe când ei sunt în ceață, Dar, pentru cel 
care-l privește pe Dumnezeu ca tată, dacă a suferit vreodată de 
propria neputinţă de a cuprinde și a înțelege, e un gând foarte 
liniștitor acela că mai presus de toate stă Dumnezeu, care știe, 

Autorul leagă de această succedare cu noimă a vremurilor și 
manifestarea dreptăţii lui Dumnezeu: „Dumnezeu va judeca și pe 
cel bun, și pe cel rău, căci El a sorocit o vreme pentru orice lucru și 
pentru orice faptă“, chiar dacă nu e prezentă explicit ideea unei 
„judecăți de apoi“. 


Pentru orice este un timp" 
şi o vreme? pentru orice lucru de sub cer. 


1. „Un timp : ebr. z*man, gr. chrânos — e vorba de timpul măsurabil. 
2. „O vreme“: ebr. 'eth, gr. kair6s — momentul potrivit pentru a 
face ceva. 

Vreme pentru a se naşte şi vreme pentru a muri. 

Vreme pentru a sădi şi vreme pentru a smulge ce a fost sădit. 

Vreme pentru a ucide şi vreme pentru a tămădui. 

Vreme pentru a dărâma şi vreme pentru a zidi. 

Vreme pentru a plânge şi vreme pentru a râde. 

Vreme pentru a jeli şi vreme pentru a dănțui. 

Vreme pentru a azvârli pietre şi vreme pentru a aduna pietre. 

Vreme pentru a îmbrățişa şi vreme pentru a te îndepărta de 
îmbrățişare. 

Vreme pentru a căuta şi vreme pentru a pierde. 

Vreme pentru a păstra şi vreme pentru a arunca. 

Vreme pentru a sfâşia şi vreme pentru a coase laolaltă. 

Vreme pentru a tăcea şi vreme pentru a vorbi. 

Vreme pentru a iubi şi vreme pentru a uri. 

Vreme pentru război şi vreme pentru pace. 


Ce folos are lucrătorul din ceea ce a trudit? 

Am văzut îndeletnicirea pe care a dat-o de făcut Dumne- 
zeu pentru fiii omului. 

Pe toate le-a făcut frumoase, la vremea lor, şi a pus în 
inimile lor şi veşnicia!, fără ca omul să descopere lucrarea 
pe care a făcut-o Dumnezeu de la început şi până la sfârşit. 


Şi am cunoscut că nu este pentru ei nici un alt bine decât să 
se bucure şi să facă binele în viață. 

Şi de asemenea orice om care mănâncă şi bea şi vede binele 
în toată truda sa — acesta este un dar al lui Dumnezeu. Şi 
am cunoscut că tot ceea ce face Dumnezeu va fi pentru vecie: 


1. „Veşnicia“: ebr. olâm, gr. aiân. 

nu i se poate adăuga şi nu i se poate lua nimic, 

iar Dumnezeu a lucrat ca oamenii să se teamă de EL. 
Ceea ce este a mai fost şi ceea ce va fi a mai fost deja, 
dar Dumnezeu caută ceea ce a fost alungat!. 


Şi am mai văzut sub soare locul de judecată: chiar şi acolo 
era răutatea; 
locul dreptăţii — chiar şi acolo era răutatea. 
Mi-am spus în inima mea: 
şi pe cel drept, şi pe cel nelegiuit îi va judeca Dumnezeu, 
căci este o vreme pentru orice lucru şi pentru orice faptă — 
la fel. 
(Qohelet 3, 1-17) 


Qohelet valorizează relaţiile interumane: acestea sunt dintre 
puținele lucruri pe care nu le neagă după ce le-a afirmat. De pildă 
prietenia, camaraderia celor care lucrează împreună: 


Mai bine doi decât unul, pentru că au plată bună pentru 
munca lor: 

căci, dacă unul cade, celălalt îl ridică pe tovarăşul său; 

dar vai de cel care cade şi nu are pe altul care să-l ridice. 

De asemenea: 

dacă se culcă doi, se încălzesc, dar dacă este unul singur, 


cum se va încălzi? 


1. „Caută ceea ce a fost alungat“: pasaj dificil. A fost interpretat 
felurit: „cere socoteală trecutului“ sau „se îngrijeşte de cei prigoniţi“, 
„readuce la viață trecutul“ etc. 

Şi dacă se ridică cineva asupra unuia, amândoi pot să-i stea 
împotrivă: 

funia împletită în trei nu se rupe iute. 
(Qohelet 4, 9-12) 


În fata lui Dumnezeu, înțeleptul trebuie să știe că nu-l poate ului 
sau manipula prin ceea ce i-ar dărui, ci are totul de primit. Aceasta 
trebuie să fie și atitudinea în cult: el pune ascultarea cuvântului 
divin mai presus de aducerea de jertfe, deoarece prin acestea din 
urmă oamenii pot avea impresia că îl cumpără pe Dumnezeu ca 
să le facă un serviciu. Tot așa, Celui atotștiutor și binevoitor nu tre- 
buie să-i înșiri multe vorbe, iar respectul față de El cere să-ți 
împlinești juruințele, 


Păzeşte-ţi piciorul când mergi în casa lui Dumnezeu: 
apropie-te ca să asculți, mai degrabă decât să aduci jertfa 
neghiobilor, 
căci ei nici măcar nu ştiu că fac rău. 
Nu te grăbi cu gura, şi inima ta să nu se pripească să scoată 
cuvânt în fața lui Dumnezeu, 
căci Dumnezeu e în ceruri, iar tu — pe pământ; 
de aceea cuvintele tale să fie puţine. 
Căci visul vine cu mulțime de treburi, iar glasul neghiobului — 
cu mulțime de cuvinte. 
Când faci un jurământ lui Dumnezeu, nu întârzia să-l 
împlineşti, 
căci neghiobii nu au nici o trecere; ce ai jurat — împlineşte! 
Mai bine să nu juri decât să juri şi să nu împlineşti. 
Nu lăsa gura să-ți ducă trupul la păcat 

şi să nu spui în fața Trimisului': „A fost o greşeală!“ 
De ce să se mânie Dumnezeu din pricina glasului tău şi să 
spulbere lucrarea mâinilor tale? 
Căci în mulțimea viselor este doar o boare, ca şi în mulțimea 
vorbelor: 
tu însă teme-te de Dumnezeu! 
(Qohelet 4,17 — 5,6) 


Bogăția nu e o fericire, mai ales că nu știi ce vor face cu ea urmașii. 


Dulce este somnul lucrătorului, fie că mănâncă puțin sau 
mult; dar ghiftuirea bogatului nu-i îngăduie să doarmă. 
Este un rău dureros pe care l-am văzut sub soare: bogăția 
pe care omul o ţine pentru sine, spre răul său. Dacă acea 
bogăţie piere dintr-o afacere proastă, şi el are un fiu, nu mai 
are în mână nimic pentru el. Precum a ieşit din pântecele 
mamei, gol se va întoarce ca să plece cum a venit şi din truda 
lui nu ia nimic cu sine. Şi acesta este un rău dureros: aşa cum 
a venit, aşa va pleca, şi ce folos are din ce a trudit în vânt? Şi 
toate zilele şi le mănâncă în întuneric, în supărări multe, în 
boală şi mânie. 
(Qohelet 5, 11-16) 


Unele constatări neașteptate ale înțeleptului: el vede o valoare și 
în ceea ce e socotit îndeobște un rău, 


1. „Trimisul“ se poate referi la preotul de la Templu, care aducea 
aminte de jurământul făcut, sau la un trimis divin, un înger, care ar 
cere socoteală pentru neîndeplinirea făgăduinței. 

Un nume bun e mai mult decât untdelemnul bun, 

iar ziua morții — decât ziua naşterii. 

Mai bine să mergi în casa de jale 

decât să mergi în casa de ospăț, 

căci aceea este sfârşitul a tot omul: 

cei vii să şi-o pună la inimă. 

Mai bună e mâhnirea decât râsul, 

căci prin întristarea fețelor inima se face mai bună. 

Inima înțelepților este în casa de jale, 

iar inima neghiobilor — în casa veseliei. 

Mai bine să asculți dojana înţeleptului 

decât să asculți cântecul neghiobilor. 

Căci precum pârâitul mărăcinilor sub căldare este râsul 
neghiobului. 

Şi aceasta este o boare! 

Căci asuprirea îl prosteşte pe cel înțelept 

şi mita strică inima. 


E mai bun sfârşitul unui lucru decât începutul lui 
şi duhul răbdător e mai bun decât duhul trufaş. 
Nu te pripi în duhul tău să te mânii, 
căci mânia sălăşluieşte în sânul neghiobilor. 
(Qohelet 7, 1-9) 


Încă de pe atunci exista tendinţa de a idealiza trecutul! 


Să nu spui: „Cum de au fost zilele de demult mai bune decât 
acestea?“ 
Căci nu din înțelepciune te întrebi aceasta. 


(Qohelet 7, 10) 

Nu e rău ca înțeleptul să fie lipsit de griji materiale, dar trebuie să 
păstreze scara de valori. 


Bună e înțelepciunea alături de o moştenire, este un folos 
pentru cei ce văd soarele. 
Căci adăpost e înțelepciunea şi adăpost e argintul, 
dar folosul cunoaşterii este că înțelepciunea îl ține în viață 
pe cel care o stăpâneşte. 


(Qohelet 7, 11-12) 


Un sfat realist: nu trebuie să te amărăști pentru niște vorbe, 


Nu lua în seamă toate vorbele care se rostesc, ca să nu auzi că 
sluga ta te bârfeşte. 
Căci ştie inima ta că şi tu de multe ori i-ai bârfit pe alții. 


(Qohelet 7, 21-22) 


Pornind de la ideea corectă că Dumnezeu e drept — răsplătește 
binele și pedepsește răul —, oamenii, în lipsa unei perspective asupra 
vieţii de după moarte (care apare explicit destul de târziu în Biblie), 
au fost tentaţi de o concluzie simplistă: Dumnezeu trebuie să 
răsplătească pe lumea aceasta, dăruind viață lungă și bunăstare, 
precum și să pedepsească în această viață; așadar cel rău va ajunge 
în mizerie şi va muri înainte de vreme. Ba chiar, prin inversare 
(după cum susțineau și prietenii lui lov), cel căruia îi merge bine 
trebuie că e binecuvântat de Dumnezeu, iar cel care suferă e precis 
pedepsit pentru vreo ticăloșie. Or, experiența contrazice această vo- 
ioșie sigură de sine, Qohelet are curajul să o arunce în aer, realist 

și lucid, cu pasiunea adevărului. EL descrie cu ironie amară cum 
ticălosul e înmormântat cu onoruri, după ce a avut o viață lungă 
și îmbelșugată, în timp ce există oameni drepți care au de suferit. 
E de remarcat sensibilitatea lui faţă de imensitatea suferinței 
nedrepte: „Iată că cei apăsaţi varsă lacrimi și nu este nimeni să-i 
mângâie, Ei sunt pradă silniciei asupritorilor lor și nu are cine să-i 
aline“ (4,1). Totuși, în ultimă instanță dreptatea lui Dumnezeu — 
fie și în mod tainic — trebuie să se împlinească, 


Omul nu este stăpân peste suflare!, ca s-o oprească, nu este 
stăpân nici peste ziua morţii; din luptă nu este ieşire şi 
răutatea nu-l va izbăvi pe cel care o săvârşeşte. Toate acestea 
le-am văzut când mi-am plecat inima spre toate cele care se 
fac sub soare, la vremea când un om e stăpân peste alt om, 
spre răul lui. Şi astfel am văzut ticăloşi duşi la mormânt: ei 
ieşeau din locul cel sfânt, iar în cetate era dat uitării ceea ce 
făcuseră — şi aceasta este zădărnicie. 


Chiar dacă păcătosul face de o sută de ori răul şi are totuşi 
viață lungă, eu ştiu şi că le va fi bine celor care se tem de 
Dumnezeu, pentru că se tem de fața lui. Dar nu va fi bine 
de cel ticălos şi, precum umbra, nu-şi va lungi zilele, pentru 
că nu a avut teamă în fața lui Dumnezeu. 


Altă zădărnicie care se face pe pământ: sunt oameni drepți 
cărora le merge la fel cum ar trebui să le meargă ticăloşilor 
şi sunt ticăloşi cărora le merge cum ar trebui să le meargă celor 
drepți. Am zis că şi aceasta este zădărnicie. 


1. „Suflare“: ebr. ruah, „vânt“, dar şi „duh“, „spirit“. 

Când mi-am plecat inima spre a cunoaşte înțelepciunea şi 
spre a vedea lucrarea ce se face pe pământ — căci omul nu 
vede cu ochii somnul nici zi, nici noapte —, am văzut toată 
înfăptuirea lui Dumnezeu: că omul nu poate afla tot ce se 
făptuieşte sub soare; oricât ar căuta omul, nu află şi, chiar 
dacă înțeleptul vrea să cunoască, nu va fi în stare să afle. 


(Qohelet 8, 8-14. 16-17) 


Faptul că aceeași moarte îi așteaptă pe toți poate descuraja facerea 
de bine. Totuși înțeleptul știe să vadă partea bună a clipei, conștient 
că îi este dată în dar, Ba chiar Dumnezeu se bucură împreună cu 
el: „deja i-au fost plăcute lui Dumnezeu faptele tale“. 


Acesta e un rău în toate câte se fac sub soare: 

că o soartă este pentru toți; 

de aceea şi inima fiilor oamenilor e plină de răutate 
şi sminteli sunt în inimile lor cât trăiesc; 

iar după aceea — la cei morți! 


Cine se află printre toți cei vii mai are o nădejde, 

fiindcă un câine viu este mai bun decât un leu mort. 
Pentru că cei vii ştiu că vor muri, dar cei morți nu ştiu nimic 
şi nu mai au răsplată, căci a fost uitată amintirea lor: 

şi iubirea lor, şi ura, şi gelozia lor au pierit deja 

şi ei nu mai au parte nicicând de tot ceea ce se face sub soare. 


Mergi, mănâncă-ţi pâinea cu bucurie şi bea-ți vinul cu inimă 
bună, 
căci deja i-au fost plăcute lui Dumnezeu faptele tale. 

În toată vremea veşmintele să-ți fie albe, iar mirul să nu 
lipsească de pe capul tău; 
bucură-te de viață cu femeia pe care o iubeşti, 
în toate zilele vieţii tale deşarte! care ţi s-a dat sub soare, 
în toate zilele deşertăciunii tale, 
căci aceasta este partea ta în viață şi în truda ta pe care o 
trudeşti sub soare. 


(Qohelet 9, 3-9) 


Chiar dacă efortul nu garantează succesul, el îl construiește pe om 
și îl arată viu pe deplin. 


Tot ce găseşte mâna ta să facă, fă cu putere, 

căci nu este nici făptuire, nici socotinţă, nici cunoaştere, nici 
înțelepciune în lăcaşul morților, 

către care mergi. 

Şi iarăşi am văzut sub soare 

că nu pentru cei iuți este alergarea, nici pentru cei viteji bătălia, 

nici pentru cei înţelepţi pâinea, nici pentru cei pricepuți 

bogăţia 
şi nici pentru cei cunoscători bunăvoința, 
căci o vreme şi o soartă îi întâmpină pe aceştia toți. 


(Qohelet 9, 10-11) 


Este normal ca acela care se prezintă ca rege în Lerusalim să se 
gândească și la așezarea lucrurilor în cetate, Îl întristează slăbi- 
ciunea justiției, imaturitatea cârmuitorilor și trufia lor, 


1. „Vieţii tale deşarte“: litt. „vieţii tale de abur“. 

Dacă vezi că sărmanul e asuprit şi judecata şi dreptatea sunt 
siluite într-un ținut, să nu te miri, 

căci pe cel mai mare îl veghează un altul mai mare şi alții şi 
mai mari sunt deasupra lor. 
Dar de folos pentru țară întru toate este regele care se îngrijeşte 
ca ogorul să fie lucrati. 


(Qohelet 5, 7-8) 


Când nu se înfăptuieşte degrabă hotărârea împotriva faptei 
rele, 
atunci se umple inima fiilor oamenilor de facere de rău. 


(Qohelet 8, 11) 


Vai de tine, țară al cărei rege este un băietan şi ale cărei căpe- 
tenii se aşază la masă încă de dimineaţă! 

Ferice de tine, țară al cărei rege este de neam bun şi ale 
cărei căpetenii se aşază la masă la vremea cuvenită, ca să se 
întărească, şi nu ca să benchetuiască! 

(Qohelet 10, 16-17) 


Conștiința zădărniciei și a caracterului imprevizibil al vieții l-ar 
fi putut duce pe autor la un anume defetism. Dimpotrivă, e statornic 
îndemnul la acțiune. Chiar dacă, la capăt, omul nu vedea pe atunci 
decât şeol-ul, lăcașul morţilor, în care „nu mai este lucrare, nici 
chibzuială, nici știință, nici înțelepciune“ — căci atât știau ei la 


1. „Ogorul...“: textul este dificil, permiţând şi alte interpretări. 
Este interesantă însă lauda adusă unui conducător care are grijă să 
fie lucrat pământul. 

vremea aceea —, el trebuie să-și împlinească lucrarea, Chiar dacă 
nu știe ce va ieși din truda sa, trebuie să accepte riscul. Să lucreze 
cu chibzuinţă, dar să fie conștient că nu le poate prevedea pe toate 
și că nu este stăpân pe legile firii. 

Dacă succesul nu e valoarea supremă și nici semnul infailibil 
al bunăvoinţei lui Dumnezeu, atunci cum și când se împlinește 
dreptatea incontestabilă a lui Dumnezeu? Un prim câștig este aici 
conștiința că, la nivel uman, nu ştii. În altă civilizaţie, ceva mai 
devreme, Socrate ajunsese la aceeași înțelepciune, 

Avertismentul că efortul de a împlini voința lui Dumnezeu 
nu-ți garantează automat succesul, bunăstarea, viața lungă etc, 
constituie în același timp o purificare a motivaţiei morale. I se 
sugerează omului că trebuie să facă binele fără a-l condiționa de 
o răsplată, încredințând urmările în mâna lui Dumnezeu. Și 
invers, nu teama de nenorocirile care ar putea urma trebuie să-l 
abată pe om de la a face răul, Este doar o fază în revelaţia despre 
răsplată și pedeapsă, dar este o treaptă deosebit de importantă, 
Abia după această „kenoză“, Dumnezeu îi poate deschide alte 
orizonturi, ajungând, în timp, până la tainica descriere a răsplăţii: 
„Mă duc să vă pregătesc loc“ (loan 14, 2), pentru „ceea ce ochiul 
omului nu a văzut...“ (+ Corinteni 2, 9). 


Cine veghează vântul nu va semăna şi cine se uită la nori 
nu va secera. 
După cum nu cunoşti calea vântului, nici cum se alcătuiesc 
oasele în pântecele femeii însărcinate, 
tot astfel nu cunoşti făptuirea lui Dumnezeu care face totul. 
De dimineaţă seamănă-ți sămânţa şi până seara să nu-ţi stea 
mâna în loc, 
căci nu ştii dacă îți va izbuti una sau alta 

sau amândouă vor fi la fel de bune. 

Dulce este lumina şi e o plăcere pentru ochi să vadă soarele. 

Şi de-ar trăi omul ani mulţi, să se bucure de toți, 

dar să-şi amintească de zilele de întuneric, căci vor fi multe. 
Tot ce vine este doar o boare. 


(Qohelet 1, 4-8) 


Valorizarea vârstelor omului. Desigur, în primul rând a tinereții. 
E prea mare insistența asupra folosirii energiilor tinereţii ca să 
vedem în avertismentul despre judecata lui Dumnezeu o încercare 
de reprimare prin spaimă; este oferit mai degrabă, alături de 
îndemnul de a alege, criteriul suprem de discernământ: să faci cele 
plăcute lui Dumnezeu, să te grăbești să le înfăptuiești, cu bucurie, 
cu toată puterea pe care ţi-o dă vârsta, 


Bucură-te, tinere, de copilăria ta şi ai inimă bună în zilele 
tinereții tale 
şi umblă pe căile inimii tale şi în vederile ochilor tăi, 
dar să ştii că pentru toate acestea Dumnezeu te va aduce la 
judecată. 
De aceea, alungă supărarea din inima ta şi îndepărtează răul 
din trupul tău, 
căci tinerețea şi părul negru sunt doar o boare. 


(Qohelet 11, 9-10) 


Dar și bătrânețea e privită și descrisă cu drag și compasiune, Spre 
deosebire de multe alte texte biblice în care longevitatea e considerată 
o răsplată, comentatorii au observat aici adesea mai degrabă 

regretul după tinerețe, viaţa încetinită, textul fiind alcătuit din 
structuri de tipul „înainte să...*, „până în ziua când... urmate de 
un șir de metafore, Explicitarea fiecăreia a dus la soluții multiple 
(de exemplu, părțile corpului etc,). 

La o privire globală, putem vedea însă existența a două sfere: 
una explicită, a semnificantului, cuprinzând imagini din natură, 
alta, a semnificatului, enunțat doar la început și la sfârșit, bătrâ- 
neţea și moartea, În lumea semnificatului toate se sfârșesc, se opresc 
în loc, „pulberea se întoarce în pământ cum a fost“. Lumea semni- 
ficantului este însă plină de frumuseţe, iar aceasta se reflectă și asupra 
drumului omului, prin moarte, spre Cel care l-a făcut, chiar înainte 
ca Revelația să vorbească explicit despre înviere și despre fericire 
după moarte. Majoritatea imaginilor sugerează sfârșitul zilei: se 
face seară, ploaia a stat, se înnorează iar; în întuneric nici paznicii 
nu sunt prea siguri de ei. Munca la măcinat se încheie, glasul morii 
tace, tac și păsările, oamenii își închid porțile. Drumeţii întârziați 
sunt cuprinși de teamă când văd că mai au de urcat. La fântână 
nu se mai vede, celui care vrea să scoată totuși apă i se poate întâm- 
pla să i se spargă vasul sau să i se rupă funia. Totul e cuprins de 
somn, nici lăcusta nu mai țopăie, Dar în fiecare seară omul știe că 
dimineața, când viața își va relua șirul, e aproape. Singura imagine 
care ține de o recurenţă cu o durată mai lungă (înflorirea migda- 
lului) nu e negativă, precum celelalte, ci pozitivă (am spune „părul 
cărunt e frumos ca floarea de migdal'). Imaginea globală este a unui 
sfârșit care se deschide spre un nou început, spre care speranța omu- 
lui e îndreptată firesc: „mâine e o nouă zi“. Atunci și încheierea — 
pulberea se întoarce în pământul din care a venit, iar duhul, la 
Dumnezeu, care l-a dat — e împinsă implicit spre această speranță 
a unei vieți reînnoite, 

Aminteşte-ţi de Creatorul tău în zilele tinereţii tale, 
înainte să vină zilele cele rele 
şi să se apropie anii despre care vei zice: „Nu am nici o plăcere 
de ei“, 
înainte să se întunece soarele, şi lumina, şi luna, şi stelele, 
şi să se întoarcă norii după ploaie, 
în ziua când tremură străjerii casei, şi se încovoaie bărbaţii 
puternici, 
şi nu mai lucrează cele ce macină, căci sunt puţine, 
şi se întunecă privitoarele de la ferestre, 
şi se închid porțile dinspre uliţă, şi se domoleşte glasul morii, 
şi te scoli la ciripitul păsării, şi amuţesc toate cântecele; 
când te temi de înălțimi, şi spaimă se află pe cale, 
şi înfloreşte migdalul, şi lăcusta se îngreunează, şi caperele 
se stafidesc, 
căci omul merge spre lăcaşul de veci, şi dau târcoale pe uliţă 
bocitoarele; 
înainte să se rupă funia de argint, şi să se sfărâme pocalul de aur, 
şi să se spargă ulciorul la izvor, şi să se strice roata fântânii, 
şi pulberea să se întoarcă în pământ precum a fost, 
iar duhul să se întoarcă la Dumnezeu, care l-a dat. 


(Qohelet 12, 1-7) 


Sfârşitul cuvântului; totul a fost auzit: 
teme-te de Dumnezeu şi păzeşte poruncile lui, 
fiindcă acesta este tot rostul omului”. 
Căci orice faptă Dumnezeu o va aduce la judecată, 
despre tot ce e tăinuit, bun sau rău. 
(Qohelet 2, 13-14) 


1. „Acesta este tot rostul omului“: lift. „acesta este tot omul“. 


A 


INȚELEPCIUNEA 
LUI ISUS SIRAH 


Cartea Înţelepciunii lui Isus Sirah, sau Ben Sirah, sau Eccle- 
siastic!, s-a păstrat în forma sa cea mai completă în limba greacă. 
Descoperirile arheologice din secolul trecut au scos la iveală, în 
diverse locuri importante pentru istoria iudaismului (Qumran, 
Massada, sinagoga caraită din Cairo), fragmente semnificative 
din originalul ebraic, multă vreme pierdut. Traducerea grecească 
este datorată unui nepot al autorului, după cum el însuși indică 
în Prolog, în jurul anului 130 î.H. Originalul ar putea fi, așadar, 
anterior cu circa cincizeci de ani. Autorul pare a fi un om în vârstă, 
care a trecut prin multe, având probabil o funcție didactică pentru 
formarea unor tineri care se pregăteau pentru o carieră publică, 
Este un conservator, dar cu minte deschisă și spre înțelepciunea 
egipteană și greacă. Apare ca un om foarte atașat de valorile 
iudaismului, având o trăire spirituală profundă. 

Fiind de fapt o scriere destinată transmiterii unei experienţe de 
viață, tematica ei este foarte variată: relaţiile din familie și din 
societate, prietenia, buna comportare, toate subsumate relației Cu 
Dumnezeu, care nu este doar comunitară, ci și personală; pentru 


1. „Ecclesiastic“, nume dat de tradiţia creştină, pentru că textul 
se citea în biserică (gr. ekklesia) pentru instruirea celor de curând 
botezați. 

prima dată Dumnezeu apare invocat ca tată nu numai al popo- 
rului ales, ci și al individului („Doamne, Tată și Stăpân al vieţii 
mele...“ — 23, 1), 

O noutate este și galeria de portrete ale marilor oameni din 
trecut (Enoh, Noe, Avraam, Moise, Aaron, Iosua, Samuel, Natan, 
David, Solomon, Ilie, Eliseu, lezechia, Isaia, lezechiel etc.), în 
care se manifestă lucrarea Înţelepciunii în istoria poporului ales 
(cap. 44—50). 

Acolo unde traducerea greacă poate fi comparată cu fragmen- 
tele ebraice, se vede pe alocuri o evoluţie în gândirea iudaică asupra 
unor teme importante cum ar fi eshatologia: de la Șeolul fără sfârșit 
și nediferenţiat, la „foc“ ca osândă a necredinciosului (7, 18) și la spe- 
ranța învierii fericite pentru „cei care au adormit în iubire“ (48, 1). 

Cartea a fost bine cunoscută cărturarilor români (Ion Neculce, 
Antim Ivireanul, Dimitrie Cantemir, Petru Maior), care o citează 
Cu apreciere. 


Slujirea lui Dumnezeu nu-i aduce omului pe dată bunăstare și nu-l 
pune la adăpost de necazuri: trebuie împlinită cu încredere în EI, 
iar răsplata este EI însuşi, 


Copile, când te apropii să-i slujeşti Domnului, 
pregăteşte-ți sufletul pentru încercare. 

Îndreaptă-ţi inima şi întăreşte-o 

şi nu te tulbura la vreme de restrişte. 

Alipeşte-te de EI şi nu te îndepărta, 

ca să fii înălțat în zilele tale de pe urmă. 

Tot ce ți se întâmplă primeşte 

şi în schimbările ce te smeresc fii îndelung-răbdător; 
căci în foc se încearcă aurul, 

iar oamenii de ispravă, în cuptorul smereniei. 
Încrede-te în EI şi-ţi va veni în ajutor; 
îndreptează-ți căile şi nădăjduieşte în El. 


Cei care vă temeți de Domnul, aşteptaţi milostivirea lui 
şi nu vă abateţi, ca să nu cădeți. 

Cei care vă temeţi de Domnul, încredeți-vă în El 

şi nu se va pierde răsplata voastră. 

Cei care vă temeți de Domnul, nădăjduiți spre cele bune, 
şi spre bucurie în veac şi spre îndurare. 

Priviţi la generațiile din vechime şi vedeți: 

cine oare s-a încrezut în Domnul şi a fost făcut de ocară? 
Cine oare a stăruit în frica de EI şi a fost părăsit? 

Sau cine l-a chemat şi a fost trecut cu vederea? 

Căci îndurător şi milostiv este Domnul 

şi iartă păcatele şi mântuieşte în vreme de restrişte. 


Vai de inimile fricoase şi de mâinile delăsătoare 

şi vai de păcătosul care umblă pe două cărări! 

Vai de inima delăsătoare, căci nu va avea încredere: 

de aceea nu va fi ocrotită! 

Vai vouă, care n-aţi stăruit întru răbdare: 

ce veți face când vă va cerceta Domnul? 

Cei care se tem de Domnul nu vor fi neascultători față de 
cuvintele lui 

şi cei care îl iubesc vor păzi căile lui. 

Cei care se tem de Domnul vor căuta ceea ce-i este bineplăcut 

şi cei care îl iubesc se vor îndestula cu Legea lui. 

Cei care se tem de Domnul îşi vor pregăti inimile 

şi înaintea lui îşi vor smeri sufletele lor. 

Să cădem în mâinile Domnului, şi nu în mâinile oamenilor, 
căci pe cât este măreția lui, pe atât îi este şi îndurarea! 


(Sirah 2, 1-18 [1-20]) 


Nebunia omului care, încrezându-se în averea și puterea proprie, 
se comportă după bunul plac, nesocotind dreptatea lui Dumnezeu, 


Nu te bizui pe averile tale 

şi nu spune: „Nu am nevoie de altceva.“ 

Nu te lua după cheful tău şi după puterea ta 

ca să umbli după poftele inimii tale; 

şi să nu spui: „Cine mă va supune?“ 

Căci Domnul va pedepsi negreşit. 

Să nu spui: „Am păcătuit, şi ce mi s-a întîmplat?“ 
Căci Domnul are îndelungă răbdare: 

nu fi atât de sigur de iertare, 

adăugând păcat peste păcate! 

Şi să nu spui: Îndurarea Lui e multă: 
mulțimea păcatelor mele o va ierta.“ 

Căci la EI se află îndurare şi mânie 

şi peste păcătoşi se va odihni mânia lui. 

Nu întârzia să te întorci la Domnul 

şi nu lăsa de pe o zi pe alta, 

căci pe neaşteptate va veni mânia Domnului 

şi la vremea pedepsirii vei fi nimicit. 

Nu te încrede în bogăţiile nedrepte, 

căci la nimic nu-ţi vor folosi în ziua nenorocirii. 


(Sirah 5, 1-18 [1-10]) 

Cuvântul să fie adevărat și măsurat: după vorbirea sa îl cunoşti 
pe om. 


Nu treiera pe orice vânt 
şi nu umbla pe orice cărare: 
aşa este păcătosul cu două rostiri. 
Fii neclintit în cugetul tău 
şi să ai o singură vorbă. 
Fii grabnic la ascultat, 
dar cu zăbavă dă glas răspunsului. 
Dacă te pricepi, răspunde-i aproapelui tău, 
iar de nu, ține-ți mâna peste gură. 
Slava şi batjocura stau în vorbire 
şi limba omului — căderea lui. 
(Sirah 5, 9-13 [11-15]) 


Când se clatină ciurul, rămân gunoaiele; 
la fel cusururile omului atunci când vorbeşte. 
Vasele olarului se încearcă în cuptor, 
iar încercarea omului e atunci când vorbeşte. 
Îngrijirea dată unui pom o arată rodul lui; 
la fel cuvântul, cugetarea inimii omului. 
Nu lăuda pe nimeni înainte să vorbească, 
fiindcă aceasta e încercarea oamenilor. 
(Sirah 27, 4-8) 


Valoarea prietenului credincios: Domnul îți arată cum să-l alegi! 


Graiul dulce înmulțeşte prietenii 
şi limba binegrăitoare sporeşte răspunsurile binevoitoare. 

Cei care sunt în pace cu tine să fie mulți, 
dar sfătuitorii tăi — unul dintr-o mie. 
Dacă îți dobândeşti un prieten, prin încercare dobândeşte-l 
şi nu te încrede în el prea degrabă. 
Câte unul ţi-e prieten în ceasul prielnic, 
dar nu-ți va rămâne alături în ziua necazului tău. 
Şi este câte un prieten care se întoarce spre duşmănie 
şi va da pe față cearta spre ocara ta. 
Şi este câte un prieten care ţi-e tovarăş la masă, 
dar nu-ți va rămâne alături în ziua necazului tău. 
Când îți merge bine, va fi cu tine 
şi către slujitorii tăi va fi slobod la gură, 
dar de vei fi înjosit, va fi împotriva ta 
şi de la fața ta se va ascunde. 
De duşmanii tăi stai departe 
şi la prietenii tăi ia seama. 
Un prieten credincios este adăpost puternic: 
cine îl găseşte află o comoară. 
Unui prieten credincios nimic nu-i stă alături 
şi nu poate fi cântărită bunătatea lui. 
Un prieten credincios este leac pentru viață 
şi cei care se tem de Domnul îl vor afla. 
Cine se teme de Domnul îşi alege bine prietenul, 
căci precum este el aşa va fi apropiatul său. 
(Sirah 6, 5-17) 


Chibzuinţa în relaţiile sociale 


Cine se atinge de smoală se va mânji 
şi cine se întovărăşeşte cu cel înfumurat va ajunge ca el. 

Povară prea grea pentru tine să nu ridici 

şi cu unul mai puternic sau mai bogat decât tine să nu te 
întovărăşeşti. 

Cum se va întovărăşi oala de pământ cu căldarea de aramă? 

Una se va izbi de cealaltă şi se va sfărâma. 

Bogatul a făcut strâmbătate şi tot el s-a mâniat; 

săracului i s-a făcut strâmbătate şi tot el îşi va cere iertare. 

Câtă vreme îi eşti de folos, se slujeşte de tine, 

dar dacă ajungi lipsit, te va părăsi. 

Dacă ai, îți va fi alături 

şi te va despuia fără să-i pară rău. 

Are nevoie de tine? Te va amăgi, 

va râde de tine şi-ţi va da nădejde, 

îți va grăi frumos şi va spune: „De ce ai nevoie?“ 

Te va ruşina cu ospeţele lui, 

până când te va despuia de două sau de trei ori, 

şi în cele din urmă îşi va bate joc de tine. 

După aceea te va vedea şi nu te va mai lua în seamă 

şi va clătina din cap când va fi vorba de tine. 

la seama să nu te laşi amăgit 

şi să nu ajungi înjosit din nechibzuință. 


Orice viețuitoare iubeşte pe cel asemenea ei 
şi orice om pe aproapele său; 

tot trupul se adună după soiul său 

şi de cel asemenea lui se va alipi omul. 
Cum se va întovărăşi lupul cu mielul? 

Aşa şi păcătosul cu cel evlavios. 

Ce pace ar avea hiena cu câinele? 

Şi ce pace ar avea bogatul cu săracul? 

Vânatul leilor sunt măgarii sălbatici din pustiu; 
la fel, păşunile bogaţilor sunt săracii. 

Urâciune pentru cel înfumurat e smerenia; 

la fel, urâciune pentru bogat este săracul. 
Bogatul, de se clatină, e sprijinit de prieteni; 
dar sărmanul de se prăbuşeşte, îl mai împing şi prietenii. 
Bogatul, de alunecă, mulți îl proptesc; 

a grăit necuviinţe şi i-au dat dreptate. 
Sărmanul a alunecat şi l-au mai şi certat; 

a vorbit cu tâlc, dar pentru el nu-i loc. 

Bogatul a grăit şi au tăcut cu toții 

şi i-au ridicat în slăvi cuvântul; 

săracul a grăit şi au spus: „Cine mai e şi ăsta?“ 
şi, de se poticneşte, îl rostogolesc la pământ. 

E bună averea la cel care nu are păcat 

şi e rea sărăcia în gura nelegiuitului. 

Inima omului îi schimbă fața, 

fie în bine, fie în rău. 

Semn de inimă bună — fața veselă 

şi izvodirea de pilde — cugetare cu trudă. 


(Sirah 13, 1-8. 15-26 [1-11. 18-31]) 


Un pasaj celebru formulează în mod fericit învățătura biblică 
despre liberul-arbitru: Dumnezeu a făcut din om un interlocutor 
adevărat, dându-i posibilitatea să discearnă și să aleagă între bine 
și rău. În același timp, lui Dumnezeu nu-i este indiferentă alegerea 
omului, căci îi vrea binele, 


Să nu spui: „Din pricina Domnului am rătăcit!“, 
fiindcă cele ce-i sunt urâte EI nu le face. 

Să nu spui: „El m-a amăgit!: 

n-are El nevoie de bărbatul păcătos. 

Orice spurcăciune a urât-o Domnul 

şi nu o pot îndrăgi cei ce se tem de El. 

El dintru început l-a creat pe om 

şi l-a lăsat în seama sfatului său. 

Dacă vrei, îi vei păzi poruncile: 

să rămâi credincios ține de bunăvoința ta. 
Ţi-a pus în față foc şi apă; 

încotro vrei îți vei întinde mâna. 

În faţa oamenilor — viața şi moartea; 

ce-i va fi pe plac fiecăruia aceea i se va da. 
Căci multă este înțelepciunea Domnului: 
e puternic întru tărie şi le priveşte pe toate. 
Ochii săi sunt peste cei ce se tem de El 

şi El va cunoaşte toată lucrarea omului. 
Nu i-a poruncit nimănui să fie nelegiuit 

şi nu i-a dat îngăduință nimănui să păcătuiască. 


(Sirah 15, 11-20) 


O istorie a omului; situarea lui față de Dumnezeu și față de făpturi: 


Domnul l-a creat din pământ pe om" 

şi iarăşi l-a întors în el?. 

Le-a dat oamenilor zile cu număr şi un răstimp. 
Le-a dat stăpânire peste cele de pe pământă. 


1. Cf, Geneză 2, 7. 
2. Cf, Geneză 3, 19. 
3. Cf. Geneză 1, 28. 

Ca pe sine însuşi i-a îmbrăcat cu putere 

şi după chipul său i-a făcut!. 

A pus frica de om peste tot trupul 

şi i-a dat să stăpânească peste fiare şi peste păsări”. 


Sfat, şi limbă, şi ochi, 

urechi şi inimă le-a dăruit ca să cugete; 
i-a umplut cu ştiinţă şi înțelegere 

şi le-a arătat şi bune, şi rele. 

Şi-a pus privirea sa peste inimile lor, 
spre a le arăta măreția faptelor sale, 

şi ei vor lăuda Numele cel sfânt 

spre a povesti măreţiile lucrărilor lui. 
Le-a dăruit şi ştiinţă 

şi legea vieții le-a dat-o moştenire. 


Legământ veşnic a încheiat cu ei 

şi hotărârile sale le-a arătat lor. 

Măreţia slavei au văzut-o ochii lor? 

şi slava glasului său a auzit-o urechea lor. 

Şi le-a spus: „Păziți-vă de orice strâmbătate!“ 

şi a dat porunci fiecăruia cu privire la aproapele său?. 


1. Cf, Geneză +, 27. 

2. Cf. Geneză 9, 2. 

3. „Legământ“: cf. Exod 19; 24. 

4. Cf. Exod cap. 24. 

5. „Porunci ... aproapele“: cf. Exod 20, 1-17 şi Deuteronom 5, 6-21 
(Decalogul); Deuteronom 6, 4-5 şi Levitic 19, 18: porunca dragostei față 
de Dumnezeu şi față de aproapele, în care se cuprinde întreaga Lege. 

Căile lor sunt înaintea lui pururea; 
nu vor fi ascunse de ochii lui. 
(Sirah 17, 1-13) 


Iubirea față de aproapele apare ca poruncă de la Dumnezeu încă 
din cartea Leviticului (19, 18), Noutatea este aici insistența asupra 
iertării și îngăduinţei, 


Cine se răzbună va afla răzbunare de la Domnul, 

care îi va ține strâns socoteala păcatelor. 

Iartă-i aproapelui tău nedreptatea făcută 

şi atunci, când te rogi, îţi vor fi iertate păcatele. 

Omul ţine mânie împotriva altui om 

şi apoi caută vindecare de la Domnul? 

Faţă de omul asemenea lui nu are milă 

şi se va ruga pentru păcatele sale? 

Dacă el însuşi, trup fiind, va ține mânie, 

cine îi va ispăşi păcatele? 

Aminteşte-ţi de cele de pe urmă şi încetează să mai duşmăneşti, 

nu uita de pieire şi de moarte şi păzeşte poruncile. 

Aminteşte-ţi de porunci şi nu te mânia pe aproapele tău, 

nu uita Legământul Celui Preaînalt şi treci cu vederea 
neştiința aproapelui tău. 

(Sirah 28, 1-7) 


În continuarea îndemnurilor din cărţile profetice, se subliniază 
că adevăratul cult plăcut lui Dumnezeu mai presus decât jertfele 
constă în respectarea poruncilor lui, mai ales în recunoștință, milos- 
tivire și dreptate, 

Cine păzeşte Legea îşi înmulțeşte prinoasele, 

aduce jertfă mântuitoare cel care ia seama la porunci. 

Cine e recunoscător pentru bunăvoință — ca şi cum ar aduce 
fruntea făinii 

şi cel care face milostenie — ca şi cum ar aduce jertfă de laudă. 

Lucru bineplăcut Domnului e să stai departe de nelegiuire 

şi ca o jertfă de împăcare să stai departe de nedreptate. 


(Sirah 35, 1-3 [1-4]) 


Întelepciunea personificată: prezenţa ei la crearea lumii; sălășlui- 
rea ei în Israel — și anume în Templu, unde prezenţa ei însuflețește 
cultul, 


Înţelepciunea se va lăuda pe sine 

şi în mijlocul poporului său se va preamări; 
în adunarea Celui Preaînalt îşi va deschide gura, 
înaintea puterii lui se va preamări. 

„Eu am ieşit din gura Celui Preaînalt 

şi ca negura am acoperit pământul; 

eu întru cele înalte mi-am aşezat lăcaşul 

şi tronul meu — în stâlp de nor; 

crugul cerului l-am înconjurat doar eu 

şi în străfundul genunilor m-am preumblat; 
în valurile mării şi pe tot pământul 

şi în fiece popor şi neam am ajuns stăpână. 


După acestea toate am căutat odihnă: 
într-a cui moştenire mă voi sălăşlui? 
Atunci mi-a poruncit Creatorul a toate 

şi Cel care m-a creat s-a odihnit în cortul meu 
şi a spus: «În Iacob să-ți aşezi lăcaşul 
şi în Israel să-ți ai moştenirea.» 


Mai înainte de veac, de la început m-a creat 
şi până în veac nu voi pieri. 

În cortul sfânt, înaintea lui, am slujit 

şi astfel în Sion am fost statornicită; 

în cetatea iubită, la fel, mi-a dat odihnă 
şi în lerusalim e stăpânirea mea; 

am prins rădăcină într-un popor slăvit, 
în partea Domnului, a moştenirii lui. 

Ca un cedru m-am înălțat în Liban 

şi ca un chiparos în munţii Hermonului; 
ca un palmier m-am înălțat în Engadi 

şi ca răsadurile de trandafir în Ierihon, 
ca un măslin arătos în câmpie 

şi m-am înălțat ca un platan. 

Ca scorțişoara şi ca balsamul mirositor am răspândit mireasmă 


şi ca smirna aleasă am împrăştiat bun miros, 
ca galbanul şi onixul şi stactia 

şi ca fumul de tămâie din Cort!. 

Eu ca un terebint mi-am întins ramurile 

şi ramurile mele sunt ramuri de slavă şi de har. 
Eu ca o vie am odrăslit har 

şi florile mele sunt rod de slavă şi de bogăţie. 


1. „Cort“: aluzie la „Cortul mărturiei“ din pustiu şi, prin extensie, 


la Templu. 

Eu sunt maica iubirii frumoase, 
a temerii și a cunoaşterii și a nădejdii sfinte, 
De aceea mă dăruiesc tuturor copiilor mei, 
eu, cea veșnică, aleşilor Lui," 
Veniţi la mine, cei care mă doriţi, 
şi din roadele mele îndestulaţi-vă; 
căci amintirea mea este mai dulce decât mierea 
şi moştenirea mea — mai mult decât fagurele de miere. 
Cei ce mă mănâncă iarăşi vor flămânzi 
şi cei care mă beau iarăşi vor înseta. 
Cel ce ascultă de mine nu se va face de ruşine 
şi cei ce lucrează întru mine nu vor păcătui.“ 
(Sirah 24, 1-22 [1-24]) 


În continuarea cuvintelor Înțelepciunii, autorul o identifică cu 
Legământul încheiat de Dumnezeu cu poporul ales și cu Legea 
dată prin Moise; menţionarea râurilor din Eden sugerează totodată 
o lărgire a darului lui Dumnezeu pentru întregul pământ. 

Drept aceea, înțeleptul dorește să crească în înțelepciune și să 
o împărtășească tuturor căutătorilor ei, 


Toate acestea sunt cartea Legământului Dumnezeului Preaînalt, 
Legea pe care ne-a poruncit-o nouă Moise, 

moştenire adunărilor lui Iacob. 

Ea revarsă ca Fisonul? înțelepciunea 


1. Fragmentul în italice apare doar în câteva manuscrise greceşti 
şi în Vulgata. 

2. „Fisonul... Tigrul... Eufratul... Ghihonul“: râurile care izvorăsc 
din Eden (cf, Geneză 2, 10-14). Adăugarea Iordanului „împământeneşte“ 
Înţelepciunea. 

şi ca Tigrul la vreme de pârgă, 

ea revarsă ca Eufratul înțelegere 

şi ca Iordanul în zilele secerişului, 

ea izvodeşte ca pe o lumină învățătura, 

ca Ghihonul în zilele culesului. 

N-a izbutit cu totul cel dintâi să o cunoască 

şi nici cel din urmă n-a cercetat-o până la capăt; 
căci mai plin decât marea e înțelesul ei 

şi sfatul ei — decât adâncul cel mare. 


Iar eu, ca un şuvoi luat dintr-un râu 

şi ca un apeduct am ieşit spre Grădină. 
Zis-am: „Voi adăpa grădina mea 

şi îmi voi îmbăta straturile.“ 

Şi, iată, mi s-a făcut şuvoiul ca un râu 

şi râul meu s-a preschimbat în mare. 

Iar învățătura precum zorile o voi lumina 
şi o voi face să strălucească până departe; 
povățuirea o voi revărsa ca profeția 

şi o voi lăsa generațiilor din veacuri. 
Vedeți că nu numai pentru mine m-am trudit, 
ci pentru toți cei care o caută. 

(Sirah 24, 23-34 [25-36]) 


ÎNŢELEPCIUNEA 
LUI SOLOMON 


dă 


Cartea cunoscută sub numele de „Înţelepciunea lui Solomon“ 
face parte din textele scrise direct în grecește și este cea mai târzie 
dintre cărțile numite, în diversele confesiuni creștine, „bune de 
citit”, „deutero-canonice“ sau „apocrife“; după toate indiciile, ea a 
fost scrisă în secolul 1 î.H., mai probabil în a doua jumătate a lui, 
în comunitatea iudaică din Alexandria Egiptului. Atribuirea ei 
lui Solomon, considerat înțeleptul prin excelență, indică, după o 
uzanță a epocii, doar încadrarea ei în genul sapienţial. 

Cartea are o importanță deosebită, pentru că reflectă modul 
în care erau regândite și actualizate vechile texte biblice la sfârșitul 
perioadei vetero-testamentare, altfel spus, progresul reflecției/reve- 
Jaţiei asupra unor probleme esenţiale ale condiţiei umane, În același 
timp, este poate cel mai reușit exemplu de contact între cele două 
culturi, cea iudaică și cea greacă, contact în forma lui senină și 
luminată, într-o lume în care comunităţile coexistau de secole. O 
operă cu totul aparte prin profunzimea gândirii și frumusetea 
expresiei, 


Nu poate ajunge la înțelepciune decât cel care are cuget drept și nu 
se lasă stăpânit de păcat. Dumnezeu îl cunoaște pe om până în 
străfunduri și pedepsește hula, clevetirea, cârtirea, minciuna și 

nedreptatea. EL a creat toate spre viață, iar moartea a apărut din 
pricina păcatului. 


Iubiţi dreptatea, cei ce cârmuiți” pământul; 
cugetați drept despre Domnul şi căutați-l în simplitatea 
inimii: 

El se lasă găsit de cei care nu-l ispitesc 

şi se arată celor care au credinţă în EI. 

Cugetările strâmbe despart de Dumnezeu 

şi Puterea?, cercetată, îi dovedeşte vinovați pe cei fără de minte, 

căci într-un suflet făcător de rele nu va intra înțelepciunea 

şi nici nu se va sălăşlui într-un trup înrobit de păcat. 

Duhul cel sfânt+ care îl educă pe om va fugi de înşelăciune 

şi se va îndepărta de cugetările prosteşti, dar va fi zădărnicit 
când apare nedreptatea. 

Căci înțelepciunea este duh iubitor de oameni 

şi nu-l va lăsa nepedepsit pe cel care huleşte cu buzele, 

pentru că Dumnezeu este martorul rărunchilor aceluia, 

şi-i cercetează inima după adevăr, 

şi stă să-i asculte limba. 


1. Cf. şi 2, 23-24, înfra. 

2. „Cârmuiți : sau „judecați“. 

3. „Puterea“: în scrierile târzii apare ca nume divin. Cf. e.g. Matei 
26, 64. 

4. „Duhul cel sfânt“: în Vechiul Testament, „duhul“ (ebr. ruah, 
„vânt“, „suflu“, „respirație“) lui Dumnezeu este suflarea lui — putere 
creatoare (Geneză 1, 2), care îi însuflețeşte pe „judecători“ (e.g. Judecători 
14, 6), îi inspiră pe profeți (e.g. lezechiel 3, 12) şi îl va cuprinde cu totul 
(litt. „se va odihni asupra lui“) pe Mesia (cf. Isaia 11, 2). Aici este echi- 
valat cu Înţelepciunea. 

Duhul Domnului umple lumea 
şi EI, care ţine toate laolaltă, cunoaşte orice grai. 
De aceea, nimeni care glăsuieşte lucruri nedrepte nu poate 
rămâne ascuns 
şi nici nu-l va ocoli dreptatea pedepsitoare. 
Căci uneltirile nelegiuitului vor fi cercetate 
şi sunetul cuvintelor lui va ajunge până la Domnul 
spre pedepsirea nelegiuirilor lui; 
într-adevăr, o ureche zeloasă ascultă toate 
şi nici murmurul şoaptelor nu rămâne ascuns. 
Păziţi-vă deci de cârtirea zadarnică 
şi feriți-vă limba de clevetire, 
căci rostirea ascunsă nu va trece în zadar 
şi gura mult mincinoasă nimiceşte sufletul. 
Nu vă grăbiţi moartea prin rătăcirea vieţii voastre, 
nici nu vă atrageți pieirea prin lucrările mâinilor voastre: 
căci Dumnezeu nu a făcut moartea, 
nici nu se încântă de pieirea celor vii. 
El a creat toate ca ele să existe 
şi prielnice sunt făpturile din lume, 
şi nu este în ele otravă de pieire, 
şi nici stăpânire a iadului pe pământ, 
fiindcă dreptatea e nemuritoare. 
Dar nelegiuiţii chiar cu mâinile şi cu vorbele lor cheamă 
peste ei moartea: 
socotind-o prietenă, s-au topit după ea 
şi au încheiat înțelegere cu ea, 
căci sunt vrednici să aibă parte de ea. 
(Înţelepciunea 1, 1-16) 

În opoziția dintre „oamenii drepți“ și „ticăloși“, e conturată și o 
psihologie a acestora din urmă: proclamarea dreptului forței, ura 
față de cel care se poartă după legea lui Dumnezeu, pentru că însăși 
existenţa acestuia constituie un reproș, și, în sfârșit, sfidarea — dacă 
e omul lui Dumnezeu, să-l salveze EI! 


Zis-au în sinea lor cei ce cugetă nedrept: 

„Puterea noastră să fie legea dreptății, 

căci ce e slab se arată a fi fără folos; 

să-i întindem curse celui drept, căci ne stinghereşte 

şi se împotriveşte faptelor noastre, 

ne mustră pentru încălcările Legii 

şi ne învinuieşte că nu ne purtăm cum am fost crescuţi; 
se făleşte că are cunoaşterea lui Dumnezeu 

şi «fiu al lui Dumnezeu» se numeşte pe sine. 

El a ajuns pentru noi ca o osândire a gândurilor noastre 
şi ne vine greu şi să privim la el, 

căci viața lui nu seamănă cu viața celorlalți 

şi deosebite sunt cărările lui. 

Ca o spurcăciune suntem socotiți de el 

şi se fereşte de căile noastre ca de întinări; 

el fericeşte sfârşitul celor drepți 

şi se laudă că îl are pe Dumnezeu drept Tată. 

Să vedem dacă vorbele lui sunt adevărate 

şi să cercetăm care îi va fi sfârşitul. 


1. „Fiu al lui Dumnezeu“: în ebraica biblică termenul „fiu“ are un 
sens mai larg şi intră în diverse expresii arătând o apropiere specială. 
Exegeza creştină a văzut însă aici şi o prevestire a osândirii şi pătimirii 
lui Hristos. 

Căci, dacă dreptul este fiu al lui Dumnezeu, 

EI îi va sta în ajutor şi îl va scăpa din mâna potrivnicilor. 
Cu ocară şi cu chin să-l încercăm, 

ca să-i cunoaştem blândețea şi să-i cercetăm puterea de a îndura. 
Să-l osândim la o moarte ruşinoasă, 

căci, după spusele lui, i se va purta de grijă.“ 


Se afirmă clar împlinirea dreptății divine chiar și dincolo de moar- 
tea trupului, în veșnicie, 


Acestea le-au cugetat şi au rătăcit, 
căci i-a orbit răutatea lor 
şi n-au cunoscut tainele lui Dumnezeu, 
nici n-au nădăjduit în răsplătirea pietății 
şi nici n-au socotit că există o răsplată pentru sufletele 
neprihănite. 
Căci Dumnezeu l-a creat pe om spre nestricăciune 
şi după chipul veşniciei sale l-a făcut, 
dar prin invidia diavolului a intrat moartea în lume 
şi o gustă cei care sunt de partea lui. 
(Înţelepciunea 2, 1a. 11-24) 


Autorul valorizează câteva categorii de persoane care, după opinia 
curentă, au trăit fără sens: omul drept care are de suferit, cei care 
au murit fără să fi avut copii, cei care au murit de tineri (cap. 3— 
4). În mod paradoxal faţă de părerile superficiale, viața acelora a 
ajuns la plinătate, dacă au fost drepți, și la judecata lui Dumnezeu 
vor primi drept răsplată de la El învierea și nemurirea fericită, 

Sufletele drepţilor sunt în mâna lui Dumnezeu 

şi nu-i va atinge nici un chin. 

Au părut în ochii celor lipsiţi de minte că sunt morți 

şi a fost socotită o nenorocire ieşirea lor, 

plecarea lor de lângă noi — o nimicire, 

dar ei sunt în pace. 

Chiar dacă, după vederile oamenilor, ei au fost pedepsiţi, 
nădejdea lor este plină de nemurire; 

şi, după ce cu puţin au fost pedepsiți, vor primi mari binefaceri, 
căci Dumnezeu i-a pus la încercare şi i-a aflat vrednici de El. 
Ca pe aur în topitoare i-a lămurit 

şi ca pe o jertfă de ardere-de-tot i-a bineprimit. 

Iar la vremea cercetării lor vor străluci, 

vor fi ca scânteile ce aleargă pe mirişte'; 

vor judeca neamuri şi vor stăpâni peste popoare 

şi Domnul va fi împărat peste ei în veci. 

Cei ce se încred în El vor înțelege adevărul 

şi cei credincioşi vor dăinui la EI în iubire, 

căci harul şi îndurarea sunt pentru aleşii lui. 


(Înţelepciunea 3, 1-9) 


Îndemn către conducătorii de popoare să se deschidă spre înțelep- 
ciune: ei vor avea de dat socoteală în fața lui Dumnezeu pentru 
felul în care și-au îndeplinit misiunea, 


1. Cf. Daniel 12, 2-3: „Şi mulţi dintre cei care dorm în pulberea 
pământului se vor scula: unii pentru viața veşnică, iar alții spre ocară 
şi ruşine veşnică. Atunci cei învățați vor străluci ca lumina cerului şi 
cei care îi vor fi îndrumat pe mulți pe calea dreptăţii vor fi precum 
stelele în vecii vecilor.“ 

Ascultaţi, voi, regi, şi înțelegeți, 
luaţi învățătură, cei ce sunteți judecători peste marginile 
pământului! 
Plecaţi-vă urechea, cei ce stăpâniți gloatele 
şi vă mândriți cu mulțimea popoarelor! 
Căci de la Domnul vi s-a dat puterea, 
şi stăpânirea — de la Cel Preaînalt. 
El va cerceta faptele şi va scotoci cugetările voastre; 
căci, slujitori fiind ai împărăției lui, n-aţi judecat cu dreptate, 
nici n-aţi păzit Legea, 
nici n-aţi umblat după voia lui Dumnezeu. 
Înspăimântător şi grabnic se va năpusti asupra voastră, 
căci judecata este aspră pentru cei mari. 
Pentru că celui mic i se iartă, din milă, 
dar cei puternici vor fi cercetaţi cu străşnicie. 
Căci nu dă înapoi în fața nimănui Stăpânul a toate 
şi nu se sfieşte de măreția nimănui, 
căci pe cel mic şi pe cel mare tot EL i-a făcut 
şi de toți se îngrijeşte deopotrivă, 
dar pe cei puternici îi ameninţă cercetare aspră. 
Deci către voi, stăpânitorilor, sunt cuvintele mele, 
ca să învățați înțelepciunea şi să nu cădeți, 
pentru că cei ce păzesc cu sfințenie cele sfinte vor fi sfințiți 
şi cei care le-au primit învățătura vor afla apărare. 
Să doriţi, aşadar, cuvintele mele, 
să tânjiți după ele, şi veți fi învățați. 
(Înţelepciunea 6, 1-11) 


Înţelepciunea vine în întâmpinarea omului: cel care pornește s-o 
caute o va găsi așteptându-l. 

Strălucitoare şi neofilită este înțelepciunea 
şi cu uşurinţă poate fi privită de cei care o iubesc 
şi aflată de cei care o caută. 
Le-o ia înainte celor care o doresc, 
făcându-li-se ea mai întâi cunoscută. 
Cel care se scoală în zori pentru ea nu va trudi, 
căci o va afla şezând la poarta sa'. 
Dorul după ea e desăvârşirea chibzuinţei 
şi cel care a stat treaz pentru ea va fi curând lipsit de grijă, 
pentru că pe cei vrednici de ea cutreieră ea însăşi căutându-i 
şi pe cărări Li se iveşte binevoitoare 
şi în orice cugetare le iese înainte. 
(Înţelepciunea 6, 12-16) 


Exegeții au subliniat această influență a culturii grecești: folosirea 
înlănțuirii logice în forma soritului (A este B, B este C, C este D, 
D este E... deci A este E). 


Începutul ei este cea mai adevărată poftă de învățătură, 

iar grija de învățătură e iubirea, 

iar iubirea e păzirea legilor ei, 

iar luarea aminte la legi este siguranţa nestricăciunii, 

iar nestricăciunea îl face pe om să fie aproape de Dumnezeu. 
Aşadar, pofta de înțelepciune duce la Împărăţie. 


(Înţelepciunea 6, 17-20) 


1. „La poarta sa“: cf. Proverbe 8, 34 şi nota 1, p. 94. 

Elogiul înțelepciunii: o descriere mai degrabă conceptuală, de o 
mare fineţe stilistică, 


În Înţelepciune este un duh de înțelegere sfânt, 

unic, cu multe laturi, subțire, 

sprinten, pătrunzător, neprihănit, 

limpede, netulburat, iubitor de bine, ager, 

de neoprit, binefăcător, iubitor de oameni, 

statornic, temeinic, fără de griji, 

atotputernic, atotveghetor, 

care străbate prin toate duhurile cele înțelegătoare, curate 
şi oricât de subțiri. 

Căci mai sprintenă decât orice mişcare este Înţelepciunea: 

străbate şi pătrunde toate prin curăția sa; 

suflare a puterii lui Dumnezeu este ea 

şi revărsare preacurată a slavei Celui Atotputernic. 

De aceea, nimic pângărit nu pătrunde în ea. 

Rază este a luminii veşnice 

şi oglindă fără pată a lucrării lui Dumnezeu 

şi icoană a bunătății lui. 

Una fiind, toate le poate 

şi, rămânând în sine, toate le reînnoieşte 

şi, din neam în neam, strămutându-se în sufletele sfinte, 

le face prieteni ai lui Dumnezeu şi profeți. 

Căci nimic altceva nu iubeşte Dumnezeu 

decât pe acela care locuieşte laolaltă cu Înţelepciunea. 

Pentru că ea este mai frumoasă decât soarele 

şi decât toată rânduiala aştrilor; 

de va fi asemuită cu lumina, va fi aflată mai presus; 

căci lumina este urmată de noapte, 

dar Înţelepciunea nu e biruită de rău. 

Ea ajunge de la un capăt la altul cu putere 
şi orânduieşte toate în chip minunat. 


(Înţelepciunea 7,22 — 8,1) 


Atotputernicia și iubirea lui Dumnezeu pentru toate făpturile sale, 


Ca un fir de praf care apleacă talerul cumpenei este lumea 
întreagă înaintea Ta, 

şi ca un strop de rouă din zori ce picură pe pământ. 

Dar Tu îi miluieşti pe toţi, pentru că poți toate 

şi treci cu vederea păcatele oamenilor, spre pocăință. 

Căci Tu iubeşti toate câte sunt 

şi nu ţi-e silă de nimic din cele pe care le-ai făcut; 

căci de ai fi urât ceva, nu l-ai fi plăsmuit. 

Cum ar fi dăinuit ceva de nu ai fi voit Tu, 

ceea ce n-ar fi fost chemat de tine cum s-ar fi păstrat? 

Dar Tu le cruți pe toate, căci ale tale sunt, 

Stăpâne iubitor de suflete! 

Duhul tău nepieritor este în toate: 

de aceea pe cei care cad îi dojeneşti puţin câte puţin 

şi, amintindu-le în ce păcătuiesc, îi povățuieşti 

ca, depărtându-se de răutate, să se încreadă în tine, Doamne. 


(Înţelepciunea 11,22 — 12,2) 


Origini ale idolatriei: prin divinizarea stihiilor,.. 


Deşerţi sunt din fire toți oamenii în care nu se află cunoaşterea 
lui Dumnezeu 

şi din cele bune care se văd n-au fost în stare să-l afle pe Cel 
care este 

şi, luând aminte la lucrări, nu l-au recunoscut pe Făcător, 
ci au socotit drept zei stăpânitori ai lumii ori focul, ori vântul, 
ori aerul sprinten, 
ori crugul stelelor, ori apa năvalnică, ori luminătorii de pe cer. 
Dacă, vrăjiți de frumuseţea acestora, le-au luat drept zeități, 
să ştie cu cât e mai presus de ele Stăpânul lor, 
căci Izvoditorul frumuseții le-a zidit; 
iar dacă au fost uluiți de puterea şi lucrarea lor, 
să cugete, pornind de la ele, cu cât e mai puternic cel care 
le-a întocmit; 
căci, după măreția şi frumusețea făpturilor, 
poate fi contemplat, prin analogie, Creatorul. 
Totuşi, aceştia nu trebuie învinuiți prea mult: 
într-adevăr, poate că ei căutându-l pe Dumnezeu şi voind 
să-l găsească au rătăcit: 
trăind printre lucrările lui, le cercetează 
şi dau crezare văzului că cele privite sunt frumoase. 
Totuşi, nici ei nu sunt de iertat, 
căci, dacă au fost în stare să adune atâta ştiinţă încât să poată 
scruta universul, 
cum de nu l-au aflat mai degrabă pe Stăpânul lor? 


(Înţelepciunea 13, 1-9) 


„„.54u, pe o treaptă inferioară, până la ridicol și la absurd, prin 
divinizarea unor obiecte făurite de om. 


Dar nefericiți şi cu nădejdile puse în lucruri moarte 

sunt cei care au numit zei lucruri făcute de mână de om: 
aur şi argint, făurite cu meşteşug, înfățişând fiinţe vii, 

sau piatră nefolositoare, lucrare a unei mâini din vechime. 

Sau cum ar fi un tăietor de lemne care a tăiat cu fierăstrăul 
un copac uşor de mânuit, 
i-a cojit cu pricepere toată scoarța 
şi, lucrându-l cu măiestrie, 
a pregătit un obiect folositor pentru nevoile vieții, 
iar bucăţile căzute de la lucrare 
le-a folosit să-şi pregătească de mâncare şi s-a săturat. 
Ce a mai rămas şi din acestea, care nu mai era bun de nimic 
— un lemn strâmb şi plin de noduri —, 
l-a luat şi l-a sculptat cu migala vremii de răgaz 
şi cu priceperea iscusinţei lui i-a dat formă asemenea unui 
chip de om 
sau l-a făcut aidoma unui animal de nimic, 
ungându-l cu roşu şi rumenindu-i pielea cu vopsea 
şi acoperindu-i astfel orice cusur; 
apoi, făcându-i un lăcaş vrednic de el, 
l-a aşezat în perete şi l-a prins în fier. 
A avut grijă, aşadar, ca el să nu cadă, 
ştiind că nu e în stare să se ajute singur 
şi că este doar un chip şi are nevoie de ajutor. 
Dar, când se roagă pentru bunuri şi căsătorii şi copii, 
nu se ruşinează să grăiască unui lucru neînsuflețit 
şi pentru sănătate să cheme ceea ce este fără putere; 
pentru viață pune preț pe ce este mort, 
pentru ajutor se roagă a ce este mai nevolnic, 
iar pentru călătorie, la ce nu e în stare să facă un pas, 
şi pentru câştig, şi pentru lucrare, şi pentru izbânda mâinilor 
sale 
cere vlagă de la ceea ce nu are pic de vlagă în mâini. 


(Întelepciunea 13, 10-19) 

Rugăciune pentru a cere înţelepciunea: cu excepția câtorva versete 
care fac aluzie la regele Solomon, ea poate fi rugăciunea oricărui om. 


Dumnezeule al părinţilor şi Doamne al îndurării, 
care ai făcut toate prin cuvântul tău 

şi cu înțelepciunea ta l-ai rânduit pe om 

să stăpânească peste făpturile create de tine 

şi să cârmuiască lumea în sfințenie şi dreptate 

şi cu suflet nepărtinitor să facă judecată, 

dă-mi înțelepciunea care şade alături de tine pe tron 
şi nu mă scoate din rândul fiilor tăi, 

căci slujitorul tău sunt şi fiul slujitoarei tale, 

om slab şi cu zile numărate, 

puţin destoinic să înțeleg judecata şi legile. 

Căci şi de-ar fi cineva desăvârşit între fiii oamenilor, 
de-i va lipsi înțelepciunea ta, ca un nimic va fi socotit. 


Cu tine este înțelepciunea care cunoaşte faptele tale, 
care era de față când ai făcut lumea' 

şi care ştie ce este plăcut înaintea ochilor tăi 

şi ce este drept potrivit poruncilor tale. 
Trimite-o din sfintele tale ceruri, 

de pe tronul măririi tale trimite-o, 

ca să-mi stea alături şi să lucreze cu mine, 

ca să ştiu ce este plăcut înaintea ta. 

Fiindcă ea ştie şi înțelege toate 

şi mă va călăuzi în lucrările mele cu chibzuinţă 
şi mă va ocroti cu slava sa. 


1. „Era de față când ai făcut lumea“: cf. Proverbe 8, 22-31, supra. 

Care om va putea cunoaşte voința lui Dumnezeu, 

sau cui îi va veni în minte ce voieşte Domnul? 

Cugetările muritorilor sunt şovăitoare 

şi nestatornice sunt hotărârile noastre. 

Căci trupul pieritor împovărează sufletul 

şi lăcaşul pământesc apasă mintea plină de gânduri". 

Cu greu ne închipuim ce se află pe pământ; 

chiar şi pe cele care ne sunt la îndemână le găsim cu trudă; 

dar celor din ceruri, cine le-a dat de urmă? 

Iar voia ta cine ar fi cunoscut-o, dacă Tu nu i-ai fi dat 
înțelepciune 

şi nu i-ai fi trimis duhul tău sfânt dintru cele de sus? 

Astfel au fost îndreptate cărările celor de pe pământ 

şi oamenilor li s-a dat învățătura despre cele plăcute ție 

şi prin înțelepciune au fost mântuiți. 


(Înţelepciunea 9, 1-6. 9-11. 13-18) 


1. În această dihotomie între sufletul spiritual şi trupul care este 
mai degrabă o povară se manifestă influenţa filozofiei greceşti, cu pre- 
cădere a lui Platon. Specific iudaică este afirmaţia că numai Dumnezeu 
îi poate da omului înțelepciunea spre mântuire. 

Tematica înțelepciunii este prezentă și în Psalmi, care sunt rugă- 
ciunea prin excelenţă a omului biblic, Unii psalmi sunt însă numiţi 
în mod special „sapienţiali“, pentru că exprimă și transmit o expe- 
riență de viaţă și o învățătură. 


Psalmul 1 


Fericit omul care nu umblă în sfatul celor răi 
şi în calea păcătoşilor nu se opreşte 
şi pe scaunul celor batjocoritori nu se aşază, 
ci în legea Domnului e desfătarea lui 
şi legea lui o murmură ziua şi noaptea! 
El este ca un pom sădit lângă pâraie de apă, care dă rod la 
vreme potrivită; 
frunzele lui nu se veştejesc şi tot ce începe îi iese bine. 


Nu sunt aşa cei răi, nu sunt aşa, 
ci sunt ca pleava pe care o spulberă vântul. 

De aceea nu-şi vor ține fruntea sus cei răi la judecată, 
şi nici păcătoşii, în adunarea celor drepți. 

Căci Domnul cunoaşte calea celor drepți, 
iar calea celor răi se va nimici. 

Portretul omului care se poate apropia de Dumnezeu: nu este vorba 
de vreo puritate rituală, ci de trăirea în adevăr și dreptate, 


Psalmul 15/14 


Psalm. Al lui David?. 
Doamne, cine se va sălășlui în cortul tău, 
cine va locui în muntele tău cel sfânt? 
Cel ce umblă întru desăvârşire şi face dreptatea, 
cel care grăieşte adevărul în inima sa, 
cel care nu cleveteșşte şi nu face rău semenului său 
şi ocară nu stârneşte împotriva aproapelui său. 
Dispreţuit este în ochii săi omul de nimic, 
iar pe cei ce se tem de Domnul îi cinsteşte, 
şi, chiar dacă păgubeşte, nu-şi calcă jurământul; 
banii săi nu-i împrumută cu dobândă 
şi mită împotriva celui nevinovat nu ia. 
Cel care face astfel nu se va clătina în veac. 


Omul asuprit e îndemnat la răbdare: el nu trebuie să se lase 
tulburat de invidie sau de mânie, căci Domnul îi va veni negreșit 


1. Există o diferenţă între numerotarea psalmilor în Biblia ebraică 
şi cea din Septuaginta, diferență care se reflectă, evident, şi în tradu- 
cerile făcute după una sau cealaltă sursă: Psalmii 9 şi 10 din Biblia 
ebraică sunt socotiți unul singur (9) în Septuaginta, de unde decalajul 
de o cifră până la Psalmul 147 din Biblia ebraică; în schimb, acesta e 
împărțit în două (146 şi 147) în Septuaginta, deci Psalmul 148 ajunge 
să fie acelaşi în ambele surse. 

2. Majoritatea psalmilor îi sunt atribuiți în mod tradițional lui 
David, ca reprezentant prin excelenţă al genului. 

în ajutor, Descrierile răsplăților și pedepselor vor fi interpretate 
metaforic de-a lungul timpului, în mod tot mai spiritualizat, 


Psalmul 37/36 


Al lui David. 
Nu te tulbura de cei nelegiuiți 

şi nu-i pizmui pe cei ce fac strâmbătate, 
căci precum iarba cosită se vor ofili 

şi ca firul ierbii se vor usca. 


Încrede-te în Domnul şi fă binele, 
locuieşte pământul şi păzeşte credința. 

Desfată-te în Domnul 
şi El va împlini cererile inimii tale. 

Încredințează! Domnului calea ta, 
încrede-te în EI şi El va săvârşi: 

va scoate la iveală ca lumina dreptatea ta 
şi dreptul tău, ca soarele la amiază. 

Stai tăcut înaintea Domnului şi aşteaptă-l; 
nu te tulbura de acela care propăşeşte în drumul său, 
de omul care urzeşte viclenii. 


Fereşte-te de mânie, depărtează de la tine furia, 
nu te aprinde, căci îți va fi spre rău, 
fiindcă cei care fac rele vor fi secerați, 
iar cei care-l aşteaptă pe Domnul vor moşteni pământul. 


1. „Incredinţează“: litt. „aruncă asupra“; „calea“, cuvânt-cheie în 
întreaga Biblie, metaforizează desfăşurarea întregii vieți a omului, 
precum şi purtarea lui de fiecare clipă. 

Încă puţin şi cel rău nu va mai fi: 
vei căuta locul lui şi nu-l vei afla. 
Dar cei blânzi! vor moşteni pământul 
şi se vor desfăta în belşug de pace. 


Cel rău unelteşte împotriva celui drept 
şi scrâşneşte din dinți împotriva lui. 
Stăpânul însă râde de el, 
căci vede cum i-a venit ziua. 
Cei răi scot sabia, îşi încordează arcul 
ca să-l doboare pe cel smerit şi sărac, 
ca să-i străpungă pe cei ce urmează căi drepte. 
Dar sabia lor le va intra în inimă 
şi arcurile lor se vor sfărâma. 


Mai bun e puţinul celui drept 
decât belşugul multor nelegiuiți, 
căci brațele celor nelegiuiți se vor frânge, 
dar sprijinul celor drepți este Domnul. 
Domnul cunoaşte zilele celor desăvârşiți, 
iar moştenirea lor în veci va rămâne. 
Nu vor fi făcuți de ocară în vremuri rele 
şi în zilele de foamete se vor sătura. 
Fiindcă cei răi vor fi nimiciți 
şi vrăjmaşii Domnului — ca podoaba câmpului: 
se vor risipi, ca fumul se vor risipi. 


187 


1. „Cei blânzi“: ebr. 'anaw înseamnă „sărman“, „smerit“, „blajin“, 
unul care ştie că n-are alt sprijin decât pe Dumnezeu. Cf. Matei 5, 4. 

Cel nelegiuit ia cu împrumut şi nu dă înapoi, 
dar cel drept se îndură şi dăruieşte. 
Căci cei binecuvântaţi de EI vor moşteni pământul, 
iar cei blestemaţi de EI vor fi nimiciţi. 
De la Domnul se întăresc paşii omului 
şi calea lui îi e pe plac. 
Când cade, nu este doborât, 
căci Domnul îl ține de mână. 


Tânăr am fost şi am îmbătrânit, 
dar n-am văzut să fie părăsit cel drept, 
nici neamul lui să ducă lipsă de pâine. 

Ziua întreagă el se milostiveşte şi dă cu împrumut: 
neamul lui va fi binecuvântat. 


Abate-te de la rău şi fă binele 
şi vei avea sălaş de-a pururi. 
Căci Domnul iubeşte dreptatea 
şi nu-i va părăsi pe credincioşii săi — în veac vor fi ocrotiți, 
iar sămânța celor răi va fi secerată. 
Cei drepți vor moşteni pământul 
şi-l vor locui în veci. 


Gura celui drept rosteşte înțelepciune, 
limba lui grăieşte dreptate; 

legea Dumnezeului său e în inima sa 
şi paşii nu-i vor şovăi. 

Nelegiuitul îl pândeşte pe cel drept 
căutând să-l dea morții; 

dar Domnul nu-l lasă în mâinile lui 
şi nu va lăsa să fie osândit la judecată. 

Aşteaptă-l pe Domnul şi păzeşte calea lui 
şi El te va înălța ca să moşteneşti pământul, 
când vor fi seceraţi cei răi vei vedea. 

L-am văzut pe cel rău înălțându-se cu trufie, 
ridicându-se ca un cedru înfrunzit; 

s-a trecut şi, iată, nu mai este, 
l-am căutat şi n-a mai fost aflat. 

Ia aminte la cel desăvârşit, priveşte la cel drept, 
căci omul păcii are parte de urmaşi. 

Cei răzvrătiți, însă, vor fi nimiciți cu toții, 
urmaşii celor fără de lege vor fi secerați. 
Dar mântuirea celor drepți vine de la Domnul, 

El e adăpostul lor în timp de strâmtorare. 
Îi va ajuta Domnul şi-i va izbăvi, 

îi va scăpa de cei nelegiuiți şi-i va mântui, 

pentru că s-au adăpostit la EI. 


Bogăţiile sunt amăgire: ele nu pot îndepărta moartea. Suficiența 
celor bogaţi e ridicolă. 


Psalmul 49/48 


Pentru mai-marele cântăreților. Al fiilor lui Core!. Psalm. 
Auziţi acestea, toate popoarele, 

ascultați, voi, toți locuitorii lumii: 
oameni de rând şi oameni de neam mare, 

bogaţi şi săraci deopotrivă! 


1. „Fiii lui Core“: familie de leviţi rânduiţi de David să fie cântăreți 
în sanctuar (cf. 1 Cronici 6, 22). 

Gura mea va grăi înțelepciune 
şi cugetul inimii mele, pricepere; 
pleca-voi spre pilde urechea mea, 
tâlcui-voi în harfă taina mea. 


De ce să mă tem în zilele rele, 
când fărădelegea celor care mă urmăresc mă înconjoară? 
Ei se încred în tăria lor 
şi cu belşugul bogăției lor se laudă. 
Nici frate pe frate nu poate izbăvi 
şi nu-i poate da lui Dumnezeu preţ de răscumpărare. 
Nespus de mare e prețul sufletului său 
şi niciodată nu va fi de ajuns 
ca el să trăiască în veac 
şi să nu vadă mormântul. 
Îi va vedea pe înţelepţi cum pier 
deopotrivă cu cel fără de minte şi cu cel nebun, 
lăsând altora avuţia lor. 
Mormintele le vor fi casă în veac, 
locuinţa lor din neam în neam, 
deşi cu numele lor şi-au numit pământurile. 
Omul când e în cinste nu rămâne mult, 
ci este asemenea dobitoacelor ce pier. 


Aceasta este calea celor ce se încred în sine 
şi sfârşitul celor mulțumiți de ei. 
Ca oile se îndreaptă spre adânc şi moartea îi va paşte; 
se vor prăbuşi în groapă, chipul lor va pieri 
şi tărâmul celor morți le va fi sălaş. 
Însă Dumnezeu izbăveşte sufletul meu, 
din ghearele lăcaşului morții mă va scoate. 

Nu te nelinişti dacă se îmbogățeşte omul 
şi dacă sporeşte slava casei lui, 
căci la moarte nu va lua toate cu sine, 
nici nu va coborî după el slava lui. 
Îşi binecuvânta el sufletul în timpul vieții: 
„Te vor lăuda că te-ai îngrijit de tine!“ 
Dar va cobori alături de strămoşii săi, 
care în veac nu vor vedea lumina. 
Omul când e în cinste nu rămâne mult, 
ci este asemenea dobitoacelor ce pier. 


Când priveşte viața în lumina lui Dumnezeu, cel asuprit și sărman 
își găsește liniștea, 


Psalmul 73/72 


Psalm. Al lui Asaf.. 

Cu adevărat bun este Dumnezeu cu Israel, 
cu cei curați cu inima; 

dar eu, cât pe ce să-mi lunece piciorul, 
puțin a lipsit să mi se poticnească paşii, 

căci i-am pizmuit pe cei trufaşi 
văzând tihna celor fără de lege. 

Fiindcă ei n-au parte de chinuri până la moarte, 
şi zdravăn le e trupul, 

de truda muritorilor n-au parte, 
şi laolaltă cu ceilalți nu sunt loviți, 


1. „Asaf“: evit rânduit de David printre conducătorii corului în 
sanctuar (cf. 1 Cronici 6, 39; 15, 17; 16, 5-7). 

de aceea trufia e podoaba lor, 
silnicia îi acoperă ca un veşmânt, 
le ies ochii din cap de grăsime, 
din inimi li se revarsă închipuiri. 
Batjocoresc, vorbesc cu răutate, 
ameninţă de sus cu asuprirea. 
Şi-au înălțat până la ceruri gura lor, 
iar limba lor cutreieră pământul. 
De aceea poporul se ia după ei 
şi puhoiul apelor nu-i ajunge. 
Ei zic: „Cum va şti Dumnezeu? 
Are cumva ştiinţă Cel Preaînalt?“ 
lată, aceştia sunt nelegiuiții: 
pururi în tihnă îşi sporesc bogăția. 


Atunci, oare în zadar mi-am păstrat inima curată 
şi mi-am spălat mâinile întru nevinovăție? 
Căci lovit sunt ziua întreagă 
şi pedepsit în fiece dimineaţă! 
De-aş fi zis: „Voi grăi ca ei“, 
aş fi fost necredincios neamului fiilor tăi. 
Am cugetat să înțeleg aceasta, 
dar anevoios lucru a fost în ochii mei, 
până când am intrat în sanctuarul lui Dumnezeu 
şi am înțeles sfârşitul lor. 
Cu adevărat îi aşezi în loc lunecos 
şi-i prăbuşeşti în amăgire. 
Cum sunt ei nimiciți într-o clipă, 
s-au dus, au pierit de spaime! 
Ca pe un vis la trezire, Stăpâne, 
când te scoli, disprețuieşti chipul lor. 

Când se mâhnea inima mea 

şi eram străpuns până-n rărunchi, 
eram neghiob şi nu înțelegeam, 

ca un dobitoc eram înaintea ta. 


Dar eu sunt pururea cu tine, 
m-ai prins de mâna dreaptă. 
Cu sfatul tău mă vei călăuzi 
şi în urma slavei tale mă vei lua. 
Pe cine am eu în ceruri? 
Fiind cu tine, nu am dorință pe pământ. 
Se mistuie trupul meu şi inima mea: 
stânca inimii mele şi partea mea e Dumnezeu în veci. 


lată, cei ce se îndepărtează de tine vor pieri, 
vei nimici pe toți cei care-ţi sunt necredincioşi. 
lar mie a mă apropia de Dumnezeu bine-mi este, 
mi-am pus în Domnul şi Stăpânul meu scăparea, 
ca să istorisesc toate lucrările tale. 


Legea Domnului văzută ca suprema binefacere este cântată în cel 
mai lung psalm de laudă și mulțumire, 


Psalmul 119/118 


Alef! 
Fericiţi cei fără prihană în cale, 
cei care umblă în legea Domnului. 


1. „Alef": psalmul este alcătuit din 22 de strofe, după numărul 
literelor din alfabetul ebraic. În cadrul fiecărei strofe toate versetele 

Fericiţi cei care păzesc mărturiile lui 

şi îl caută din toată inima. 
Ei n-au săvârşit fărădelege 

şi umblă pe căile lui. 
Tu ai dat rânduielile tale 

ca să fie păzite pe de-a-ntregul. 
O, de s-ar statornici căile mele 

spre păzirea îndreptărilor tale! 
Atunci nu mă voi ruşina 

când voi privi la toate poruncile tale. 
Te voi lăuda întru curăția inimii 

când voi învăța judecățile dreptății tale. 
Legiuirile tale voi păzi: 

să nu mă părăseşti nicicând! 

(Psalmul 119, 1-8) 


Dalet 

Lipitu-s-a de țărână sufletul meu: 
prin cuvântul tău dă-mi viață! 

Căile mele ți le-am istorisit şi mi-ai răspuns; 
învață-mă legiuirile tale! 

Calea rânduielilor tale fă-mă s-o înțeleg 
şi voi cugeta la minunăţiile tale. 

S-a istovit sufletul meu de supărare: 
ridică-mă, după cuvântul tău. 

Calea minciunii îndepărteaz-o de la mine 
şi cu legea ta miluieşte-mă! 


încep cu litera respectivă. Este un procedeu de şcoală, care facilitează 
memorarea; în acelaşi timp sugerează o totalitate. 

Calea adevărului am ales-o, 
hotărârile tale le-am pus înaintea mea. 
M-am alipit de mărturiile tale: 
Doamne, să nu mă dai de ocară! 
Pe calea poruncilor tale alerg, 
fiindcă Tu lărgeşti inima mea. 
(Psalmul 119, 25-32) 


Zain 
Adu-ţi aminte de cuvântul pe care l-ai grăit slujitorului tău, 
în care mi-am pus toată nădejdea. 
Aceasta e mângâierea mea în necaz: 
făgăduinţa ta îmi dă viață. 
Cei trufaşi m-au batjocorit peste măsură: 
de la legea ta eu nu m-am abătut. 
Mi-am adus aminte de hotărârile tale cele din veac, Doamne, 
şi m-am mângâiat. 
Mânia m-a cuprins din pricina celor răi, 
care părăsesc legea ta. 
Cântări au fost pentru mine legiuirile tale 
în casa pribegiei mele. 
Mi-am amintit noaptea de numele tău, Doamne, 
şi am păzit legea ta. 
Acesta e rostul meu: 
să urmez rânduielile tale. 
(Psalmul 119, 49-56) 


Het 
Partea mea este Domnul; 
zis-am: voi păzi cuvintele tale. 

Din toată inima am voit să înseninez fața ta, 
miluieşte-mă după făgăduinţa ta. 
Am cercetat căile mele 
şi mi-am întors paşii spre mărturiile tale. 
Grăbitu-m-am şi n-am zăbovit 
să păzesc poruncile tale. 
Funiile celor răi s-au strâns împrejurul meu: 
de legea ta nu am uitat. 
În miez de noapte mă scol ca să te laud 
pentru hotărârile dreptăţii tale. 
Tovarăş sunt eu cu toți cei care se tem de tine, 
cu cei care păzesc rânduielile tale. 
De bunăvoința ta, Doamne, plin este pământul; 
învață-mă legiuirile tale! 
(Psalmul 119, 57-64) 


Nun 

Făclie pentru paşii mei e cuvântul tău 
şi lumină pentru cărările mele. 

Jurat-am — şi voi ține — 
să păzesc hotărârile dreptății tale. 

Umilit am fost peste poate, Doamne, 
dă-mi viață, după cuvântul tău. 

Jertfa de bunăvoie a gurii mele să-ți fie plăcută, Doamne: 
învață-mă hotărârile tale! 

Sufletul meu e în palmele mele fără încetare, 
dar de legea ta nu am uitat, 


1. „Sufletul meu e în palmele mele“: semitism însemnând „viața 
mi-e pururi în primejdie“. 

întinsu-mi-au nelegiuiții cursă, 
dar de la rânduielile tale n-am rătăcit. 
Moştenirea mea sunt mărturiile tale în veac, 
căci ele sunt veselia inimii mele. 
Aplecatu-mi-am inima spre împlinirea legiuirilor tale 
pururi, până la sfârşit. 
(Psalmul 119, 105-112) 


Pe 
Minunăţii sunt mărturiile tale: 

de aceea le-a păzit sufletul meu. 
Poarta cuvântului tău răspândeşte lumină, 

dă pricepere celor neştiutori. 
Gura mi-am deschis-o şi am sorbit, 

căci de poruncile tale am însetat. 
Întoarce-te spre mine şi mă miluieşte, 

după cum ai hotărât pentru cei care iubesc numele tău. 
Statorniceşte paşii mei întru făgăduinţa ta 

şi să nu mă stăpânească nici o fărădelege. 
Răscumpără-mă din asuprirea omului 

şi voi păzi rânduielile tale. 
Luminează fața ta peste slujitorul tău 

şi învață-mă legiuirile tale. 
Şiroaie de lacrimi au vărsat ochii mei 

pentru că oamenii n-au păzit legea ta. 

(Psalmul 119, 129-136) 


Tau 
Să ajungă strigarea mea înaintea feței tale, Doamne, 
după cuvântul tău, dă-mi înţelegere! 

Să vină ruga mea în fața ta, 
după făgăduinţa ta, izbăveşte-mă! 
Izbucnească de pe buzele mele cântare de laudă, 
căci Tu mă înveți legiuirile tale. 
Să cânte limba mea făgăduinţa ta, 
căci toate poruncile tale sunt dreptate. 
Mâna ta să-mi vină în ajutor, 
căci am ales învățăturile tale. 
Tânjit-am după mântuirea ta, Doamne, 
şi legea ta desfătarea mea este. 
Viu va fi sufletul meu şi te va lăuda 
şi hotărârile tale îmi vor veni în ajutor. 
Rătăcit-am ca o oaie pierdută: caută spre robul tău, 
căci poruncile tale nu le-am uitat. 
(Psalmul 119, 169-176) 


Bucuria comuniunii frăţești: 
Psalmul 133/132 


Cântare a Treptelor. A lui David. 
lată cât e de bine şi de plăcut 
să locuiască fraţii laolaltă: 
ca mirul de preț pe creştet, ce coboară pe barbă, pe barba lui 
Aaron, 
ce coboară pe marginea veşmântului său; 


1. „Mirul de preț ... pe barba lui Aaron: aluzie la ungerea preo- 
țească, dar şi imaginea omului din vechime care se parfumează, 
pregătindu-se de sărbătoare. 

ca roua Hermonului ce coboară pe înălțimile Sionului!, 
căci acolo a hotărât Domnul binecuvântare, viață în veci 
de veci. 


Faptul că Dumnezeu este atotștiutor și pretutindeni prezent îi dă 
psalmistului un sentiment de încredere și de bucurie, 


Psalmul 139/4138 


Pentru mai-marele cântăreților. Al lui David. Psalm. 
Doamne, Tu mă cercetezi şi mă cunoşti, 
Tu ştii când mă așez şi când mă scol. 
Tu înţelegi de departe gândurile mele, 
când umblu şi când mă culc Tu iei seama 
şi toate căile mele îți sunt cunoscute; 
încă nu este vorbă pe limba mea 
şi iată, Doamne, Tu o ştii pe toată. 
Din spate şi din față Tu mă învălui 
şi ai pus peste mine palma ta. 
Minunată e ştiinţa ta, mai presus de mine; 
preaînaltă, şi nu o pot ajunge. 


Unde să mă duc de la duhul tău 
şi de la fața ta unde să fug? 
De mă voi sui la cer, acolo eşti 
şi de mă voi culca în lăcaşul morților, iată-te! 


1. „Roua Hermonului ... înălțimile Sionului“: nu este o indicație 
geografică, de vreme ce muntele Hermon se află la o depărtare 
considerabilă la nord de Ierusalim; ideea este că aceeaşi bogăție de 
rouă se revarsă peste muntele Domnului, peste Sion. 

De voi lua aripile zorilor 

şi mă voi aşeza la marginile mării, 
şi acolo mâna ta mă va călăuzi 

şi mă va ține dreapta ta. 


Am zis: „Măcar de m-ar acoperi întunericul 
şi noapte, lumina pentru mine“, 

dar nici întunericul nu e întuneric pentru tine 
şi noaptea ca ziua se va lumina: 
întunericul ei va fi ca lumina. 


Căci Tu ai alcătuit rărunchii mei, 
m-ai țesut în pântecele mamei mele. 
Te preamăresc pentru că sunt o făptură atât de minunată“; 
minunate sunt lucrările tale şi sufletul meu le cunoaşte 
bine. 
Nu-ţi erau ascunse oasele mele când am fost plăsmuit în taină, 
țesut în adâncurile pământului. 
Ochii tăi m-au văzut înainte de a mă naşte 
şi în cartea ta îmi erau scrise zilele toate: 
erau făurite pe când nu era nici una. 


Cât de adânci sunt, pentru mine, gândurile tale, Dumnezeule, 
de necuprins e numărul lor! 

De le voi socoti, le voi afla mai multe ca nisipul. 
Când mă trezesc, tot lângă tine sunt. 


1. Uimirea omului în fața frumuseții propriei ființe create de 
Dumnezeu pare un reflex al bucuriei lui Dumnezeu la creaţie (cf. eg. 
Geneză 1, 31: „Şi a văzut Dumnezeu toate câte le făcuse şi, iată, erau 
foarte bune.“). 

Cercetează-mă, Dumnezeule, şi cunoaşte-mi inima, 
încearcă-mă şi cunoaşte grijile mele 

şi vezi de este în mine cale nelegiuită, 
şi călăuzeşte-mă pe calea cea din veac. 

